**סיכומי מסכת פסחים**

דניאל קירש

**פרק ראשון - אור לארבעה עשר**

**דף ב - מתי בודקים את החמץ ביום או בלילה?**

**1**. [**מ**](https://he.wikisource.org/wiki/%D7%9E%D7%A9%D7%A0%D7%94_%D7%A4%D7%A1%D7%97%D7%99%D7%9D_%D7%90_%D7%90)**שנה-** אור לארבעה עשר בודקין את החמץ לאור הנר כל מקום שאין מכניסין בו חמץ אין צריך בדיקה ובמה אמרו ב' שורות במרתף מקום שמכניסין בו חמץ בית שמאי אומרים ב' שורות על פני כל המרתף ובית הלל אומרים שתי שורות החיצונות שהן העליונות.

**2.** רב הונא אמר שאור זה 'נגהי'. רב יהודה אמר שאור זה 'לילי'. הגמרא הבינה ש'נגהי' פירושו בקר, והם נחלקו אם בודקים את החמץ ביום או בלילה. הגמרא הביאה הרבה ראיות ש'אור' זה לילה. חלק מהראיות נדחו וחלקם לא נדחו.

**דף ג - בודקים חמץ בלילה, צריך לדבר בלשון נקייה**

**1.** למסקנא 'אור'  זה לילה'. כשרב הונא אמר שאור זה נגהי הוא לא התכוון לומר בוקר, אלא במקומו קראו ללילה 'נגהי'.

**2.** הטעם שהמשנה כתבה 'אור' ולא לילה משום שראוי לנקוט לשון מעולה ונקייה. הגמרא מביאה כמה פסוקים שהאריכו במילים ונקטו לשון נקייה.

**3.** ככלל עדיף לשנות בלשון קצרה יותר מלשון נקייה, שלעולם ישנה אדם לתלמידו דרך קצרה. אלא שאם המילים שוות באורכן יש לנקוט בלשון נקייה. (רש"י- הפסוקים שנקטו לשון נקייה אף שהיו ארוכות במילים עשו כן על מנת ללמד אותנו עיקרון זה שיש לנקוט בלשון נקייה).

**4**. מי שנזהר בלשון נקייה סימן שהוא מתאים להיות מורה הוראה בישראל (מהר"ל- המדבר בלשון נקייה מורה ששכלו נקי מפחיתות). מי שמדבר בלשון מגונה יש לחשוש שהוא פסול לכהונה או על כל פנים גס רוח שאינו מתאים לשמש במקדש.

**5**. אין לבשר על פטירת אדם בפירוש אלא ברמז, משום שמוציא דבה הוא כסיל.

**דף ד - הטעם שבודקים בלילה, דיני בדיקת חמץ**

**1.** חמץ אינו אסור אלא מיום ארבעה עשר משש שעות ולמעלה. אם כן מדוע מקדימים לבדוק בלילה? (הרי מהכלל של זריזין מקדימים אין צריך להקדים יותר מהבוקר כמו אברהם אבינו שהשכים מוקדם בבוקר). משום שבני אדם מצויים בבתיהם ואור הנר יפה לבדיקה.

**2**. כיון שהמצווה היא בתחילת הלילה אין ללמוד תורה בליל ארבעה עשר שהוא זמן הבדיקה שמא יימשך בתלמודו וישכח לבדוק.

**3.** המשכיר בית לחברו הסתפקו מי בודק המשכיר (שזה החמץ שלו) או השוכר שהחמץ ברשותו). למסקנא תלוי: אם מסירת המפתחות (שאז חל הקניין - רש"י) היתה לפני ארבעה עשר- השוכר חייב לבדוק, ואם מסירת המפתחות היתה לאחר ארבעה עשר, כבר חל חיוב על המשכיר לבדוק.

**4.** המשכיר בית לחברו ביום ארבעה עשר הסתפקו אם חזקתו שהוא בדוק או לא. (אם המשכיר כאן ישאל אותו אם בדק, השאלה אם אינו כאן). למסקנה חזקתו שבדוק. במקרה שראו שבעל הבית עזב בלי לבדוק וזה יוצר חזקה שאינו בדוק, שמתנגש עם החזקה הכללית שבית בחזקת בדוק, לכן צריך שיעידו שנבדק, ואפילו אשה או עבד או קטן כשרים להעיד שהבית בדוק, ומאמינים להם משום שבדיקת חמץ דרבנן, שמספיק מהתורה ביטול, וחכמים האמינו להם במקרה זה.

**5.** מי שהשכיר בית לחברו בחזקת בדוק ונמצא אינו בדוק, הסתפקו אם זה מקח טעות. למסקנה - אין זה מקח טעות משום שנוח לאדם שיעשה מצוב בגופו ואף אם המנהג ששוכרים באותו מקום אנשים לבדוק את הבית, נוח לאדם שיעשה מצווה בממונו.

**6.** איסור חמץ מתחיל מיום ארבעה עשר. המקור: כתוב 'תשביתו שאור ביום הראשון' וכוונתו ליום ארבעה עשר, ומהפסוק 'אך' למדנו שרק חציו השני אסור. הגמרא מביאה כמה הוכחות (רובם בדף הבא) שמצוות 'תשביתו' זה ביום ארבעה עשר ולא בחמישה עשר.

**דף ה - הוכחות שביעור חמץ הוא בארבעה עשר ודיני חמץ שקיבל מגוי, והיכן אסור**

**1.** המשך הראיות שמצוות 'תשביתו' הוא בארבעה עשר.

**2.** נאמרה אזהרה לבתים ונאמרה אזהרה לכל הגבול: **א.** "שבעת ימים שאר לא ימצא **בבתיכם**". **ב.** "לא יראה לך חמץ ולא יראה לך שאור **בכל גבולך".**

למסקנה הוקשו הפסוקים יחד ואין הבדל בין הבית לשאר הגבול (כגון בורות שיחין ומערות). ההלכה שיוצאת מדרשת הפסוקים היא שחמץ שלך אסור לראות אבל מותר לראות של גוי ושל הקדש בתנאי שלא קיבל על זה אחריות.

אין הבדל בעניין איסור בל יראה ובל ימצא לקולא או חומרא בין נכרי רגיל לגר תושב ושרוי עמך בחצר כפי שנלמד מהפסוק.

**דף ו - דיני חמץ בשותפות עם גוי, ממתי חל חיוב ביעור חמץ, דין ביטול חמץ**

**1.** בהמת ארנונה, שחייבים לתת ממנה מס למלך, ואינו יכול לפטור את עצמו במתן מעות במקום בהמות, פטורה מבכורה משום שהמלך נחשב כשותף בבהמות. כאשר יכול לפטור את עצמו במעות במקום בהמות יש שתי לישנאות אם חייב או פטור. עיסת ארנונה שצריך לתת ממנה מס, אפילו כשאינו יכול לסלק עצמו במעות משום שאין הדבר מפורסם כמו בהמות, ואנשים יחשבו שחייב להפריש חלה, ולא הפריש.

**2**. ישראל שייחד לגוי מקום בביתו להניח את חמצו (ואינו שומר עליו) אין הישראל עובר עליו משום שנחשב כאילו זה בביתו של הגוי ולא בביתו של הישראל. אף ששכירות לא קונה מכל מקום מכיוון שיחד לגוי מקום בבית נחשב החמץ כאינו מצוי ביד הישראל.

**3**.המוצא חמץ בביתו ביום טוב אינו יכול לטלטלו ולהוציאו מהבית משום שהוא מוקצה, אלא יכפה עליה כלי שלא יבוא לאכלו (ואינו עובר על בל יראה כי ביטלו).

**4.** חמצו של גוי שלא קיבל עליו אחריות שמותר להשהותו בביתו צריך לעשות מחיצה עשרה טפחים להיכר שלא יבוא לאכלו. (כפיית כלי הוא רק פיתרון זמני ליום אחד).

**5.** רב יהודה בשם רב אמר שהיוצא מביתו למקום רחוק לפני פסח תוך שלשים יום זקוק לבער ולאחר שלושים יום אינו זקוק לבער.

לאביי מוסיף קולא: תוך שלושים יום מבער רק אם דעתו לחזור בפסח. רבא מוסיף חומרא: גם קודם שלושים יום צריך לבער אם דעתו לחזור בפסח.

**6**. הטעם שקבעו שלושים יום משום ששואלים ודורשים לדעת חכמים בהלכות הפסח שלשים יום ומאז עליו להיזהר בצרכי פסח.

לדעת רשב"ג שואלים ודורשים רק שתי שבתות. גם חכמים וגם רשב"ג למדו את הדבר מפסוקים שמשה רבינו הזהיר ולימד את העם.

**7**. אין מוקדם ומאוחר בתורה בשני ענינים. בעניין אחד יש מוקדם ומאוחר בתורה. (וכך מתאפשר לדרוש כלל ופרט ופרט וכלל).

**8**. הבודק צריך שיבטל אף שביער את כל החמץ. הצורך בביטול אינו משום הפירורים שהוא לא ביטל, שהרי פירורים בטלים, אלא משום החשש שימצא גלוסקא יפה בפסח ותהיה דעתו עליה ולא ירצה לשורפה ויעבור על איסור בל יראה ובל ימצא, ומכיון שביטל אינו עובר עליה. תיקנו לבטל לפני זמן איסור חמץ משום שאחר זמן איסורו החמץ אינו ברשותו לבטל.

תיקנו שיבטל בלילה ולא אחר כך שתהיה שעה מוגדרת ולא ישכח לבטל.

**דף ז - ביטול חמץ דווקא לפני שעת איסור חמץ, נוסח ברכת ביעור חמץ**

**1.** אין אפשרות לבטל חמץ בשעה שישית משום שהחמץ אסור מדרבנן ואינו ברשות האדם.

המקדש אשה בחמץ בשעה שישית, האשה אינה מקודשת משום שהפקר בית דין הפקר והפקירו ממונו.

**2.** לאחר האיסור אין אפשרות לבטל כי החמץ אינו ברשותו, אולם אם העיסה עומדת להחמיץ והוא אינו בביתו ואינו יכול לאפותה יכול לבטלו בליבו לפני שהחמיץ.

**3.** פת שעיפשה אם עברו מספיק ימים מאז שנכנס החג, תולים שהיא מצה ואינה חמץ. אף שעיפושה מרובה, ולכאורה היא מלפני הפסח, תולים שהניחו עליה בפסח מצות חמות שגרמו לה להתעפש הרבה.

**4.** כאשר יש ספק במעשרות אם הוא חדש או ישן תולים שהוא הדבר האחרון שהשתמשו. בהקשו מברייתא המדברת על מעות מעשר וחולין שהולכים אחרי הרוב. **וקשה** למה לא הולכים אחרי האחרון?

**שלשה תירוצים:** **א.** כאשר לא ידוע מה בסוף הולכים אחרי הרוב. **ב.** כאשר השתמשו ביחד ואין אחד מהם אחרון. **ג.** כאשר נמצאו מעות בגומא בתוך התיה, אין משמעות לאחרון, כי יתכן שנתקע בגומא זמן רב.

**5**. הבודק את החמץ צריך שיברך. נוסח 'לבער' ודאי טובה כי משמעו להבא. נחלקו אם נוסח 'על ביעור' טובה כי אולי משמעותה לשעבר. למסקנה גם על ביעור משמעה להבא וניתן לברך בה.

**6.** כל המצוות מברך עליהן עובר לעשייתן (פירוש 'עובר'- לפני כמוכח מפסוקים), חוץ מטבילה משום שאי אפשר לברך לפני. (רש"י- כגון בעל קרי אינו רשאי לברך ולכן תיקנו בכל הטבילות).

**7.** בודקים לאור הנר ונלמד באסמכתא מהפסוקים.

**דף ח - דיני בדיקת חמץ**

**1.** חצר לא צריכה בדיקה משום שהעורבים אוכלים את כל החמץ.

**2.** אכסדרה לאורה נבדקת לאור היום ולא צריך בלילה לאור הנר. וכן מקום בבית שמואר ישירות מהחלון. אולם בצדדים של החדר שלא מוארים ישירות מהשמש צריך לבודקם לאור הנר.

**3.** אור האבוקה חזק יותר מאור הנר ולכן מצוה מן המובחר להשתמש בה להבדלה. אולם לבדיקת חמץ צריך דווקא נר ולא אבוקה. **ארבעה הסברים** נאמרו למה נר עדיף לעניין בדיקת חמץ:

**א.**נר יכול להכניסו לחורין ולסדקין. **ב.** נר אורו לפניו ואילו אבוקה אורה לאחריה. **ג.** באבוקה הבודק יפחד משריפה ולא יבדוק היטב. **ד.** נר אורו נמשך יפה לעומת אבוקה שאורה נפסק וקופץ.

**4. איפה בודקים חמץ:** חורי הבית העליונים והתחתונים אינם צריכים בדיקה כי אין מכניסים שם חמץ. חורי הבית האמצעיים צריכים בדיקה. רשב"ג סבור שצריך לבדוק מתחת למיטה במקרה שהמיטה גבוהה ויש הרבה אויר מתחת שנוח תשמישה. אוצרות יין צריכים בדיקה במקרה שמסתפק מהם באמצע הסעודה ויש לחשוש שהשמש נכנס באמצע הסעודה עם אוכל ביד. וכן כל מקום שהדרך שהשמש נכנס להביא דברים באמצע הסעודה.

**5.** מובאת ברייתא שכותל שנפל אין מחייבין אותו לבודקו מפני הסכנה. שני הסברים נאמרו:

**א. סכנת עקרב:** מדובר שהכותל נפל. אם היה שלשה טפחים החמץ שתחתיו נחשב מבוער ולא צריך בדיקה. מדובר שאין שלשה טפחים אבל אין צריך לבדוק משום שיש חשש עקרב. אף ששלוחי מצווה אינם ניזוקים, חששו חכמים שלאחר שיבדוק את החמץ יחפש מחט שנאבדה לו.

**ב. סכנת נכרים:** כשיטת פלימו שיש לחשוש שכאשר הגוי יראה את היהודי משתמש בכותל בלילה עם נר יחשוב שהיהודי עושה לו כשפים ויבוא להזיקו.

**6.** אף ששלוחי מצוה אינם ניזוקים כאשר שכיח היזק חוששים כנלמד משמואל שחשש משאול.

**7.** לדעת רבי אלעזר ודעת התנא איסי בן יהודה שלוחי מצוה אינם ניזוקים לא רק בהליכתם אלא אף בחזרתן. רב לקח על עצמו אחריות שלתמידיו יבואו אליו בסכנה אבל לא ידע אם הוא יכול לקחת אחריות גם בחזור.

**8.** בית שמאי אומרים שתי שורות על פני כל המרתף נחלקו אמוראים אם כוונתו שתי שורות מהארץ ועד התקרה או כמין גאם. יש ברייתות שמוכיחות כל שיטה.

**9.** בית הלל אומרים שתי שורות החיצונות שהן העליונות. לדעת רב עליונה ושלמטה ממנה. לדעת שמואל עליונה ושלפנים הימנה. הלכה כשמואל.

**דף ט - דיני בדיקת חמץ בהקשר של חשש חולדה שגררה ממקום למקום**

**1. משנה** - אין חוששין שמא גיררה חולדה מבית לבית וממקום למקום דא"כ מחצר לחצר ומעיר לעיר אין לדבר סוף.

**2. גמרא**- משמע שאם ראה חולדה שגררה צריך לבדוק מחדש. **קשה** שבמקרה של נפל אין חוששים לטומאה כי תולים שחזיר וחולדה אוכלים הכל, ולמה לא תולים שיאכל החולדה את החמץ.

**שתי תשובות:** **א.** לחם הם משיירים ובשר אוכלים. **ב.** בנפל ספק אם היה נפל לכן תולים שמספק אכלה חולדה. חמץ ודאי שיש חמץ ולא תולים שמספק אכלה חולדה שאין ספק מוציא מידי ודאי.

**3. קושיא:** במשנה כתוב שאין חוששים שמא גררה חולדה, ומצד שני כתוב שמה שמשאיר לאחר הבדיקה יניחנו בצנעה כדי שלא יצטרך לבדוק אחריו?

**שלש תשובות: א.** בשלושה עשר שיש הרבה לחם לא חוששים חולדה. בארבעה עשר שאין הרבה לחם החולדה מצניעה. **ב.** לא חוששים שמא תטול חולדה, אולם מה שמשייר יניחנו בצנעה שמא תטול החולדה בפנינו ויצטרך לבדוק. **ג.** לא חוששים שמא תטול חולדה, אולם גזרו שמה שמשייר יניחנו בצנעה שמא יניח עשר וימצא רק תשע, שאז ודאי גררה חולדה.

**4.** תשע ערימות של מצה ואחת של חמץ ולקח עכבר מאחד מהם ולא ידוע איזה- דינה כתשע חנויות, שאם נלקח מהקבוע אסור, ואם נמצא לאחר שפרש הולכים אחרי הרוב ומותר.

**5.** שתי ערימות, אחת של חמץ ואחת של מצה ולקחו שני עכברים מהערימות והכניסו לשני בתים ולא ידוע לאיזה בית נכנס העכבר עם החמץ ולאיזה נכנס העכבר עם המצה- דינה כמקרה דומה של תרומה וחולין שנפלו לשתי קופות אחת של חולין ואחת של תרומה שתולים לקולא שנפל התרומה לתרומה וחולין לחולין. אף חמץ תולים שנכנס העכבר עם החמץ לבית הלא בדוק והעכבר עם המצה לבית הבדוק. הטעם שתולים לקולא הוא שבשני המקרים מדובר בדרבנן, תרומה בזמן הזה, וחמץ לאחר ביטול.

**דף י - ספיקות נוספים בעניני עכברים שהביאו חמץ, עד מתי יש לעשות בדיקת חמץ**

**1.** עכבר לקח מערימה של חמץ והכניס לאחת משני בתים בדוקים, דינו כשני שבילין שיש טומאה באחת מהם, ואם נשאלו בבת אחת שניהם טמאים. אם נשאלו בזה אחר זה ששניהם טהורים. נחלקו תנאים במקרה שאחד שאל על חברו.

**2.** ספק אם העכבר בכלל נכנס לבית עם חמץ דינו כספק נכנס לבקעה שיש בה טומאה שלחכמים זה טמא, ולרבי אליעזר טהור (רש"י- כי זה ספק ספקא. ספק נכנס, ואף אם נכנס ספק אם נגע). אף בחמץ תלוי במחלוקת (רש"י- אולם כיון שבדיקת חמץ דרבנן לכולי עלמא לא חוששים).

**3.** נכנס עכבר ובדק בעל הבית ולא מצא תלוי במחלוקת תנאים לגבי מת שנאבד ובדק ולא מצא אותו, אם תולים שאכל עורב את המת או שצריך לחפש בכל השדה. (רש"י- בעניננו לכל הדעות תולים שאכלה עכבר שבדיקת חמץ דרבנן לאחר ביטול).

**4.** נכנס העכבר ובדק אחריו בעל הבית ומצא חמץ, תלוי במחלוקת רבי ורשב"ג לגבי קבר שאבד ומצא קבר. לרבי תולים שמה שמצא זה מה שנאבד. לדעת רשב"ג חוששים שיש עוד טומאה ובעניננו עוד חמץ.

**5.** הניח בעל הבית תשע פרוסות חמץ ומצא עשר דינו כמקרה דומה לגבי מעות של חולין ומעשר שני שהתערבו, ותלוי במחלוקת תנאים אם חוששים שהעשר הם חדשים.

**6.** הניח עשר ומצא תשע, כנ"ל- תלוי במחלוקת בעניין מעשר שני וחולין שהתערבו אם חוששים שכל העשר נאבדו או שרק אחד נאבד.

**7.** הניח בזוית זו ומצא בזוית אחרת, או שלא מצא כלל- תלוי במחלוקת תנאים לגבי קרדום שנאבד או שנמצא בזוית אחרת, האם חוששים שנכנס אדם טמא וטימא את כלי הבית או שתולים שבעל הבית בעצמו שכח והשאיל לאחר או הזיז את הקרדום. בעניננו יחלקו אם חוששים שנכנס עכבר והזיז, או שהוא עצמו הזיז ושכח.

**8.** עכבר שנכנס לבית עם חמץ ומצא פירורין חוששים שהפירורים אינם מהפת שהיה בפי העכבר כי עכבר אין דרכו לפורר, לעומת תינוק שדרכו לפורר.

**9. ספקות אם תימצי לומר בעכברים-** עכבר נכנס וככר בפיו ועכבר יוצא וככר בפיו יש להסתפק אם זה אותו ככר. אם נכריע שזה אותו ככר יש להסתפק בעכבר לבן שנכנס עם ככר ויוצא עכבר שחור עם ככר האם זה ככר אחר או שתולים שזה אותו פת. אם נחשוש שזה לא אותו פת יש להסתפק במקרה שעכבר נכנס וחולדה יוצאת עם החמץ שהיא רגילה ליטול מעכבר. אם נאמר שזה לא אותו חמץ והראיה שאין העכבר בפיה יש להסתפק במקרה שהעכבר בפיה וגם הפת. ועדיין יש להסתפק שאולי אינה אותה פת משום שהפת לא בפי העכבר.

**10.** כיכר בתקרה ספק אם צריך להוריד אותה ולבערה כי אולי יש לחשוש שמא תיפול. אם תימצי לומר שצריך להוריד יש להסתפק בחמץ בבור שמא האדם ירד לעשות צורכו בבור. אם תימצי לומר שצריך לרדת ולבער עדיין יש להסתפק בככר בפי נחש אם צריך להזמין חבר להוציא מפי הנחש.

**11. משנה -** ר' יהודה אומר בודקין אור י"ד ובי"ד שחרית ובשעת הביעור וחכ"א לא בדק אור י"ד יבדוק בי"ד לא בדק בי"ד יבדוק בתוך המועד לא בדק בתוך המועד יבדוק לאחר המועד ומה שמשייר יניחנו בצינעא כדי שלא יהא צריך בדיקה אחריו.

**12.** יש שפירשו שכוונת רבי יהודה במשנה היא שצריך לבדוק שלשה פעמים שיש שלשה פסוקים להשבית את החמץ. רב יוסף הקשה על כך וביאר שרבי יהודה סבור שבודקים פעם אחת והחידוש בדבריו שבודקים עד השעה שישית בערב פסח ולא אחרי כן שמא יבוא לאכול מהחמץ. רבנן חולקים ומחייבים לבדוק.

**דף יא - מחלוקת רבי יהודה וחכמים מתי יש לגזור ולאסור, עד מתי מותר לאכול חמץ**

**1**. רבי יהודה חושש כאמור שאם יבדוק חמץ לאחר זמן איסורו הוא יבוא לאכלו. לעומת זאת באיסור חדש הוא מתיר לקצור (במקומות מסוימים) לפני קרבן העומר ולא חושש שיבוא לאכלו שרק בחמץ יש לחשוש שאינו בדיל מזה כל השנה.

**2.** רבא מתרץ את שיטת חכמים שבחמץ לא חששו שיאכל ובעומר חששו שיאכל. הטעם הוא שבחמץ מכיון שהוא מחזר עליו לשורפו הוא לא יבוא לאכלו.

**3.** הגמרא מביאה כמה מקורות נוספים והעולה מהם (כפי שסיכם רש"י) ששיטת חכמים שכל דבר שעלולים להחליף אסרו (חוץ מחמץ שהוא מחזר עליו לשורפו). שיטת רבי יהודה שגם דבר שעלולים להתחלף לא גוזרים אם האדם בדיל מהם. (לכן בחמץ גוזרים כי אדם לא בדיל אבל באיסור חדש ובאיסורי שבת בדיל).

**4.** **משנה:** ר"מ אומר אוכלים כל חמש ושורפין בתחלת שש רבי יהודה אומר [א](https://he.wikisource.org/wiki/%D7%A4%D7%A1%D7%97%D7%99%D7%9D_%D7%99%D7%90_%D7%91#fn_%D7%90)אוכלין כל ארבע ותולין כל חמש ושורפין בתחלת שש ועוד א"ר יהודה שתי חלות של תודה פסולות מונחות על גב האיצטבא כל זמן שמונחות כל העם אוכלין ניטלה אחת תולין לא אוכלין ולא שורפין ניטלו שתיהן התחילו כל העם שורפין ר"ג אומר חולין נאכלין כל ארבע ותרומה כל חמש ושורפין בתחלת שש.

**5.** הגמרא מביאה את המשנה בסנהדרין בעניין טעות של עדים. לרבי מאיר עד אחד אמר שראה בשתי שעות והשני אמר בשלש שעות כשר, אבל אחד בשלש ואחד אמר בחמש פסול. לרבי יהודה אף באחד אמר בשלש ואחד אמר בחמש כשר, (אולם חמש ושבע פסול כי החמה בצד אחר). שתי לישנאות בדעת אביי בביאור המשנה: לרבי מאיר אדם אין אדם טועה בכלום או שטועה במשהו. לרבי יהודה אדם טועה בחצי שעה או בשעה ומשהו.

**דף יב - מחלוקת רבי יהודה וחכמים כמה אדם טועה בשעות בחמץ ועדות**

**1.** רבא מקשה על אביי, אם כדבריו שאין אדם יכול לטעות הרבה איך ניתן לסמוך על העדים ולהרוג את הנידון כאשר יש סיכוי שבאמת העדים טעו ביותר מהטעות המקסימלית והרי נאמר 'והצילו העדה'. לכן רבא באמת סבור שלרבי מאיר דרך אדם לטעות שתי שעות חסר משהו ולדעת רבי יהודה אדם טועה שלש שעות חסר משהו.

**2.** על מנת להזים אדם צריכים המזימים להזים אותם בכל השעות האפשריות בהנחה שטעו העדים (מה שמותר להם לטעות).

**3.** המחלוקת של רבי יהודה ורבי מאיר לגבי עדות היא אותה מחלוקת לגבי עדות (ורבי יהודה סבור שאדם טועה שעה יותר מאשר לדעת רבי מאיר). לדעת אביי שאדם טועה רק מעט הטעם שבחמץ חוששים יותר משום שעדות מסורה לזריזים לעומת חמץ שמסורה לכל. לדעת רבא שאדם טועה הרבה לא חוששים כל כך בחמץ שבחמש חמה במזרח ובשבע במערב. אף על פי כן חשש בשעה חמישית גזירה משום יום המעונן.

**4.** בדיני עדות כאשר עד אומר שהמעשה היה לפני נץ החמה והשני אומר בתוך הנץ עדותן בטילה כי לא טועים בדבר כזה.

**דף יג - פסיקת ההלכה עד מתי מותר לאכול חמץ, שיטות שונות בעניין חלות התודה שעל גג האצטבא בהר הבית**

**1.** רב נחמן בשם רב פסק כרבי יהודה וכן דעת התנא רבי אלעזר בן יהודה איש ברתותא, שמותר לאכול עד שעה חמישית. רב יוסף מסר (לפני שחלה) שאף רבי פסק כרבי יהודה.

**2.** ערב פסח שחל בשבת משייר מהתרומות מזון שתי סעודות לשבת. לדעת חכמים לא ישרוף תרומות שמא כהנים יאכלום בשבת.

**3.** היה מקרה שנפקד בא לרבי וסיפר שניקבו העכברים את הדיסקיא של המפקיד והאוכל הולך ונפסד. לא התיר רבי למכור את החמץ עד שעה חמישית שנפסד לגמרי.

**4.** שלש שיטות לגבי טיבם של חלות התודה שהיו על גג היצטבא בהר הבית:

**א.** היו פסולות שנשארו מיום שלשה עשר. בשלשה עשר מביאים הרבה קרבנות משום שאסור להביא ביום יד שאין מביאים קדשים לבית הפסול.

**ב.** היו פסולות אבל לא בפסול גדול כלינה אלא בפסול צדדי שנשפך הדם לפני זריקה           (ולשיטת רבי אלעזר ברבי שמעון אף התקבל דמם בכלי שאחרת לא התקדשו לדעתו). חלות אלו צריכות עיבור צורה לפני שישרפום ובינתיים מניחים אותם על גג האיצטבא.

**ג.** היו כשרות לגמרי. (ולא היו פסולות כפי שרבי יהודה אמר במשנה).

**5.** לדעת אבא שאול הסימן לא היה חלות אלא שני שוורים חורשות בהר המשחה, ניטלה אחת- תולין, ניטלו שתיהם- שורפין.

**דף יד - הוספת טומאה על תרומה שכבר טמאה או שכבר אסורה באיסור חמץ**

**1. משנה:** רבי חנינא סגן הכהנים אומר מימיהם של כהנים לא נמנעו מלשרוף את הבשר שנטמא בוולד הטומאה עם הבשר שנטמא באב הטומאה אע"פ שמוסיפין טומאה על טומאתו הוסיף ר' עקיבא ואמר מימיהם של כהנים לא נמנעו מלהדליק את השמן שנפסל בטבול יום בנר שנטמא בטמא מת אף על פי שמוסיפין טומאה על טומאתו אמר רבי מאיר מדבריהם למדנו ששורפין תרומה טהורה עם הטמאה בפסח א"ר יוסי אינה היא המדה ומודים ר' אליעזר ורבי יהושע ששורפין זו לעצמה וזו לעצמה על מה נחלקו על התלויה ועל הטמאה שר' אליעזר אומר תשרף זו לעצמה וזו לעצמה ור' יהושע אומר שתיהן כאחת:

**2.** בגמרא ביארו את דברי רבי חנינא שהדליקו בשר שלישי (וולד וולד) יחד עם ראשון ועושה אותו שני. אף שאין אוכל מטמא אוכל מהתורה אבל מדרבנן אוכל מטמא אוכל.

**3.** בגמרא ביארו את דברי רבי עקיבא שהוסיף ששלישי ניתן לעשותו ראשון ולא רק כרבי חנינא שמותר לעשותו שני. מדברי רבא מתבאר שיש עוד תוספת בדברי רבי עקיבא: התירו לטמא את שמן התרומה אף שהיא נטמאת מהתורה לדעת רבי עקיבא, וזה לא כמקרה של רבי חנינא שדיבר על תוספת טומאה מדרבנן.

**4.** במשנה רבי מאיר אמר שמדבריהם למדנו ששורפין תרומה עם הטהורה בפסח. הגמרא מתקשה כיצד ניתן ללמוד זאת מדברי רבי חנינא ורבי עקיבא שהם התירו להוסיף טומאה, ואילו רבי מאיר למד לשרוף תרומה טהורה.

**דף טו - המשך בעניין הוספת טומאה לתרומה**

**1.** שני הסברים מהיכן למד רבי מאיר שמותר לשרוף תרומה טמאה עם הטהורה בערב פסח:

**א.** ריש לקיש ורב נחמן: רבי מאיר למד מדברי רבי יהושע שמתיר לטמא תרומה טהורה שהולכת לאיבוד על מנת להציל את החולין, ובפסח התרומה הטהורה הולכת לאיבוד. (רבי יוסי לא הסכים כי רבי יהושע התיר רק משום ההפסד המרובה של החולין ואין להתיר משום הפסד מועט של העצים לביעור החמץ).

**ב.** רבי יוחנן: רבי מאיר למד מדברי רבי חנינא ברישא של המשנה שהתיר לשרוף תרומה טמאה עם הטהורה. (המחלוקת בין רבי מאיר לרבי יוסי הוא כך: רבי חנינא שהתיר לטמא שלישי לטומאה, דיבר על בשר שנגע במשקין שנגעו בכלי שנגע בשרץ. לרבי מאיר משקים רק מטמאים מדרבנן והבשר טמא מדרבנן. ולכן מזה שרבי חנינא התיר לשרוף את התרומה שטמאה מדרבנן עם בשר שנטמא מהתורה יש ללמוד להתיר אף לשרוף חמץ תרומה שאסורה מדרבנן עם הטמאה. לרבי יוסי משקין מטמאים מהתורה והבשר השלישי טמא מהתורה ואין ללמוד לחמץ שאסור מדרבנן).

**2.** נפקא מינה בין הטעמים הוא שלריש לקיש ורב נחמן לרבי מאיר מותר לשרוף חמץ אפילו בשעה רביעית או חמישית כי נלמד מרבי יהושע שאם התרומה הולכת לאיבוד מותר. לרבי יוחנן רק משעה שישית מותר כי רבי מאיר למד מרבי חנינא שהתיר להוסיף טומאה דרבנן. רק משעה שישית החמץ אסור מדרבנן.

**3.** רבי יוחנן חידש שבשעה שביעית גם רבי יוסי מודה שמותר לשרוף טמאה עם הטהורה כי החמץ אסור מהתורה.

**דף טז -טומאת משקים**

**1.** העיד רבי יוסי בן יועזר שמשקים של בית המטבחיים במקדש טהורים. נחלקו רב ושמואל בכוונתו. לדעת רב הכוונה שהם טהורים לגמרי. לדעתו משקים מקבלים טומאה רק מדרבנן ובמקדש לא גזרו שלא להפסיד את הקדשים. לשמואל משקים מקבלים טומאה מהתורה, ומטמאים אחרים רק מדרבנן. לכן משקים של בית המטבחיים במקדש מקבלים טומאה, אולם אינם מטמאים אחרים כי לא גזרו חכמים שיטמאו משום הפסד קדשים.

**2.** המקור בתורה לדעת שמואל שמשקים מקבלים טומאה מהתורה זה הפסוק 'וכל כלי אשר ישתה בכל כלי יטמא'. לדעת רב אין כוונת הפסוק שמשקים מקבלים טומאה, אלא שהם מכשירים אחרים לקבלת טומאה. אף שכבר כתוב שמשקים מכשירים לקבלת טומאה, צריך פסוק אחד למים מחוברים ופסוק אחד למים תלושים.

**דף יז - טומאת משקים**

**1.** בפסוק בחגי כתוב שהכהנים טיהרו שמן. לרב הכהנים טעו, שהשמן היה רביעי בקדש שטמא. לשמואל הכהנים צדקו שמדובר היה בשמן חמישי.

**2.** נחלקו בביאור עדותו של רבי יוסי בן יועזר שמשקים של בית המקדש טהורים. לרב ושמואל הכוונה רק לדם ומים שטהורים אבל שמן ויין טמאים, והעדות היא למשקים של 'בית מטבחייא'. לדעת לוי אף יין ושמן טהורים, והעדות היא למשקים של 'בית מדבחייא'. יש ברייתות שמחזקות כל שיטה.

**3.** רב פפא אמר שאפילו אם משקים טמאים מהתורה, הלכה למשה מסיני שבמקדש הם טהורים. דבריו נדחו, ולמסקנא הדין שמשקים במקדש טהורים רק בא לומר שלא גזרו טומאה דרבנן על משקים.

**דף יח - טומאת משקים**

**1.** שיטת רבי יוסי ורבי שמעון שמשקים מטמאים אוכלים מהתורה ולכן מספק מחמירים ומשקים מטמאים כלים רק מדרבנן ולכן מספק מקילים. למסקנה רבי יוסי אמר זאת בדעת רבי עקיבא רבו שדורש את המילה יִטְמָא- יְטַמֵּא, (ועל פי זה למד מויקרא (יא, לג) ששני לטומאה עושה שלישי בחולין). רבי יוסי עצמו סבור שמשקים אינם מטמאים כלל מהתורה.

**2.** שיטת רבי עקיבא בעניין טומאת משקים מבוארת בפירוט כיצד למד מהפסוקים שאוכלים מטמאים משקים ומשקים מטמאים אוכלים. אין אוכל מטמא אוכל ואין משקה מטמא משקה, שאין טומאה עושה כיוצא בה. בין אוכלים ובין משקים אינם מטמאים כלים.

**דף יט**

**1.** במשנה במנחות מבואר שכלי מצרף את מה שבתוכו לקודש. לדעת רבי יוחנן צירוף כלי מדרבנן, ולדעת רבי חנין צירוף כלי מהתורה ונלמד מהפסוק 'כף אחת עשרה זהב מלאה קטורת'.

**2.** מובאת משנה ממסכת עדויות שמחט טמאה שנמצאת בבשר קודש, הסכין והידיים טהורות והבשר טמא. נמצא בפרש אף הבשר טהור. אמר רבי עקיבא: זכינו שאין טומאת ידיים במקדש.

**3.** הגמרא מבארת: איזה טומאה יש למחט? אם מדובר שהיא ספק טמאה הרי לא גזרו על ספק טומאה בירושלים. שני פירושים:

**א.** נטמאה בטומאת מת. הסיבה שהכהן והסכין אינם טמאות אף שהמחט שעשויה ממתכת שנגעה בטמא מת דינה כטמא מת, הוא משום שעזרה נחשבת רשות הרבים, וספק טומאה ברשות הרבים טהור. (אילו היה כרשות היחיד היינו מטמאים כי הטומאה באה על ידי אדם ודין הכלי כדבר שיש בו דעת לישאל).

**ב.** מדובר שהפרה בלעה את המחט מחוץ לירושלים (וחסמו אחר כך את פיה עד שהגיעה לירושלים) וספק טומאה מחוץ לירושלים טמא.

**דף כ**

**1.** המחט הטמאה הנ"ל שנמצאת בבשר קודש ודינה שמטמאת את הבשר, איך הוכשר  הבשר? ניתן לומר שהבשר טמא משום חיבת הקודש, אבל זה תלוי בשאלה אם חיבת קודש רק מועילה שיקבל הבשר טומאה או שגם מכשירו להיות ראשון לטומאה לעשות אחר שני. אם לא מועילה חיבת הקודש ההסבר הוא שמדובר בזבחי שלמים שהבעלים רוצים לייפותו והעבירו אותו בנהר כדי שיהיה נוח להפשיט את עורו, והיא עדיין רטובה.

**2.** תנור כלי חרס שנטמא מתוכו, נלמד מהפסוק שאין הכוונה שתוך התנור מלא טומאה אלא שהכלי (התנור) נטמא מתוכו לעשות את מה שבתוכו שני. לכן התנור הטמא מטמא רק אוכל ולא כלים, והאוכל נחשב שני ולא ראשון.

**3.** במשנה מובא שנחלקו רבי אליעזר ורבי יהושע אם שורפים תרומה תלויה עם הטמאה, לרבי יהושע מותר ולרבי אליעזר אסור. בגמרא מבואר שזה דעת רבי יהושע לפי רבי שמעון, אולם לדעת רבי יוסי עצמו המובאת בברייתא רבי יהושע לא התיר אפילו לשרוף תלויה עם הטמאה. גם לדעת רבי יוסי רבי יהושע התיר להפסיד תרומה תלויה בגרמא, או בידיים כאשר יש הפסד מרובה. (כך לומדת הגמרא מהמשניות).

**פרק שני - כל שעה**

**דף כא - דיני החמץ שנאסר בהנאה**

**1.** **משנה:** כל שעה שמותר לאכול מאכיל לבהמה לחיה ולעופות ומוכר לנכרי ומותר בהנאתו עבר זמנו אסור בהנאתו ולא יסיק בו תנור וכירים ר' יהודה אומר אין ביעור חמץ אלא שריפה. וחכמים אומרים אף מפרר וזורה לרוח או מטיל לים.

**2.** בגמרא מבואר שהמשנה היא בשיטת רבן גמליאל שסבור שבשעה חמישית מותר לכהן לאכול תרומה, ובאותה שעה מותר בהנאה לישראל.

**3.** מה שהמשנה התירה למכור לנכרי עד שעה חמישית אינה כבית שמאי שאוסר לאדם למכור חמצו לנכרי אם לא יודע שיכלה קודם הפסח. (רש"י- משום שלדעתו מצווה לבערו מן העולם ולא שיהא קיים).

**4.** מדויקים מהמשנה עוד הלכות:

**א.** חמץ שחרכו קודם זמנו (רש"י- ובטל טעמו ומראיתו) מותר בהנאה לאחר הזמן.

**ב.** חמץ שאסור מדרבנן אסור בהנאה, ואין מקדשים בו אשה.

**5.** המשנה אוסרת להסיק תנור וכיריים בחמץ שעבר זמנו. החידוש הוא אפילו לרבי יהודה שלדעתו ביעור חמץ הוא שריפה, בכל זאת אסור ליהנות ממנו בשעה ששורפו.

**6.** לדעת חזקיה, בחמץ יש לימוד מיוחד שאסור בהנאה משום שנאמר "לא יֵאָכֵל".

לדעת רבי אבהו בכל מקום שנאמר בתורה: 'לא יאכל' 'לא תאכל' 'לא תאכלו', אחד איסור אכילה ואחד איסור הנאה במשמע אלא אם כן פרט לך שמותר בהנאה כפי שפירט באיסור נבלה.

**7.** (בהקשר המחלוקת הנ"ל הובא מה ש-) נחלקו רבי מאיר ורבי יהודה בדין נבילה. לרבי מאיר יכול לתת או למכור אותו בין לגר תושב ובין לנכרי, אלא שנתינתה לגר תושב קודמת למכירתה לנכרי. לרבי יהודה דווקא לגר בנתינה ולנכרי במכירה.

**דף כב - המשך המחלוקת בין רבי אבהו לחזקיה בדרשות הפסוקים של איסורי הנאה**

**1.** בדף הקודם הובא שלדעת רבי אבהו בכל מקום שכתוב 'לא יאכל' זה כולל איסור הנאה, ולדעת חזקיה רק אם כתוב "לא יֵאָכֵל' זה כולל איסור הנאה. הגמרא מקשה מכמה מקורות על השיטות של רבי אבהו וחזקיה ומתרצת.

**דף כג - המשך מחלוקת חזקיה ורבי אבהו**

**1.** לאחר דיון ארוך במחלוקת רבי אבהו וחזקיה הגמרא מבררת מה הנפקא מינה בין שתי השיטות. למסקנה ההבדל הוא רק בשאלה אם לדעת רבי יהודה חולין שנשחטו בעזרה אסור מהתורה (רש"י- בהנאה). לחזקיה אסור מהתורה, ולרבי אבהו לא אסור מהתורה. (כך עולה מדרשות הפסוקים).

**2.** חכם בשם רבי יהושע בן לוי אמר שאף כאשר כתוב "לא יֵאָכֵל' זה לא מלמד שאסור בהנאה. הוא לומד איסורי הנאה בחמץ בפסח ובשור הנסקל ממקור אחר.

**דף כד - מקורות לאיסור הנאה בחמץ ושור הנסקל, אכילה והנאה שלא כדרך**

**1.** הגמרא מביאה דעות נוספות מאיפה לומדים איסור הנאה בשור הנסקל וחמץ בפסח.

**2.** רבי אבהו בשם רבי יוחנן סבור שאין לוקין על אכילה שלא כדרך אכילה כגון שאכל חלב חי. יש אומרים בשמו שלא רק אכילה אלא אף בהנאה אין חייבים בה שלא כדרך אכילה כגון אם הניח חלב של שור הנסקל על גבי מכתו. לשיטה זאת כל שכן שאינו חייב על אכילה שלא כדרך אכילה.

**3.** משקה היוצא מתותים תאנים ורמונים נחשב זיעה בעלמא ואינו חייב עליו באיסור ערלה.

**4.** דעת אביי שאף לשיטה השנייה (שהובאה לעיל אות 2) שאין לוקים על הנאה לא כדרך הנאתה), בכל זאת בכלאי הכרם כן לוקים משום שלא נאמר בה אכילה.

**דף כה - להתרפא באיסורי הנאה, באיזה אופן אין איסור הנאה- מחלוקת אביי ורבא**

**1.** לדעת אביי גם באיסור בשר בחלב לוקים עליו אף שלא כדרך הנאה משום שלא נאמר בה איסור אכילה.

**2.** רבי יעקב בשם רבי יוחנן אמר שמותר להתרפא בכל איסורי הנאה חוץ מעצי אשרה כדברי רבי אליעזר שאין פיקוח נפש דוחה איסור עבודה זרה, משום שנאמר 'בכל נפשך'. רבין אמר בשם רבי יוחנן שלא מתרפאין בעבודה זרה גילוי עריות ושפיכות דמים. הגמרא ביארה את המקורות לכך.

**3.** נחלקו אביי ורבא בהנאה הבאה לו לאדם בעל כרחו. יש שתי לישנאות:

**לשון ראשון:** אם מתכוון לכולי עלמא אסור. לא אפשר ולא מכוון לכולי עלמא מותר. כאשר אפשר ולא מכוון לדעת רבי יהודה שאוסר אין מתכוון ברור שאסור. לדעת רבי שמעון נחלקו אביי ורבא. אביי מתיר ורבא סבר שרבי שמעון התיר רק באי אפשר.

**לשון שני:** אפשר ולא מכוון נחלקו בזה רבי יהודה ורבי שמעון. לא אפשר ולא מכוון לכולי עלמא מותר. במקרה שלא אפשר ומכוון - לדעת רבי שמעון אסור כי רבי שמעון הולך אחרי הכוונה. נחלקו בדעת רבי יהודה: לאביי מותר כי רבי יהודה לא הולך אחרי הכוונה אף לקולא. לרבא אסור כי רבי יהודה לא הולך אחרי הכוונה לחומרא ולא לקולא.

**דף כו - המשך מחלוקת אביי ורבא, קול מראה וריח, דבר שנעשית מצוותו, שבח עצים בפת**

**1.** שיטת רבא לפי הלשון הראשון נשארה בתיובתא כי מוכח מהמשנה שמתירה למוכרי בגדים ללבוש כלאים שרבי שמעון מתיר כשלא מכוון אפילו כשאפשר.

**2.** קול מראה וריח אין בהם משום מעילה כי אין בהם ממש. למסקנה רב פפא מסביר שריח יש בה משום מעילה, אלא שאין מעילה בריח הקטורת לאחר שתעלה תמרותו הואיל ונעשית מצוותו.

**3.** יש חריגים לכלל שדבר שנעשית מצווותו אין מועלין בו: תרומת הדשן, ועגלה ערופה, (ומחלוקת בבגדי לבן של הכהן הגדול). הסיבה שלא לומדים מהם משום ששני כתובין הבאין כאחד אין מלמדים או משום מיעוט אחר.

**4.** לשיטת רבי יש שבח עצים בפת ולחכמים אין שבח עצים בפת. תנור חדש שהוסקה באיסורי הנאה לברייתא אחת התנור יותץ, ולברייתא השנייה יוצן. כלומר לברייתא אחת זה וזה גורם מותר ולברייתא השנייה אסור.

**דף כז - שבח עצים, המקור שחמץ בשריפה לרבי יהודה**

1. הברייתא הנ"ל שאמרה שתנור חדש יותץ וסבורה שזה וזה גורם אסור היא רבי אליעזר.
2. כוסות וצלוחיות שנצרפו על ידי עצי ערלה אסורים למי שאוסר שבח עצים אפילו אם זה וזה גורם מותר, משום שמשתמשים בקערה עצמה שנצרפה באיסור. יש אומרים  שאף קדירה אסורה לשיטה זאת משום שלפני שמבשלים בה עם גורם של היתר מניחים אוכל בקדירה, ובשלב הראשון יש רק גורם אחד שך איסור.
3. בברייתא מבואר שגם מי שאוסר שבח עצים מתיר בגחלים. בגמרא יש שתי שיטות באיזה גחלים מדובר. לשיטה אחת- גחלים עוממות, ולשיטה השנייה - גחלים לוחשות.
4. בגלל החומרה של הקדש, שבח עצים אסור בו גם לרבנן. בדרך כלל הקדש יוצא לחולין על ידי שמדליק ונהנה, אולם לשיטת רבי יהודה הקדש יוצא לחולין רק כשיש מעילה, ובמקרה שלנו מדובר בעצי שלמים שהם קדשים קלים שאין בהם מעילה ואינם יוצאים לחולין בהדלקתם.
5. רבי יהודה סבור שדין חמץ בשריפה. הגמרא מביאה ברייתא שרבי יהודה למד מנותר, וחכמים הקשו עליו ולבסוף רבי יהודה שתק.

**דף כח - פירור חמץ שנזרק לים, מתי עוברים על חמץ**

**1.** שיטת חכמים במשנה היא ש"מפרר וזורה לרוח או מטיל לים". הסתפקה הגמרא האם לדעת חכמים גם כאשר מטיל לים צריך לפורר. כעין זה הסתפקו בדברי רבי יוסי שאמר בדין עבודה זרה ש"שוחק וזורה לרוח או מטיל לים".

**2.** לדעת רבה בעבודה זרה לא צריך לשחוק כאשר זורק לים משום שזורק לים המלח שאין בו אנשים, ואילו בחמץ שזורק לשאר נהרות צריך לפורר, משום שמישהו יכול למצוא את החמץ בנהר. לדעת רב יוסף בעבודה זרה יש לשחוק משום שמדובר בדבר קשה כגון מתכת שאינה נמסה במים, ואילו חמץ לא צריך לפורר כי היא נמסה במים.

**3.** שלש שיטות בזמני איסור חמץ. לרבי יהודה: לפני זמנו (משעה שישית ערב פסח עד ליל ראשון של פסח), ולאחר זמנו (אחרי פסח) עובר בלאו. בפסח חייב גם כרת. לרבי שמעון לפני זמנו ולאחר זמנו אינו עובר בכלום. לרבי יוסי הגלילי גם תוך זמנו אינו אסור בהנאה. הגמרה ביארה כיצד רבי יהודה ורבי שמעון לומדים את שיטתם מהפסוקים.

**4. משנה:** חמץ של נכרי שעבר עליו הפסח מותר בהנאה ושל ישראל אסור בהנאה שנאמר ([שמות יג, ז](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%92_%D7%96)) לא יראה לך שאור.

**דף כט - דין חמץ לאחר הפסח, שיעור תערובת חמץ בזמנו ואחר זמנו**

**1.** במשנה בדף כח. כתוב: "חמץ של נכרי שעבר עליו הפסח מותר בהנאה ושל ישראל שעבר עליו אסור בהנאה שנאמר 'לא יראה לך שאור'. למסקנת הגמרא הפירוש במשנה הוא כפירושו של רבא שהמשנה כרבי שמעון שחמץ מותר מהתורה לאחר הפסח, אולם חכמים אסרו את החמץ משום שעבר על האיסור 'לא יראה לך שאור'.

 רב אחא בר יעקב רצה להסביר את המשנה כרבי יהודה שסבור שחמץ אחר הפסח אסור מהתורה, וכאן מותר משום שמדובר בחמץ של גוי שרבי יהודה מודה שאינו אסור. למסקנה חזר בו רב אחא ולרבי יהודה יש איסור חמץ אחר הפסח גם בחמץ של גוי.

**2.** יש ארבע שיטות באיזה כמות תערובת חמץ אסורה:

**א. רב-** חמץ בזמנו- במינו במשהו ומשום חומרת כרת גזרו גם שלא במינו במשהו. לאחר זמנו - במינו במשהו ושלא במינו בנותן טעם.

**ב. שמואל-** בזמנו - במינו במשהו. שלא במינו בנותן טעם (לא גוזר שאינו מינו אטו מינו). לאחר הפסח מותר כרבי שמעון שסבור שחמץ לאחר הפסח מותר.

**ג. רבי יוחנן-** בזמנו - בנותן טעם. שלא בזמנו - מותר כרבי שמעון

**דף ל - המשך שיעור תערובת חמץ, הכשרת כלים, חמץ ממושכן**

**1.** המשך מהדף הקודם שהובאו שלוש שיטות. כאן שיטה רביעית-

**ד. רבא** פוסק להלכה - בזמנו במשהו כרב ולאחר זמנו מותר כרבי שמעון. אף שלרבי שמעון חמץ לאחר הפסח אסור משום קנס, זה רק בחמץ בעיניה, אבל בתערובת חמץ אין קנס.

**2.** רב (כאמור בדף הקודם) פוסק כרבי יהודה שחמץ לאחר זמנו אסור במינו במשהו. לדעתו כלי חרס בפסח ישברו שמא ישתמש בהם אחר הפסח במינו. שמואל פוסק כרבי שמעון שחמץ לאחר הפסח מותר, ולכן לדעת שמואל האדם משהה את כלי החרס בפסח ויכול להשתמש בהם לאחר הפסח.

**3.** לדעת רבא בר אהילאי תנור שמרחו שמן בקרקעיתו אסור לאכול פת שאפו בתנור אפילו לאחר שיסיקו את התנור. דבריו נדחו ולמסקנה לאחר היסק התנור הפת מותרת.

**4.** אף שמועיל היסק לתנור לא מועיל היסק לקדירות (ולכן לשיטת רב צריכים שבירה) משום שקדירות עשויות מחרס לעומת התנור שמדובר במתכת. או שאפילו בתנור של חרס אפשר להכשיר כי היסקו מבפנים לעומת קדירות שהיסקן מבחוץ. אין להכשיר קדירות בהיסק מבפנים שמא יחוס עליהם ולא יכשיר אותם כמו שצריך.

**5.** סכינים ועץ פרור שמגיסים בו את הקדירה הכשרתן ברותחין בכלי ראשון.

**6.** כלי חרס של חמץ המצופים עופרת למסקנה אסורים אפילו שהם חלקים בלי סדקים, משום שהם פולטים מדופנן החיצון וניכר מכך שהחרס שבפנים בולעת ולא מועילה להם הגעלה, שכלי חרס אינו יוצא מידי דופיו לעולם. כל זה כאשר תשמישם בחמין, אולם אם תשמישם בצונן מותרים, ולכן כלים אלו לאחר שהתמשו בהם ליין נסך.

**7**. כל הכלים שמשתמשים בהם חמץ בצונן מותר להשתמש בהן בפסח חוץ מבית שאור משום שחימוצו קשה, אפילו אם הכלי רחב ושולט בו אויר. וכן בית חרוסת שמניחים בו דברים חמוצים חימוצו קשה.

**8.** משנה - נכרי שהלוה את ישראל על חמצו אחר הפסח מותר בהנאה וישראל שהלוה את נכרי על חמצו אחר הפסח אסור בהנאה.

**9.** נחלקו אביי ורבא אם בעל חוב גובה למפרע או מכאן ולהבא. לאביי - למפרע, לרבא - מכאן ולהבא. אם מכר או הקדיש לוה לכולי עלמא המלוה טורף את הנכסים משום שאינם ברשות הלוה, שהם משועבדים למלוה.

**דף לא - חמץ במלווה ולווה, חנות עם חמץ, חמץ מבוער, תרומת חמץ בפסח**

**1.** נחלקו אביי ורבא במקרה שהקדיש או מכר המלווה. לאביי ההקדש ומכר חלים למפרע,  ולרבא רק מכאן ולהבא.

רבא מודה שאם הלווה משכן את החמץ אצל המלווה אז החמץ נחשב ברשות המלווה משום שבעל חוב קונה משכון. אולם במלווה גוי שהלווה לישראל אינו קונה משכון והיהודי עובר אלא אם כן אמר לגוי שהחמץ יהיה שייך לגוי 'מעכשיו' אם לאחר הפסח לא ישלם לו.

**2.** חנות של ישראל וסחורה של ישראל והפועלים גויים או להפך חנות של גוי וסחורה של גוי ופועלים ישראלים ומוצאים שם חמץ תולים שהחמץ שייך לבעל החנות והסחורה ולא לפועלים.

**3.** משנה: חמץ שנפלה עליו מפולת הרי הוא כמבוער. רשב"ג אומר כל שאין הכלב יכול לחפש אחריו (רש"י - רשב"ג מפרש ולא חולק).

**4.** גמרא- צריך לבטל חמץ שנפלה עליו מפולת (רש"י- שמא יפקח הגל במועד ונמצא עובר עליו).

**5.** שיעור שהכלב לא יכול לחפש אחריו- 3 טפחים משום שעד שיעור זה הכלב יכול להריח. לעניין כספים שאין להם שמירה אלא בקרקע די בטפח שלא יראו את הכסף.

**6.** משנה- האוכל תרומת חמץ בפסח בשוגג משלם קרן וחומש במזיד פטור מתשלומין ומדמי עצים.

**דף לב - אכילת תרומה בשוגג לפי מידה או משקל, שיעור חיוב באכילת תרומה**

**1.** נחלקו תנאים אם אדם שאכל תרומה בשוגג משלם לפי דמים או לפי מדה. גם לשיטה שהוא משלם לפי מדה אם המחיר ירד הוא יצטרך לשלם על כמות גדולה יותר שלא גרע מגזלן שמשלם כשעת הגזילה. הנפקא מינה היא במקרה שהמחיר עלה, לשיטה שצריך לשלם לפי דמים הוא יכול להביא מדה פחותה בשווי שאכל.

**2.** במשנה שלנו מבואר שאם אדם אכל חמץ בשוגג בפסח חייב ואם אכל במזיד פטור. הגמרא הבינה שהמשנה סבורה כשיטה שמשלמים לפי מדה ולכן משלם על חמץ בפסח אף שאינו שווה כלום. הגמרא מציעה שהמשנה סבורה שמשלמים לפי דמים, וחמץ בפסח יש לה דמים כשיטת רבי יוסי שמותר ליהנות מחמץ בפסח.

**3.** לגבי השיעור שחייב קרן וחומש על אכילת תרומה בשוגג - נחלקו בדבר. לתנא קמא השיעור הוא כזית. לאבא שאול השיעור הוא שווה פרוטה. כל אחד למד את שיטתו מהפסוקים. רב פפא חשב שלאבא שאול צריך גם כזית וגם שווה פרוטה אבל חזר בו ולמסקנה לכולי עלמא לאבא שאול מספיק שווה פרוטה.

**דף לג**

**1.** מבואר בברייתא (בדף לב.) שאם אכל בשוגג תרומת חמץ נחלקו התנאים אם חייב לשלם. הברייתא סיימה שהמציאות של תרומת חמץ שייכת רק בתרומה שהפרישה ולאחר מכן החמיצה, אבל אם החמיצה קודם שהפרישה ואחר כך הפרישה אינה מתקדשת כתרומה.

**הגמרא מבארת:** שתי דעות למקור שתרומה אינה מתקדשת אם אינה ראויה לאכילה: **א.** מהפסוק 'לו'- ולא לאורו. **ב.** מהפסוק 'ראשית' ששייריה ניכרין לישראל (כלומר שההפרשה תהא מתירה את השיריים לישראל).

**2.** אם היתה לפרי שעת הכושר שהיתה ראוייה לאכילה בשלב מסוים כן נתפסת התרומה. רק אם החמיץ כשהיה מחובר לקרקע אינו נתפס לתרומה.

**3.** נחלקו אמוראים האם משקים שבתוך פירות 'מיפקד פקידי' וכאילו נמצאים בכלי ואינם מחוברים לפרי ואם נטמא הפרי לא נטמאו המשקים או שהמשקים הם 'מבלע בליעי' כלומר מחוברים אליו ואם נטמא הפרי נטמאו המשקים.

**דף לד - דין שתילי תרומות טמאות שנשתלו**

**1.** שתילי תרומות שנטמאו בעודם תלושים ושתלם, טהורים מלטמא משום שחיבורם לקרקע בטל אותם מתורת אוכל, ואסורים לאכול. שני פירושים למי אסור לאכול:

**א.** אסור לזרים, משום שעדיין שם תרומה עליהם (מדרבנן שלא להפסיד את הכהנים). הגמרא הקשתה על פירוש זה משום שאין בזה חידוש בין אם בא לחדש שגידולי תרומה נחשבים תרומה ובין אם בא לחדש שגידולי גידולין בדבר שאין זרעו כלה נחשבים תרומה, שני הדינים האלו מפורשים במשנה.

**ב.** אסורים לכהנים כיון שנטמאו לפני ששתל אותם. אף כאן שני פירושים יש למה אסורים לכהנים.

**פירוש ראשון:** משום שהיה היסח הדעת משמירת התרומה בזמן שנטמאו. זה מסתדר עם שיטת ריש לקיש שהיסח הדעת הוא פסול בגופו. לשיטת רבי יוחנן היסח הדעת הוא פסול של חשש טומאה וכאן אין חשש טומאה כי שתלם ונטהרו.

**פירוש שני:** משום מעלה שעשו בתרומה וקודש כפי שמצינו בכמה ענינים מעלה בתרומה וקודש.

**דף לה - במה יוצאים ידי מצה בפסח**

**1.** **משנה:** אלו דברים שאדם יוצא בהן ידי חובתו בפסח: בחטים, בשעורים, בכוסמין, ובשיפון, ובשיבולת שועל. ויוצאין בדמאי ובמעשר ראשון שנטלה תרומתו, ובמעשר שני והקדש שנפדו, והכהנים בחלה ובתרומה, אבל לא בטבל, ולא במעשר ראשון שלא נטלה תרומתו, ולא במעשר שני והקדש שלא נפדו. חלות התודה ורקיקי נזיר, עשאן לעצמו - אין יוצא בהן, עשאן למכור בשוק יוצאין בהן.

**2.** גמרא- המשנה לא כרבי יוחנן בן נורי שסבור שאורז מין דגן הוא ויוצאים בו ידי חובת מצה פסח וחייבים על אורז חמץ כרת.

**3.** מי פירות אין מחמיצים.

**4.** הגמרא מסבירה מה החידוש בכל אחד מהדוגמאות במשנה מה החידוש שבו. הטעם שלא יוצאים בדברים שאסורים נלמד מהפסוק 'לא תאכל עליו חמץ'- יצא מה שיש עליו איסור אחר ולא חמץ. לימוד זה הוא כשיטת רבי שמעון שסבור שאין איסור חל על איסור. (רש"י מסביר את המקור שלא יוצאים במצה שהיא טבל דרבנן משום מצוה הבאה בעבירה. המהרש"א מסביר שלא ניתן ללמוד מהפסוק 'לא תאכל עליו חמץ' יצא שאסור משום איסור אחר, כיון שאינו אסור אלא מדרבנן).

**דף לו - דין מצה במעשר שני וביכורים**

**1.** לשיטת רבי יוסי לא יוצאים ידי חובת אכילת מצה במעשר שני משום שנאמר 'לחם עני', שנקרא כמו 'אוני', כלומר דווקא מה שנאכל באנינות למעט מעשר שני. לרבי עקיבא יוצאים במעשר שני משום שנאמר 'מצות', 'מצות', לרבות מעשר שני.

**2.** נחלקו התנאים בדין מי שלש עיסה במי פירות. לרבן גמליאל תשרף מיד (רש"י- אף שאמרנו לעיל שמי פירות אין מחמיצים הכוונה שאין חייב כרת כי אינו חמץ גמור אלא חמץ נוקשה). לחכמים יאכל. רבי עקיבא כשיטת חכמים, אולם גם לשיטתו לא יוצאים בזה ידי מצוות מצה משום שאינו לחם עני.

**3.** בעלי השיטה שאסור ללוש במי פירות נחלקו אם מותר לקטף במי פירות (לטוח פני הבצק לאחר עריכתה).

**4.** לכל השיטות אין לשין את העיסה בפושרין משום שממהרת להחמיץ. הסיבה שמנחות נילושות בפושרין, משום שהלישה שלהם נעשית בעזרה והכהנים זריזים ויזהירו מחימוץ. לתיתה (השריית החיטים במים, לכותשן במכתשת להסיר מורסנן) אסורה במנחות משום שאינה נעשית בעזרה חוץ ממנחת העומר שמותרת בה הלתיתה משום שהיא קרבן ציבור היא וכל עסקיה נעשין על פי בית דין ויזהרו בה.

**5.** לרבי יוסי הגלילי (ורבי עקיבא למסקנת הסוגיא מודה לו) אין יוצאים ידי חובת מצה בביכורים משום שנאמר 'בכל מושבותיכם תאכלו מצות', וביכורים אינם נאכלים אלא בירושלים.

**6.** לא יוצאים בחלוט ואשישה (גלוסקה גדולה) משום שנאמר 'לחם עני' ואלו יש בהם חשיבות.

**דף לז - ציורים במצות, האם יש חיוב חלה במעשה אילפס**

**1.** לדעת בית שמאי אין אופין פת עבה ביום טוב ולדעת בית הלל אופין.

**2.** לכתחילה אין עושים סריקין המצוירין בפסח (כלומר מצות מצוירות). הטעם שאסור לעשות מצות מצוירות בפסח משום שהאשה שוהה על הציור, והמצה עלולה להחמיץ. אף שיש נחתומים שיש להם דפוס לעשות ציורים ואין חשש חימוץ בכל זאת אסרו לכולם משום שרוב הנחתומים אין להם דפוס, (ויבואו להתיר גם למי שאין לו דפוס).

**3.** בבית רבן גמליאל הכינו סריקין המצוירין בפסח. שתי לישנות למה התיר: **לישנא א:** רק בשל נחתומין אסרו משום שהם מקפידים על נוי הציורים ומשתהים ובאים לידי חימוץ. **לישנא ב:** רק בשל בעלי בתים אסרו ולא בשל נחתומים שיש להם דפוסים ולא באים לידי חימוץ.

**4.** לרבי יוסי מותר לעשות ציורים כשהמצות הם כמין רקיקין דקים משום שלא ממהרים להחמיץ.

**5.** לרבי יוחנן חלות שעושים באלפס חייבים בחלה ורק כאשר עושים בחמה פטורים. לריש לקיש גם מעשה קדירה פטורים מחלה אלא אם כן הרתיח קודם את האלפס ולאחר מכן הדביק את הפת, (ואם חזר ואפאו בתנור נחלקו תנאים בדבר).

**6.**  מצה שאינה אפויה כל צרכה כשרה למצה כל עוד שפורסה (שוברה) ואין חוטין של בצק נמשכין ממנה.

**7.** לרבי מאיר מעשר שני ממון גבוה הוא. לשיטתו אמר רב אסי שמעשר שני לא חייבת בחלה, ולא יוצאים בה ידי חובת מצוות מצה,ואתרוג שצריך בהם 'לכם'.

**דף לח - מצה במעשר שני, מצה בלחמי תודה ורקיקי נזיר**

**1.** למדנו (בדף לו) שלרבי יוסי לא יוצאים ידי חובת מצה במעשר שני, ולרבי עקיבא יוצאים. ריש לקיש הסתפק האם לדעת רבי עקיבא יוצאים בחלה של מעשר שני שאם תטמא היא הולכת לשריפה ואין לה היתר במושבות, או שמא הואיל ולא היה קורא לה שם חלה היה לה היתר במושבות ויוצאים בה. יש אומרים שהספק הוא בשני 'הואיל'. האם יוצאים ידי חובה בחלה הלקוח בכסף מעשר שני שאין לה היתר במושבות גם אם היא לא היתה חלה לדעת רבי יהודה שסבור שהלקוח בכסף מעשר שני יקבר ואין לה פדיון, או שמא אומרים שני 'הואיל', - הואיל ואם לא היה לקוח בכסף מעשר שני אלא היתה מעשר שני עצמו היה לה היתר במושבות, ועוד אומרים הואיל ולא היה קורא לה שם חלה היה לה היתר במושבות. למסקנה אמר רבא שמסתבר שיוצאים בה בכל אופן.

**2.** במשנה למדנו שלא יוצאים ידי חובת מצה בלחמי תודה ורקיקי נזיר.- הגמרא לומדת כיצד ממעטים אותם מהפסוקים (או משום שאינה לשם מצוה אלא לשם זבח, או משום שאינה לשבעת ימים אלא ליום ולילה או משום שאינה נאכלת באנינות).

**3.** במשנה מבואר שאם עשה את לחמי התודה ורקיקי הנזיר לעצמו אינו יוצא אבל אם עשאן על מנת למכור בשוק יוצא. רבה מבאר את הטעם שיוצא אם עשאן למכור בשוק - משום שדעתו של האדם כאשר הכין אותם שאם לא יצליח למוכרם, הוא בעצמו יצא בהן ידי חובת מצוות מצה.

**דף לט - מינים הכשרים למרור, חשש חימוץ בחיטים וקמח**

**1. משנה:** ואלו ירקות שאדם יוצא בהן ידי חובתו בפסח: בחזרת בתמכא ובחרחבינא ובעולשין ובמרור. יוצאין בהן בין לחין בין יבשין, אבל לא כבושין ולא שלוקין ולא מבושלין, ומצטרפין לכזית

ויוצאין בקלח שלהן, ובדמאי, ובמעשר ראשון שנטלה תרומתו, ומעשר שני והקדש שנפדו.

**2.** מובאים ברייתות עם דעות נוספות מה כלול במינים הכשרים למרור. נחלקו מה הכלל של המינים הכשרים: כל שיש לו שרף, כל שפניו מכסיפין או שניהם.

**3.** חזרת שהיא חסה היא העדיפה מכולם משום שיש לה סימן של רחמים בשמה שחס הקב"ה עלינו, והיא דומה להתנהגות של המצריים, תחילתה רך וסופה קשה כמו המצרים.

**4.** ירקות הכשרים למרור נזרעים כהלכתן בערוגה אחת ברווח שלא ינקו זה מזה. החידוש הוא שלא צריך בחזרת הרחקה יתירה משום שסופה להקשות.

**5.** מה שהמשנה אמרה שיוצאים ביבשין הכוונה רק לקלח שלהם.

**6.** למדנו בדף לו שנחלקו רבי עקיבא ורבי יוסי הגלילי אם יוצאים במצה שהיא מעשר שני. לרבי יוסי הגלילי שסבור שלא יוצאים, הסתפקו אם יוצא במרור מעשר שני. מצד אחד אין היא נאכלת בכל מושבות אבל מצד שני היא רק מדרבנן, והשאלה היא האם אומרים כעין דאורייתא תקון. רבא אמר למסקנה שמסתבר שאין יוצאים בה.

**7. משנה:** אין שורין את המורסן לתרנגולים, אבל חולטין (רש"י - ברותחין שאין מניחין אותו להחמיץ). האשה לא תשרה את המורסן שתוליך בידה למרחץ, אבל שפה היא בבשרה יבש. לא ילעוס אדם חיטין ויניח על מכתו מפני שהן מחמיצות.

**8.** אפוי אפילו שחזר ובישלו אינו בא לידי חימוץ.

**9.** קמח שנפל לתוכו מים מהגג אפילו כל היום אינו בא לידי חימוץ שטירוד הדלף הנופל תמיד אינו מניחו להחמיץ.

**10.** מאכל העשוי בקמח שמן ומלח מותר שמי פירות אין מחמיצין, ואם עשאו עם מים ומלח אסור כי הוא מחמיץ.

**11.** מר זוטרא אמר שלא ימחה אדם לתוך הקדירה קמח מחיטים קלויות. אף שדבר קלוי אינו מחמיץ עוד, יש חשש שמא אינו קלוי היטב ויבא לידי חימוץ.

**דף מ - חימוץ חיטים ובקמח**

**1.** אסור לחלוט שני גרעיני חיטים יחד שמא ילך אחד וישב בסדק של השני ולא תבוא רתיחת המים מכל צדדי הגרעין ויבא לידי חימוץ.

**2.** לדעת אביי מים שיוצאים מהשיבולים אינם נחשבים מי פירות ולכן היה צריך לאסור לחרוך שתי שיבולים יחד, אלא שמותר משום שמי החיטים באים בדרך נפילה ואינם מחמיצים. לדעת רבא אפילו שלא בדרך נפילה מותר משום שהמים שיוצאים מהחיטים נחשבים מי פירות.

**3.** אין לותתין שעורים בפסח. ואם לתת הדין הוא שאם נתבקעו- אסורות, ואם לא נתבקעו מותרות. נחלקו האמוראים בפירוש 'נתבקעו': **א.** נתבקעו ממש או **ב.** שאם יניחו אותם על פי חבית של יין הם יכולים להתבקע מריח היין. לרבי יוסי מותר ללתות שעורין אם שורן בחומץ. שמואל פסק שאין הלכה כרבי יוסי.

**4.** חיטים קשים יותר משעורים לכן לרב נחמן מותר ללתות חיטים כי לדעתו אינם מחמיצים כמו שעורים. לרבה בעל נפש לא ילתות. רבא למסקנה סבור שמצווה ללתות (משום הידור מצווה לאכול פת נקייה - תוספות רא"ש).

**5.** לדעת רבא אין מספיק שימור משעת הלישה אלא צריך שימור מתחילתו עד סופו ולכן רבא אמר לאלו שמהפכים את העומרים שיהפכו לשם מצוה.

**6.** חיטים שנרטבו לפני פסח והיה חשש שמא הם החמיצו התיר רבא למוכרם לישראל קב לכל אחד ולא יותר כדי שיכלו קודם הפסח.

**7.**  אין נותנים קמח לקדירה בפסח שמא יחמיץ לפני שיתבשל, אלא אם כן נתן אחריו חומץ שאין החומץ מניחו להחמיץ. נחלקו התנאים אם מותר גם כאשר קודם נתן את החומץ ואחר כך נתן את הקמח או שבאופן זה אין החומץ ממהר להבשילו. עולא אסר אפילו כאשר נתן קודם את הקמח משום 'לך לך אמרינן לנזירא סחור סחור לכרמא לא תקרב'.

**8.** רב פפי התיר לבית ריש גלותא למחות לקדירה קמח מחיטים קלויות (שלא כשיטת מר זוטרא בסוף דף לט שאסר, אף שדבר קלוי אינו מחמיץ עוד, יש חשש שמא אינו קלוי היטב ויבא לידי חימוץ). רבא תמה איך ניתן להתיר במקום שיש עבדים וילמדו לזלזל במצוות. יש אומרים שרבא בעצמו מחה קמח מחיטים קלויות.

**9.** **משנה:** אין נותנין קמח לתוך חרוסת או לתוך החרדל , ואם נתן - יאכל מיד, ורבי מאיר אוסר. אין מבשלין את הפסח, לא במשקין ולא במי פירות, אבל סכין ומטבילין אותו בהן. מי תשמישו של נחתום יִשָׁפְכוּ, מפני שהן מחמיצין.

**10.** לדעת רב כהנא גם חכמים מודים שבחרוסת ישרף מיד. לא נחלקו אלא בחרדל. יש ברייתא כדבריו.

**11.** רב הונא בריה דרב יהודה פסק להלכה כחכמים (ראה המשך דעתו בדף הבא).

**דף מא - דיני בישול קרבן פסח**

**1.** רב הונא בריה דרב יהודה סבור שחכמים מתירים אף כשנתן קמח לתוך החרוסת שייאכל מיד ולא צריך לשרוף.

**2.** אסור לבשל את הפסח לא רק במים אלא אף בשאר משקים. נחלקו מה מקור הדין שאף בשאר משקים אסור. לשיטת חכמים: מים שאינן מפיגין את טעם הבשר אסור, קל וחומר לשאר משקים. לשיטת רבי: נלמד מריבוי הפסוק 'ובשל מבושל'. נפקא מינה בין השיטות - צלי קדר שאינו מפיג טעמו.

**3.** לדעת רבי יוסי בישול אחרי אפייה נחשב בישול ולכן אם בישל מצה אינו יוצא בזה ידי חובת מצה. לדעת רבי מאיר יוצא ידי חובת מצה (כל עוד אינו נימוח) שבישול אחרי אפייה אין שמו בישול. נחלקו האמוראים אם יודה רבי מאיר שכאשר בישל את הפסח לאחר צלייה ואכלו עובר משום הריבוי 'ובשל מבושל'.

**4.** נלמד מהפסוק שכאשר צלה את קרבן הפסח מאד ועשאו שרוף אינו יוצא מידי 'צלי אש' ואינו חייב על אכילתו.

**5.** בשר קרבן פסח שאכלו חי אינו לוקה כי רק לוקה על 'נא' או 'מבושל'. מאידך האוכל חי עובר על איסור שאינו 'צלי אש' (רש"י- ואינו לוקה משום שצלי אש הוא לאו שבכללות).

**6.**  אמר רב חסדא: המבשל בחמי טבריא בשבת פטור שאינו תולדות אש, אולם בפסח חייב על אכילה מבשר שבושל בחמי טבריא משום שאינו 'צלי אש' (רש"י- וסבור שלוקין על לאו שבכללות).

**7.** לשיטת רבא מי שאוכל נא לוקה שתיים (על 'נא', ועל 'צלי אש' שלשיטתו לוקין על לאו שבכללות) וכן האוכל מבושל לוקה שתים (על 'מבושל', ועל 'צלי אש'). האוכל נא ומבושל לוקה שלש. לשיטת אביי אין לוקין על צלי אש משום שהוא לאו שבכללות. נחלקו בדעת אביי אם ילקה על הלאו של 'צלי אש' כאשר אכל חי או חמי טבריא שאינם בכלל הלאו של נא ומבושל, שאולי רק כאשר עובר על איסור של נא או מבושל אינו לוקה על 'צלי אש'.

**8.** נלמד מהפסוק שחייבים על אכילת 'נא' רק אם אכלו בלילה בזמן שצריך לאכול צלי, אולם אם אכלו נא מבעוד יום פטור. וכן אם אכל מבעוד יום בשר צלי אינו נפסל לאכול משחשיכה עם בני חבורתו ואינו נחשב כאוכל בשתי חבורות, שאכילה מבעוד יום אינו נקרא אכילה.

**9.** נלמד מהפסוק שלא רק מי שמבשל פסח בחשיכה שהוא עיקר זמנו ואכלו חייב אלא אף מי שמבשלו מבעוד יום ואכלו משחשיכה לוקה.

**10.** לשיטת רבי יהודה כאשר נאמר בתחילת הפרשה 'לאמר' פירושו שיש לאו על כל האמור בפרשה. לשיטתו יש לאו על מי שאוכל צלי מבעוד יום (ולא בלילה) אף שזה לאו הבא מכלל עשה, משום שנאמר 'לאמר' בפרשה, הרי זה כאילו כתוב לאו.

**דף מב - דיני זהירות מחימוץ באפיית מצות, איסור תערובת חמץ וחמץ נוקשה**

**1.** מי תשמישו של נחתום עלולים להחמיץ ולכן צריך לשופכן. אם הם הרבה יישפכו במקום מדרון שלא יקוו יחד ויחמיצו. אם הם מעטים ניתן לשופכם במקום האשבורן משום שהמים ייבלעו באדמה ולא יחמיצו.

**2.** אשה לא תלוש אלא במים שלנו בלילה מחוץ למעיינות והתקררו, שהמעיינות חמים בתקופת ניסן.

**3.** רבא לימד כללי זהירות באפיית מצה לפסח: לא תלוש אשה בשמש, ולא במים שהתחממו מהשמש ולא בשיירי מים שבשולי הדוד, ולא תגביה ידיה מן התנור עד שתגמור את כל הפת (רש"י - כלומר תהא עוסקת בבצק כל שעה, וצריכה שני כלים, אחד שנוטלת ממנו מים לעיסה ואחד שמצננת בו את ידיה.

**4.** עברה ולשה (רש"י - בחמין) נחלקו בגמרא אם מותר או שחכמיםקנסו ואסרו.

**פרק שלישי - ואלו עוברין**

**1.** **משנה:** ואלו עוברין בפסח כותח הבבלי ושכר המדי וחומץ האדומי וזיתום המצרי וזומן של צבעים ועמילן של טבחים וקולן של סופרים ר"א אומר אף תכשיטי נשים זה הכלל כל שהוא ממין דגן הרי זה עובר בפסח הרי אלו באזהרה ואין בהן משום כרת.

**2.** הגמרא מבארת מהם הדברים שהובאו במשנה. העיקרון הוא שארבעה הראשונים הם תערובת חמץ, והשלשה האחרונים חמץ נוקשה (רש"י- נוקשה פירושו רע, שאינו ראוי לאכילה).

**3.** רבי אליעזר הוסיף במשנה שעובר אף על תכשיטי נשים. הגמרא ביארה שהכוונה לטיפולי נשים שאיתו בנות ישראל משירות את השער.

**דף מג - חמץ נוקשה ותערובת חמץ - לימודים מהפסוקים**

**1.** הסיבה שהמשנה מנתה את השמות של הדברים שהם תערובת חמץ וחמץ נוקשה ולא הסתפקה באמירת כלל היא כדי שיהא אדם רגיל בהם ובשמותיהם וידע להיזהר מחמץ.

**2.** התנא של המשנה סבור שגם בתערובת חמץ וגם בחמץ נוקשה עובר בלאו. לדעת רב יהודה בשם רב המשנה היא כדעתו של רבי מאיר שמצאנו שלשיטתו חמץ נוקשה בלאו, ואם כן כל שכן שתערובת חמץ בלאו. לדעת רב נחמן המשנה היא כרבי אליעזר שמצאנו שלשיטתו עובר בלאו על תערובת חמץ, ואם כן כל שכן שעובר בלאו בחמץ נוקשה (לשיטתו חמץ נוקשה יותר חמור). יש ברייתא שמסייעת לרב יהודה שתערובת חמץ חמור יותר מנוקשה.

**3.** הגמרא לומדת את המקור בפסוקים שלרבי אליעזר בתערובת חמץ עובר על לאו, אולם אינו חייב כרת.

**4.**  לרבי אבהו בשם רבי יוחנן בכל האיסורים שבתורה אין היתר מצטרף לאיסור חוץ מאיסורי נזיר, וזעירי הוסיף הקטרת שאור במזבח, וחמץ בפסח. שלשת אלו נלמדים מהפסוקים שבהם היתר מצטרף לאיסור.

**דף מד - היתר מצטרף לאיסור, כזית בכדי אכילת פרס, טעם כעיקר**

**1.** למדנו במשנה שעובר בפסח על כותח הבבלי. בברייתא (בדף מג.) מבואר שלדעת חכמים אינו עובר על כותח הבבלי. יסוד המחלוקת הוא שלרבי אליעזר היתר מצטרף לאיסור בחמץ, ולדעת חכמים אין היתר מצטרף לאיסור בחמץ. אף אם יאכל כזית של כותח הבבלי בכדי אכילת פרס אינו עובר על לאו שאין דרך אכילה בכך.

**2.** לדעת חכמים לומדים שבכל התורה נותן טעם כעיקר אסור מהמילה 'משרת' שכתוב בנזיר. לרבי עקיבא לומדים שטעם כעיקר אסור מכך שהתורה חייבה להגעיל כלי מדין.

**דף מה - מתי חמץ בטל**

**1.** **משנה:** בצק שבסידקי עריבה אם יש כזית במקום אחד חייב לבער ואם (לא) בטל במיעוטו וכן לענין הטומאה אם מקפיד עליו חוצץ ואם רוצה בקיומו הרי הוא כעריבה.

**2.** יש סתירה בין ברייתות. על פי ברייתא אחת אין חיוב לבער בצק שבסדקי עריבה אלא אם כן יש כזית, וגם הכזית נמצאת במקום שאינו עשוי לחזק. על פי הברייתא השנייה בכזית חייב לבער בכל מקרה, ובפחות מכזית צריך לבער אלא אם כן נמצא במקום שעשוי לחזק. (כלומר הברייתא הראשונה לקולא שצריך שני צדדים לחייב ביעור, והברייתא השנייה לחומרא שמספיק צד אחד לחייב ביעור).

**3.** שלשה יישובים נאמרו בסתירה. **א.** יש לתפוס את הברייתא המחמירה ולמחוק את הברייתא המקילה. **ב.** זה אכן מחלוקת תנאים. **ג.** אין סתירה ושתי הברייתות מדברות על חלקים אחר בכלי הלישה. בשוליים שעשוי לחזק המים, אפילו כזית בטל. בדופני הכלי אינו הכרחי לחזק כמו השוליים אז הדין הוא שכזית חייב לבער ופחות מכזית אינו חייב לבער. על שפת הכלי אף פחות מכזית חייב לבער שאינו עשוי לחזק.

**4.** לדעת רבי שמעון בן אלעזר גוש שאור שייחדה לישיבה בטלה מתורת שאור ואין חיוב לבערה. חכמים חולקים עליו. יש שתי גרסאות בדעת רב אם פסק כרבי שמעון בן אלעזר או שרק אם טח פני השאור בטיט בטלה.

**5.** שני חצאי זיתים בעריבה וחוט של בצק מחבר ביניהם, אם החוט חזק ועל ידי שנוטלים את החוט שני החתיכות נמשכות עמו הרי זה צירוף וחייב לבער.

**6.** חתיכות פחות מכזית בבית מצטרפות שהדרך לכבד את הבית ויתקבצו יחד. הגמרא הסתפקה בדין של בית ועלייה, בית ואכסדרה, ושני בתים זה לפנים מזה אם מצטרף חמץ בין המקומות.

**7.** לדעת חכמים אוכל אינו מאבד שם חמץ ושם אוכל לעניין טומאת אוכלים אלא אם הכלב אינו יכול לאוכלו. לדעת רבי נתן יצא מתורת אוכל גם כאשר האדם אינו יכול לאוכלו.

**8.** אם נותנים קמח לגיגית שמעבדים בו עורות פחות משלשה ימים לפני פסח חייב לבער, אולם אם נתן שלשה ימים לפני פסח, הקמח מתקלקל ואינו חייב לבער.

**דף מו - בצק שהכסיפו פניו, הפרשת חלה ביום טוב של פסח**

**1.** במשנה כתוב 'וכן לעניין טומאה'. לכאורה קשה, שלעניין טומאה זה תלוי בקפידא, ולעניין חמץ זה תלוי בכזית, אז למה כתוב 'וכן'. נאמרו כמה הסברים אבל משמע שלמסקנה העיקר כדעת רב פפא, שבפסח כיון שיש חשיבות לכזית לעניין איסור חמץ לכן גם לעניין טומאה אם יש כזית הרי הוא חשוב וחוצץ, ואם נגע בשרץ בכזית אפילו שאינו מקפיד עליו, הטומאה לא עוברת לכלי. בשאר ימות השנה תלוי רק אם מקפיד או לא.

**2.**  **משנה:** בצק החרש (רש"י - הכסיפו פניו אבל אין בו סידוק שהוא סימן גמור של חמץ). אם יש כיוצא בו שהחמיץ (רש"י - עיסה אחרת שנילושה עמה וכבר החמיצה) - הרי זה אסור.

**3.** בגמרא התבאר שאם אין כיוצא בו, הדין הוא שאם עבר שיעור מיל - אסור

**4.** יש כמה דברים ששיעורם ארבעה מיל: לגבל (רש"י- המגבל עיסת אחרים צריך ללכת ארבעה מיל למקווה להטביל את הכלי), לתפילה (רש"י- אם יש בית כנסת לפניו), לנטילת ידים. יש ששנו גם הילוך על עור כדי עיבוד שזה ארבעה מיל, מוציאו מידי בשר ואינו טמא טומאת נבילה.

**5.** **משנה:** כיצד מפרישין חלה בטומאה ביום טוב? רבי אליעזר אומר: לא תקרא לה שם עד שתאפה. בן בתירא אומר: תטיל בצונן.אמר רבי יהושע: לא זה הוא חמץ שמוזהרין עליו בבל יראה ובבל ימצא, אלא מפרישתה ומניחתה עד הערב, ואם החמיצה – החמיצה.

**6.** ניתן להסביר את המחלוקת בין רבי יהושע לרבי אליעזר בשני אופנים: **א.** האם טובת הנאה ממון או אינה ממון. לרבי אליעזר - טובת הנאה ממון ולכן עובר על החלה שהיא כשלו, ולרבי יהושע אינה ממון. **ב.** לכולי עלמא טובת הנאה אינה ממון, ונחלקו אם אומרים 'הואיל' ויכול להישאל על החלה היא נחשבת כשלו (רש"י בדף מח הסביר אחרת שלדעת רבי אליעזר אומרים 'הואיל' וכל אחד מהחלות יכול להיות חולין, ולא בגלל שיכול להישאל). לרבי אליעזר אומרים 'הואיל' ולכן עובר, ולרבי יהושע לא אומרים.

**7.** נחלקו רבה ורב חסדא בדין מי שאופה מיום טוב לחול. לרב חסדא - לוקה משום שלא אומרים 'הואיל' ויכולים להזדמן לו אורחים שאוכל זה ראוי להם ביום טוב. לרבה - לוקה, שאומרים הואיל. לרבה מובן שעירוב תבשילין מועיל להתיר לבשל מיום טוב לשבת בפשטות משום שמהתורה מותר לבשל אף מיום טוב לחול ולכן מועיל עירוב תבשילין להתיר אף מדרבנן. לרב חסדא הסיבה שמועיל עירוב תבשילין להתיר מלאכה מיום טוב לשבת היא משום שמהתורה מותר לבשל מיום טוב לשבת, והעירוב היא להיכר שלא יבשל מיום טוב לחול.

**דף מז - המשך המחלוקת רבה ורב חסדא אם אומרים 'הואיל'**

**1.** לדעת חכמים אסור לאפות לחם הפנים ביום טוב עבור השבת הבאה. לרב חסדא שסבור שצרכי שבת נעשים ביום טוב, האיסור להכין את לחם הפנים ביום טוב הוא מדרבנן. ואף שככלל לא אסרו מדרבנן במקדש, במקרה שהמלאכה נעשית בשביל זמן רחוק אסרו. הטעם שלדעת חכמים אסור לאפות שתי הלחם ביום טוב עצמו הוא משום ששתי הלחם עיקרו צורך גבוה וכהנים אוכלים משולחן גבוה.

**2.** לדעת רבה שאומרים 'הואיל' צריך להסביר שמה שמבואר במשנה שחייב על חרישה ביום טוב מדובר על טיט שאינו ראוי לכיסוי הדם, כי אם היה ראוי לכיסוי הדם לא היה לוקה 'הואיל' וראוי לכיסוי הדם.

**דף מח - שלש נשים לשות כאחת, סימני התחלת חימוץ**

**1.** רמי בר חמא תלה את המחלוקת של רבה ורב חסדא (אם אומרים 'הואיל' וחזי לאורחים ביום טוב) במחלוקת רבי אליעזר ורבי יהושע (בעניין קריאת שם לחלה ביום טוב של פסח). רבה כרבי אליעזר שאומרים הואיל, ורב חסדא כרבי יהושע שלא אומרים. הגמרא דחתה את ההכרח לתלות את המחלוקות אחת בשנייה.

**2.** לרבי הלכה כרבי אליעזר (שיאפה ואז יקרא לה שם לחלה), ולרבי יצחק הלכה כבן בתירא (שיפריש חלה ויניחנה עד הערב ואם החמיצה החמיצה שאינו מוזהר עליו שאינו שלו).

**3.** אין לאפות בפסח עיסה גדולה מדי שמא תחמיץ. נאמרו דעות שונות בתנאים מה הגודל המקסימלי של עיסה שמותר לאפות בפסח. רב פסק שאין לאפות יותר משיעור חלה, שהוא חמשת רבעים קמח. נהגו הנשים לחשוש יותר ואופות כשיעור שלש לגין. על מנת שלא יפקיעו את החמץ מחיוב חלה צריכות לדאוג שיהיה צירוף לחלה.

**4. משנה:** רבן גמליאל אומר: שלש נשים לשות כאחת, ואופות בתנור אחד, זו אחר זו. וחכמים אומרים: שלש נשים עוסקות בבצק כאחת, אחת לשה, ואחת עורכת, ואחת אופה. רבי עקיבא אומר: לא כל הנשים ולא כל העצים ולא כל התנורים שוין. זה הכלל: תפח - תלטוש בצונן.

**5.** בברייתא בגמרא רבן גמליאל השיב לטענת רבי עקיבא שחכמים השוו מידותיהם ולא חילקו.

**6.** **משנה:** שיאור ישרף, והאוכלו פטור. סידוק - ישרף, והאוכלו חייב כרת. איזהו שיאור - כקרני חגבים, סידוק - שנתערבו סדקין זה בזה, דברי רבי יהודה. וחכמים אומרים: זה וזה האוכלו חייב כרת. ואיזהו שיאור - כל שהכסיפו פניו, כאדם שעמדו שערותיו.

**7.** בגמרא התבאר ש'חכמים' שמובאים במשנה זה דעת רבי מאיר. טעמו שאין לך כל סדק מלמעלה אין לו כמה סדקים מלמטה.

**דף מט - ערב פסח שחל בשבת, החיוב לבער את החמץ כשיצא לדרכו**

**1.** **משנה:** ארבעה עשר שחל להיות בשבת מבערין את הכל מלפני השבת דברי ר"מ וחכמים אומרים בזמנו ר"א בר צדוק אומר תרומה מלפני השבת וחולין בזמנן.

**משנה:** ההולך לשחוט את פסחו ולמול את בנו ולאכול סעודת אירוסין בבית חמיו ונזכר שיש לו חמץ בתוך ביתו אם יכול לחזור ולבער ולחזור למצותו יחזור ויבער ואם לאו מבטלו בלבו להציל מן הנכרים ומן הנהר ומן הלסטים ומן הדליקה ומן המפולת יבטל בלבו ולשבות שביתת הרשות יחזור מיד. וכן מי שיצא מירושלים ונזכר שיש בידו בשר קדש אם עבר צופים שורפו במקומו ואם לאו חוזר ושורפו לפני הבירה מעצי המערכה ועד כמה הן חוזרין ר"מ אומר זה וזה בכביצה ר' יהודה אומר זה וזה בכזית וחכמים אומרים בשר קדש בכזית וחמץ בכביצה.

**2.** במשנה מבואר שסעודת אירוסין נחשבת מצווה, ובברייתא מבואר שזה רשות. שתי אפשרויות: **א.** זה אכן מחלוקת רבי יוסי ורבי יהודה אם סעודת אירוסין זה רשות או מצווה (לרבי יהודה זה רשות). **ב.** אפשר שהמשנה היא אפילו לרבי יהודה. דברי רבי יהודה שסעודת אירוסין זה רשות כוונתו רק לסעודת סבלונות שזה סעודה נוספת אחרי סעודת האירוסין הראשונה.

**3.** אין תלמיד חכם רשאי ליהנות מסעודת רשות, כגון סעודה של בת תלמיד חכם לעם הארץ, או בת כהן לישראל שאין זיווגן עולה יפה. אם הישראל תלמיד חכם הזיווג מביא ברכה. מי שנהנה מסעודת רשות נענש וכן תלמיד חכם שמרבה סעודתו בכל מקום נענש.

**4.** יש לאדם למכור כל מה שיש לו וישא בת תלמיד חכם וישיא בתו לתלמיד חכם. עם הארץ אסור לאכול בשר, מותר לנוחרו ביום כיפור שחל בשבת, מותר לקורעו כדג, ומגבו. אין מוסרין להן עדות ואין מקבלין ממנו עדות ואין מגלין להן סוד ואין ממנין אותן אפוטרופוס על היתומים ואין ממנין אותן אפוטרופוס על קופה של צדקה ואין מתלוין עמהן בדרך ויש אומרים אף אין מכריזין על אבידתו, ולתנא קמא יחזיר לו שלפעמים יש לעם הארץ בן הגון.

**5.** במשנה מובא שלרבי יהודה חמץ ובשר שיצא מירושלים דינם לחזור בכזית, ולרבי מאיר כביצה. לעניין ברכת המזון הדעות הפוכות, לרבי מאיר חייבים בכזית, ולרבי יהודה חייבים רק בכביצה. שתי תשובות: **א.** יש להחליף את השיטות בברכות שלרבי יהודה השיעור הוא כזית ולבי מאיר כביצה. **ב.** כאן במשנתנו נחלקו בסברא אם הולכים לפי שיעור טומאתו בכביצה או כשיעור איסורו בכזית. לעניין ברכת המזון נחלקו בביאור הפסוקים אם 'ושבעת' מרבה שתייה או שמרבה אכילה שיש בה שביעה שזה בכביצה .

**פרק רביעי - מקום שנהגו**

**דף נ - מלאכה בערב פסח, ודין הולך ממקום למקום**

**1.** **משנה:** מקום שנהגו לעשות מלאכה בערבי פסחים עד חצות - עושין, מקום שנהגו שלא לעשות - אין עושין. ההולך ממקום שעושין למקום שאין עושין, או ממקום שאין עושין למקום שעושין - נותנין עליו חומרי מקום שיצא משם, וחומרי מקום שהלך לשם. ואל ישנה אדם מפני המחלוקת. כיוצא בו, המוליך פירות שביעית ממקום שכלו למקום שלא כלו, או ממקום שלא כלו למקום שכלו - חייב לבער. רבי יהודה אומר: צא והבא לך אף אתה.

**2.** אסור לעשות מלאכה בערבי שבתות וימים טובים ואם עשה מלאכה אינו רואה סימן ברכה לעולם. מלאכה בערב פסח חמורה יותר, או משום שבערב פסח אסור לעשות מלאכה מחצות ולא רק מזמן מנחה. או משום שבערב פסח אף מנדים את העושה מלאכה.

**3.** העושה מלאכה בערבי שבתות ובערבי ימים טובים מן המנחה ולמעלה, ובמוצאי שבת ובמוצאי יום טוב ובמוצאי יום הכפורים, ובכל מקום שיש שם נידנוד עבירה, (לרבות תענית ציבור) - אינו רואה סימן ברכה לעולם.

**4.** לעולם יעסוק אדם בתורה ובמצות אפילו שלא לשמה, שמתוך שלא לשמה - בא לשמה. ההבדל הוא שבעושה שלא לשמה שכרו 'עד השמים חסדך' ובעושה לשמה שכרו 'מעל השמים חסדך'.

**5.** בני ביישן נהגו להחמיר על עצמם שלא יפליגו בערב שבת אפילו מצור לצידון, ופסק רבי יוחנן שהמנהג מחייב אף את בניהם אפילו שלא היו עשירים כאבותיהם וחשוב היה להם להגיע לשוק. הטעם הוא שכבר קיבלו אבותיהם, ונאמר "שמע בני מוסר אביך ואל תטש תורת אמך".

**דף נא - אין להתיר מנהג חומרא במקום שאין בני תורה, בעניין חומרי מקום שיצא משם והלך לשם**

**1.** בברייתא מבואר שדברים המותרים ואחרים נהגו בהם איסור אין אתה רשאי להתירם בפניהם. בגמרא התבאר שזה דווקא בכותים או במקום שאינם בני תורה משום שאם יבואו להתיר בפניהם הם יזלזלו בשאר דברים.

**2.** בני חוזאי הפרישו חלה מאורז. אם רוב המקום אכלו רק אורז אין להתיר בפניהם משום שעלול להשתכח מהם תורת חלה. אם הרוב אוכלים דגן יש להתיר בפניהם משום שיבואו להפריש מהפטור על החיוב או מהחיוב על הפטור.

**3.** רבה בר בר חנה הלך מארץ ישראל לבבל ולא נהג כחומרי בבל. הטעם הוא שבני בבל כפופים לבני ארץ ישראל (רש"י - משום שבארץ ישראל היו סמוכים), ולא יבואו למחלוקת אם לא ינהגו כמנהג בבל. או שאפילו אם חייבים לנהוג כחומרות בבל, רבה בר בר דעתו לחזור היה.

**4.** במשנה בדף נ: "ההולך ממקום שעושין למקום שאין עושין או ממקום שאין עושין למקום שעושין נותנין עליו חומרי מקום שיצא משם וחומרי מקום שהלך לשם, ואל ישנה אדם מפני המחלוקת". קשה, וכי אדם צריך לעשות מלאכה במקום שעושין מפני המחלוקת? **א.** לאביי 'אל ישנה מפני המחלוקת' נסובה על הרישא שהולך ממקום שעושין למקום שאין עושין. **ב.** לרבא זה נסוב גם על הסיפא שהולך ממקום שלא עושים למקום שעושים והמשנה באה לומר שבמקרה זה אין חשש שלא יעשה ואין בזה מחלוקת משום שיש כמה בטלנים בשוק שלא עובדים.

**דף נב - ביעור פירות שביעית**

**1.** במשנה למדנו: "המוליך פירות שביעית ממקום שכלו למקום שלא כלו או ממקום שלא כלו למקום שכלו חייב לבער ר' יהודה אומר צא והבא לך אף אתה". **ארבעה הסברים** נאמרו במה נחלקו, ולכל השיטות רבי יהודה מחמיר שחייב בביעור : **א.** ההולך ממקום שלא כלו למקום שלא כלו ושמע שכלו במקומו האם חייב לבער. **ב.** ההולך ממקום שלא כלו למקום שכלו וחזר עם הפירות למקומם ועוד לא כלו שם, האם חייב לבער משום שהפירות היו במקום שכלו. **ג.** כאשר אדם כובש שלושה ירקות בחבית אחת, ורק מין אחד כלה, האם החבית צריכה ביעור כאשר המין הראשון כלה או רק כאשר כולם כלים. **ד.** כאשר נשרו תמרים לקוצים שבתחתית הדקל וחיה לא יכולה להגיע אל התמרים האם זה נקרא שכלה לחיה.

**2.** ארץ ישראל מתחלקת לשלש ארצות לעניין ביעור: יהודה, עבר הירדן והגליל. בזמן שכלה לחיה במקום מסוים אותו מקום חייבים בביעור ובשאר המקומות שלא כלה שם אינם חייבים בביעור. דין זה נלמד מהפסוק 'לחיה אשר בארצך'.

**3.** פירות שיצאו מארץ ישראל לחוצה לארץ והגיע זמן ביעור בארץ ישראל, לדעת תנא קמא מתבערים בכל מקום שהם. רבי שמעון בן אלעזר למד מהפסוק שחייב להחזיר לארץ ישראל ולבער שם. נחלקו בדעת רבי אבהו אם פסק כרבי שמעון בן אלעזר או לא.

**4.** רבי אילעאי קצץ דקל שהיו בו תמרים קטנים לצורך העצים. אף שאסור לקוץ עץ עם פירות שביעית משום שנאמר 'לאכלה' ולא לסחורה, הוא קצץ דקל שפירותיו לא מתבשלים לעולם על העץ.

**דף נג - מכירת בהמות לגויים, זהירות מדברים שנראים כהקדש, נר ביום כיפור**

**1. משנה:** מקום שנהגו למכור בהמה דקה לנכרים - מוכרין, מקום שלא נהגו למכור - אין מוכרין. ובכל מקום אין מוכרין להם בהמה גסה, עגלים וסייחין שלמין ושבורין. רבי יהודה מתיר בשבורה. בן בתירא מתיר בסוס. מקום שנהגו לאכול צלי בלילי פסחים - אוכלין, מקום שנהגו שלא לאכול - אין אוכלין.

**2.** אסור לאדם לומר: "בשר זה לפסח", מפני שנראה כמקדיש בהמתו, ואוכל קדשים בחוץ. דוקא בבשר אסור לומר כן, אבל בחיטים אין איסור, משום שאינם דומים לקדשים כלל ואם אומר שהם לפסח מתפרש שאומר שהוא מצניע אותם לאוכלם בפסח.

**3.** במקרה שלא אומר בפה שזה לפסח אין איסור, חוץ מגדי מקולס שממש דומה לפסח ואסור אפילו בלי אמירה. תודוס הנהיג לאכול גדי מקולס ברומי ושלחו לו שהיו מנדים אותו אם לא שהיה אדם חשוב.

**4.** תודוס לימד שחנניה מישאל ועזריה מסרו עצמם על קידוש ה' לכבשן האש (רש"י- שלא דרשו וחי בהם ולא שימות בהם) משום שעשו קל וחומר מהצפרדעים במצרים שקפצו לתנורים.

**5.** **משנה:** מקום שנהגו להדליק את הנר בלילי יום הכפורים - מדליקין, מקום שנהגו שלא להדליק - אין מדליקין. ומדליקין בבתי כנסיות ובבתי מדרשות. ובמבואות האפלים, ועל גבי החולים.

**6.** בברייתא הסבירו ששתי הדעות שנחלקו אם להדליק או לא להדליק ביום כיפור מטרתם אחד שהאדם יפרוש מאשתו ביום כיפור. לדעה אחת עדיף שיהיה חושך שלא יראה אותה ויתאווה לה. לדעה שנייה עדיף שיהיה אור שלא יבוא לתשמיש, שאסור לשמש לאור הנר.

**7.** נחלקו האמוראים אם מברכים ברכת הנר רק במוצאי שבת או שאף במוצאי יום כיפור (רש"י- הואיל ודבר חדש הוא שנאסר בו כל היום ועכשיו נהנה ממנו).

**דף נד - נר של מוצאי שבת ויום כיפור, מלאכה בתשעה באב, בין השמשות של תשעה באב**

**1.** נהגו העם לברך ברכת הנר במוצאי יום כיפור.

**2.** במוצאי שבת מדליקים אף על אש שהדליקו במוצאי שבת, וביום כיפור מדליקים רק על אור ששבת (רש"י - הטעם הוא שבמוצאי שבת מדליקים כי היא תחילת בריית האש ולכן מברכים אף על אש שנברא במוצאי שבת. ביום כיפור מברכים רק על דבר חידוש שלא היה יכול ליהנות ביום כיפור ועכשיו יכול).

**3.** נחלקו תנאים אם מברכים ברכת הנר מיד שרואה נר או שיש לסדר על הכוס. (וכן נחלקו לגבי בשמים אם צריך לסדר על הכוס). רבי יוחנן פסק שמסדר על הכוס.

**4.** האש עלה במחשבה להבראות ביום שישי, ובמוצאי שבת ה' נתן דעה באדם וברא את האש. חללה של גיהנם נברא קודם שנברא העולם והאש של גיהנם נברא ביום שני.

**5.  משנה:** מקום שנהגו לעשות מלאכה בתשעה באב - עושין. מקום שנהגו שלא לעשות מלאכה - אין עושין. ובכל מקום תלמידי חכמים בטלים. רבן שמעון בן גמליאל אומר: לעולם יעשה אדם עצמו תלמיד חכם.

**6.** לדעת שמואל בין השמשות של תשעה באב מותר, ולדעת רבי יוחנן אסור.

**דף נה - מלאכה בערב פסח**

**1.** לגבי חתן נחלקו אם יכול לקרוא קריאת שמע. לחכמים- יכול, ולרשב"ג- לא כל הרוצה ליטול את השם ייטול. קשה שבמשנתנו רשב"ג לא חושש ליוהרא לעניין מלאכה בתשעה באב וחכמים כן חוששים. **שתי תשובות: א.** יש להפוך את השיטות. **ב.** אין סתירה. חכמים חוששים ליוהרא רק במלאכה בתשעה באב כי האדם ששובת ממלאכתו שונה מכולם, ואולם חכמים לא חוששים ליוהרא בקריאת שמע שהחתן עושה כמו כולם. אין סתירה ברשב"ג כי רשב"ג חושש ליוהרא בקריאת שמע כי אנו יודעים שהחתן לא יצליח לכוון, אבל לא חושש ליוהרא במלאכה בתשעה באב שיש הרבה בטלנים בשוק.

**2. משנה:** וחכמים אומרים: ביהודה היו עושין מלאכה בערבי פסחים עד חצות, ובגליל לא היו עושין כל עיקר. הלילה. בית שמאי אוסרים, ובית הלל מתירין עד הנץ החמה.

**3.** בגמרא מבואר שהרישא של המשנה שסוברת שתלוי במנהג היא כדעת רבי מאיר. הסיפא שנוקטת בלשון 'איסור' היא כדעת רבי יהודה.

**4. משנה:** רבי מאיר אומר: כל מלאכה שהתחיל בה קודם לארבעה עשר - גומרה בארבעה עשר, אבל לא יתחיל בה בתחלה בארבעה עשר אף על פי שיכול לגומרה. וחכמים אומרים: שלש אומניות עושין מלאכה בערבי פסחים עד חצות, ואלו הן: החייטין, והספרים, והכובסין. רבי יוסי בר יהודה אומר: אף רצענין.

**5.** למסקנת הגמרא רבי מאיר התיר לגמור מלאכה דווקא לצורך המועד. שלא צורך המועד אסור אפילו לגמור.

**6.** הטעם שחכמים התירו לעשות את שלש המלאכות האלו הוא משום שיש בהם היתר באופן מסויים בחול המועד. הטעם שרבי יוסי בר יהודה הוסיף והתיר רצענין משום שהתירו לעולי רגלים לתקן נעלים. חכמים סברו שאמנם התירו לתקן אבל לא לעשות נעלים מההתחלה.

**7. משנה:** מושיבין שובכין לתרנגולים בארבעה עשר. ותרנגולת שברחה, מחזירין אותה למקומה. ואם מתה, מושיבין אחרת תחתיה. גורפין מתחת רגלי בהמה בארבעה עשר, ובמועד מסלקין לצדדין. מוליכין ומביאין כלים מבית האומן, אף על פי שאינם לצורך המועד.

**8.** בגמרא התבאר שהרישא של המשנה שמתירה לכתחילה להושיב תרנגולין מדברת על ארבעה עשר, ואילו המשך המשנה שמתירה רק להחזיר תרנגולת שברחה מדברת על חולו של מועד שחמור יותר.

**9.** לדעת רב הונא מה שהתרנו להחזיר בחולו של מועד זה רק תוך שלשה למרדה שעדיין לא עברה חמימותה והיא נוחה להחזירה ורק לאחר שלשה לישיבתה שהביצים נפסדו, אבל לאחר שלשה למרדה שיש טורח רב להחזירה ותוך שלשה לישיבתה שאין הפסד גדול אסור להחזירה. לדעת רבי אמי אפילו תוך שלשה לישיבתה מחזירים כי חששו גם להפסד מועט.

**10.** יש סתירה האם גורפין את הזבל שבחצר לצדדים או שמוציאים לאשפה. **א.**

אביי - בי"ד מותר אף להוציא לאשפה ובחול המועד מסלק לצדדים. **ב.** רבא -

אף בחול המועד אם נתקלקלה כל החצר ואין מקום לסלק לצדדים מוציאים לאשפה.

**11.** למסקנת הגמרא המשנה שלנו שהתירה להביא כלים אל האומן ולהביא ממנו אפילו אם אינו לצורך המועד

מדברת דווקא בי"ד ולא בחול המועד. בחול המועד ישאיר שם אלא אם כן אינו מאמינו

ואז יוליכנו בצנעה לביתו.

**12. משנה:** ששה דברים עשו אנשי יריחו על שלשה מיחו בידם ועל שלשה לא מיחו בידם, ואלו הן שלא מיחו בידם: מרכיבין דקלים כל היום, וכורכין את שמע וקוצרין וגודשין לפני העומר. ואלו שמיחו בידם: מתירין גמזיות של הקדש, ואוכלין מתחת הנשרים בשבת , ונותנין פאה לירק- ומיחו בידם חכמים.

**דף נו - מעשי אנשי יריחו**

**1.** **ברייתא (שנכנסה למשנה)**: ששה דברים עשה חזקיה המלך על שלשה הודו לו ועל שלשה לא הודו לו גירר עצמות אביו על מטה של חבלים והודו לו כיתת נחש הנחשת והודו לו גנז ספר רפואות והודו לו ועל שלשה לא הודו לו קיצץ דלתות של היכל ושיגרן למלך אשור ולא הודו לו סתם מי גיחון העליון ולא הודו לו עיבר ניסן בניסן ולא הודו לו.

**2.** **פירוש הרכבת דקלים: א.** הביאו הדס לח, שכר העשוי מפרי עץ מסוים, וקמח שעורים המונח בכלי ושעדיין לא חלפו ארבעים יום מטחינתו, ומרתיחים את כולם יחד,ומטילים את המשקה הזה בלבו של הדקל. ומשקה זה מועיל לדקל להתקיים. **ב.** היו מרכיבים ענף של דקל זכר העושה פירות, בעץ דקל נקבה שאינו עושה פירות.

**3. שלשה פירושים מה זה 'כורכין את שמע': א.** לא היו מפסיקים בין אחד לואהבת. **ב.** לא היו מפסיקים בין 'היום' ל- 'על לבבך'. **ג.** היו מפסיקין בין אחד לואהבת אבל לא היו אומרים 'ברוך שם כבוד מלכותו לעולם ועד'. נהגו לומר ברוך שם כבוד מלכותו לעולם ועד בשקט משום שמשה לא אמרו אבל יעקב אמרו. במקום שהיה תרעומת המינים אמרו 'ברוך שם' בקול רם.

**4.** המשנה שלנו היא רבי יהודה שסבור שששת הדברים שעשו אנשי יריחו לא היו לרצון חכמים, ובשלשה מחו. לדעת רבי מאיר שלשה דברים שעשו היו לרצון חכמים ושלשה שלא לרצון חכמים ולא מחו כלל.

**5.** לכולי עלמא אין בעיה לקצור את העומר ביריחו לפני טז' בניסן משום שזה מקום שלא ראוי להביא משם את העומר כי  יריחו היא עמק. (רש"י- ואין לגרוס מילת 'וקוצרין' במשנה). גם ביריחו גדישה אסורה מדרבנן (רש"י - שמא יבואו לאכול).

**6.** אנשי יריחו היו מתירים ענפי עצי חרובים ושקמים של הקדש משום שסברו שאין איסור בגידולי הקדש. אולם חכמים סברו שאף שמעילה אין, איסור יש.

**7.** שני פירושים בעניין מה שאכלו את התמרים שנשרו: **א.** אנשי יריחו התירו תמרים שנשרו על המכבדות בראש העץ וחכמים אסרו שמא יתלוש מהתמרים המחוברים. **ב.** אנשי יריחו התירו רק בין ענפי הדקל התחתונים שאין חשש שיתלוש, וחכמים אסרו משום מוקצה כי מוכן לעורבים לא הוי מוכן לאדם.

**8.** ירק פטור מפאה משום שאינו מכניסו לקיום. הסיבה שאנשי יריחו נתנו פאה לירק, משום שהיה מדובר בראשי לפתות שמכניסים אותם לקיום אגב השורשים שלהם, וחכמים סברו שבכך שמכניסים אותם לקיום אגב השורשים אין זה נחשב מכניסו לקיום.

**דף נז - כהנים גדולים ראויים ושאינם ראויים**

**1.** מפני שהיו כהנים נוטלים עורות הקדשים בכח הזרוע או המעמד לכן הסכימו כל הבעלים (רש"י- כהני המשמרות) להקדיש את כל העורות לשמים, ועם הכסף של העורות חיפו את ההיכל בטבלאות של זהב.

**2.** העזרה צווחה על כהנים לא ראויים שיצאו מהמקדש ועל כהנים ראויים שייכנסו.

**3.** היה כהן גדול שכרך ידיו בצעיפים בזמן העבודה ויש בכך חציצה וביזוי עבודת המקדש, ולבסוף נענש וחתכו לו את שתי ידיו על פי ציוויו של מלך מבית חשמונאי.

**פרק תמיד נשחט**

**דף נח - זמן קרבן התמיד**

**1.** **משנה:** תמיד נשחט בשמונה ומחצה וקרב בתשעה ומחצה בערבי פסחים נשחט בשבע ומחצה וקרב בשמונה ומחצה בין בחול בין בשבת חל ערב פסח להיות בערב שבת נשחט בשש ומחצה וקרב בשבע ומחצה והפסח אחריו.

**2.** רבא ביאר: זמן הקרבת התמיד של בין הערביים הוא משש וחצי שעות שזה משמעות הפסוק 'בין הערביים', משינטו צללי ערב. ביום רגיל דוחים את התמיד בשעתיים משום שצריך להקריב את כל הנדרים ונדבות לפני התמיד. בערב פסח מקדימים בשעה על מנת שיספיקו להקריב את הפסחים. בערב פסח שחל בערב שבת מקדימים שעה נוספת על מנת שיספיקו לצלות את הפסח לפני הלילה.

**3.** למדנו במשנה שבערב פסח שוחטים את התמיד בשבע ומחצה בין בחול ובין בשבת. לאביי לדעת רבי עקיבא אם חל ערב פסח בשבת שוחטים בשש וחצי כי אין נדרים ונדבות. לרבא לדעת רבי ישמעאל שוחטים במקרה זה בשמונה וחצי, מכיוון שאסור לצלות את הפסח בשבת וחוששים שבשר הפסח יתקלקל.

**4.** לדעת רבה בר עולא נחלקו רבי ישמעאל ורבי עקיבא מתי מקריבים בשבת רגילה בשנה. לרבי עקיבא בשבע וחצי כי אין נדרים ונדבות. ולרבי ישמעאל בשמונה וחצי כי חוששים שאם יקדימיו בשבת עלולים להקדים גם בחול.

**5.** אין דבר קרב קודם לתמיד של שחר שנאמר 'וערך עליה **ה**עולה', שהיא הראשונה. ואין דבר קרב אחר תמיד של בין הערביים שנאמר בעולת הבוקר 'והקטיר עליה חלבי **השלמים**', מכאן שיש **להשלים** את כל הקרבנות אחרי תמיד של שחר ולא לאחר תמיד של בין הערביים.

**דף נט - האיסור להקריב אחרי תמיד של בין הערביים, פסח שלא לשמה**

**1.** אין דבר קרב קודם לתמיד של שחר חוץ מהקטורת. אין דבר קרב שמתעכב אחרי תמיד של בין הערביים חוץ מפסח קטורת ונרות. יש מחלוקת ברייתות מה קודם פסח או קטורת ונרות. כל אלו נלמדו מהפסוקים. וכן מותר בערב פסח להקריב את קרבן כפרתו של המחוסר כיפורים אחרי התמיד של בין הערביים על מנת שיוכל לאכול את הפסח שיש בו כרת.

**2.** לדעת רבי ישמעאל בנו של רבי יוחנן בן ברוקא מותר אף בשאר ימות השנה להקריב אחר התמיד את קרבן כפרתו של המחוסר כפורים משום שיש לו מצווה לאכול את בשר שלמיו. שני הסברים נאמרו איך מותר להקריב את קרבנו, והרי לכאורה עוברים על מצוות העשה שאין דבר קרב אחרי התמיד: **א.** רבי ישמעאל התיר רק חטאת העוף שלא מקטירים אותה על המזבח ואין איסור לזרוק את דמה לאחר התמיד. **ב.** מותר אפילו בחטאת בהמה, ומעלה על המזבח ומלינה שם ולמחר בבוקר מקטיר.

**3.** נלמד מהפסוקים שאם זרקו את הדם של קרבן מסוים לפני התמיד של בין הערביים, אזי ניתן להקריב אותם על המזבח גם לאחר התמיד של בין הערביים.

**4.** מה שכתוב בפסוק שניתן להקריב את זבח חג הפסח כל הלילה, על כרחך מדובר בערב פסח שחל להיות בשבת ומותר להקריב ביום טוב, שחלבי שבת קריבין ביום טוב, שאם מדובר בערב פסח שחל בחול אין היתר להקריב קרבנות של חול בליל יום טוב.

**5. משנה:** הפסח ששחטו שלא לשמו וקבל והלך וזרק שלא לשמו או לשמו ושלא לשמו או שלא לשמו ולשמו פסול כיצד לשמו ושלא לשמו לשם פסח ולשם שלמים שלא לשמו ולשמו לשם שלמים ולשם פסח.

**דף ס - פסח שלא לשמו**

**1.** נחלקו רבי מאיר ורבי יוסי בדינו של אדם האומר: "הרי זו תרומת עולה תרומת שלמים". לרבי מאיר תופסים לשון ראשון, ולרבי יוסי אדם נתפס אף בגמר דבריו. בענייננו בקרבן פסח תהיה נפקא מינה במקרה שחשב בעבודה אחת לשמו ושלא לשמו שלרבי מאיר יהיה כשר ולרבי יוסי פסול. גם רבי מאיר יסכים בשתי עבודות, לשמו ושלא לשמו שפסול, שארבעת העבודות חשובות זו כזו לפסול את הזבח. רב פפא הסתפק אם המשנה היא כדעת רבי מאיר או כדעת רבי יוסי ואין הכרעה ברורה.

**2.** פסח לפני יד בניסן ששחטו לשם פסח פסול אבל אם שחטו לשם שלמים כשר. הסתפקו בדין פסח ששחטו לפני יד בניסן לשמו ושלא לשמו, האם גובר השלא לשמו ומכשיר את הקרבן. רבא הכריע שגובר השלא לשמו ומכשיר את הקרבן.

**3.** הסתפקו בקרבן פסח לפני יד בניסן בשינוי בעלים האם כשר. הטעם לומר שכשר הוא כשם שאם מקריב את הפסח שלא לשמו הרי זה מכשירו, כך שינוי בעלים משנה מכשירו. רבא הכריע שאין שינוי בעלים חזק מספיק להכשיר את הקרבן.

**דף סא - דין שחיטה וזריקה לשם פסולים**

**1.** **משנה:** שחטו שלא לאוכליו ושלא למנויו לערלים ולטמאים פסול לאוכליו ושלא לאוכליו למנויו ושלא למנויו למולים ולערלים לטמאים ולטהורים כשר שחטו קודם חצות פסול משום שנא' ([שמות יב, ו](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%91_%D7%95)) בין הערבים שחטו קודם לתמיד כשר ובלבד שיהא אחר ממרס בדמו עד שיזרק התמיד ואם נזרק כשר.

**2.** בברייתא מבואר שהפסול 'שלא לאוכליו' הכוונה לזקן וחולה, והפסול 'שלא למנוייו' הכוונה שנמנו עליו חבורה זו ושחטו לשם חבורה אחרת. למדו מהפסוקים שפסול אף בדיעבד.

**3.** לרבה אין מחשבת ערלים בזריקה, כלומר שאם שחט או שזרק על מנת שיתכפרו בו ערלים הקרבן כשר. לרב חסדא יש מחשבת ערלים בזריקה והקרבן פסול. לדעת רב חסדא זריקה אף חמורה משחיטה שבזריקה אפילו במקצתה, כלומר שזרק לשם ערלים ומולים הקרבן פסול. יסוד המחלוקת בפרשנות דרשות הפסוקים בברייתא.

**דף סב - פסולי קרבן פסח**

**1.** לדעת רב אשי רבה ורב חסדא מסכימים שיש מחשבת ערלים בזריקה, אלא נחלקו בשוחט על מנת שיתכפרו בזריקה ערלים שאינם מנויים על הפסח. לרבה אין עובר במקרה זה על האיסור של שחיטה עבור מי שאינם מנויים. הטעם הוא שלמד מהפסוק 'ונרצה לו לכפר עליו'. עליו, ולא על חברו. מה הוא ראוי לכפרה אף חברו ראוי לכפרה. ערל אינו בר כפרה, והשוחט עבורו אינו פוסל את הקרבן. לרב חסדא מחשבה עבור הערל פוסלת, שהערל בר כפרה 'הואיל' ויכול למול את עצמו. (הגמרא מסבירה כיצד רב חסדא ורבה לא סותרים את משנתם בדין 'הואיל' בדף מו).

**2.** היה לחכמים ספר בשם 'ספר היוחסין' שהיו בו המוני דרשות על ספר דברי הימים ונגנז (רש"י - נשתכח). מאז שנגנז תשש כחם של חכמים שנגנז מהם טעמי תורה שהיו בו.

**3.** הטעם שפסח לשמו ושלא לשמו פסול לעומת פסח לאוכליו ושלא לאוכליו שכשר, הוא משום שחמור 'שלא לשמו' שפסולו בגופו שאי אפשר לברר איסורו, שישנו בארבע עבודות וישנו בציבור כביחיד, מה שאין כן שלא לאוכליו.

**דף סג - השוחט את הפסח על החמץ**

**1.** למדנו במשנה שלמולים ולערלים כשר. בברייתא מבואר שלדעת אחרים (רבי מאיר) אם הקדים מולים לערלים כשר ואם הקדים ערלים למולים פסול. **שלשה הסברים** נאמרו בביאור דעת אחרים (שגם אחרים מודים שאינו פסול אם אין כולו לערלים): **א.** אין השחיטה חלה אלא בסופה, ואין שהות לחשוב יותר ממחשבה אחת ותופסים לשון ראשון כשיטת רבי מאיר ולכן הקדים ערלים למולים פסול (וכשיטת רבא בתרומה שאומרים אף באופן זה תפוס לשון ראשון). **ב.** לערלים ולמולים פסול כי מדובר שהקדים ואמר לערלים וחשב בליבו גם למולים, לדעת אחרים פסול כי לדעת אחרים הולכים לפי פיו ולא צריך פיו ולבו שוים. (הקשו על שיטה זאת מדעת רבי מאיר במקום אחר שמצריך פיו ולבו שוים).**ג.** לערלים ולמולים פסול שמדובר שהסימן הראשון היה לערלים והסימן השני למולים, ורבי מאיר לשיטתו שמפגלים בחצי מתיר ואף כאן חצי מהשחיטה אוסרת.

**2. משנה:** השוחט את הפסח על החמץ עובר בלא תעשה ר' יהודה אומר אף התמיד רבי שמעון אומר הפסח בארבעה עשר לשמו חייב ושלא לשמו פטור ושאר כל הזבחים בין לשמן ובין שלא לשמן פטור ובמועד לשמו פטור שלא לשמו חייב ושאר כל הזבחים בין לשמן בין שלא לשמן חייב חוץ מן החטאת ששחטו שלא לשמה.

**3.** לדעת רבי שמעון בן לקיש חייב רק כאשר החמץ נמצא בעזרה. לדעת רבי יוחנן עובר גם כאשר החמץ אינו נמצא בעזרה. רבי יוחנן וריש לקיש נחלקו האם כאשר כתוב בתורה 'על' הכוונה בסמוך או לא.

**4.** כאשר יש חמץ לשוחט או לזורק או לאחד מבני חבורה עובר (רש"י- ואז כולם עוברים). ויש מחלוקת בברייתות אם אף המקטיר עובר. הקומץ את המנחה אינו עובר. כל זה נלמד מהפסוקים.

**דף סד - תהליך קרבן הפסח בעזרה**

**1.** **משנה:** הפסח נשחט בשלש כתות שנאמר ([שמות יב, ו](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%91_%D7%95)) ושחטו אותו כל קהל עדת ישראל קהל ועדה וישראל נכנסה כת הראשונה נתמלאה העזרה נעלו דלתות העזרה תקעו הריעו ותקעו הכהנים עומדים שורות שורות ובידיהם בזיכי כסף ובזיכי זהב שורה שכולה כסף כסף ושורה שכולה זהב זהב לא היו מעורבין ולא היו לבזיכין שוליים שמא יניחום ויקרש הדם שחט ישראל וקבל הכהן נותנו לחבירו וחבירו לחבירו ומקבל את המלא ומחזיר את הריקן כהן הקרוב אצל המזבח זורקו זריקה אחת כנגד היסוד יצתה כת ראשונה ונכנסה כת שניה יצתה שניה נכנסה שלישית כמעשה הראשונה כך מעשה השניה והשלישית. קראו את ההלל אם גמרו שנו ואם שנו שלשו אע"פ שלא שלשו מימיהם ר' יהודה אומר מימיהם של כת שלישית לא הגיעו לאהבתי כי ישמע ה' מפני שעמה מועטין. כמעשהו בחול כך מעשהו בשבת אלא שהכהנים מדיחים את העזרה שלא ברצון חכמים ר' יהודה אומר כוס היה ממלא מדם התערובת זרקו זריקה אחת על גבי המזבח ולא הודו לו חכמים. כיצד תולין ומפשיטין אונקליות של ברזל היו קבועים בכתלים ובעמודים שבהן תולין ומפשיטין כל מי שאין לו מקום לתלות ולהפשיט מקלות דקים וחלקים היו שם מניח על כתפו ועל כתף חבירו ותולה ומפשיט ר"א אומר י"ד שחל להיות בשבת מניח ידו על כתף חבירו ויד חבירו על כתיפו ותולה ומפשיט קרעו והוציא את אימוריו נתנו במגיס והקטירן על גבי המזבח יצתה כת הראשונה וישבה לה בהר הבית שניה בחיל והשלישית במקומה עומדת חשיכה יצאו וצלו את פסחיהן.

**2.** צריך שלושים בני אדם בעזרה בקרבן פסח שנאמר בו 'קהל' ו'עדה' ו'ישראל'. הסתפקו אם הכוונה שלושים בני אדם בבת אחת או שלש כתות של עשרה עשרה. למעשה מחמירים כשני הצדדים וחייב להיות לפחות פעם אחת שלושים, וכן צריך להיות בנוסף שלש כתות של לפחות עשרה.

**3.** לדעת אביי סמכו על הנס ולא נעלו את דלת העזרה, אלא הדלת ננעלה מעצמה. לדעת רבא לא סמכו על הנס ונעלו את הדלת.

**4.** הטעם שהיה שורה של בזיכי כסף ושורה של בזיכי זהב ולא היו מעורבים משום שכך נאה יותר.

**5.** ספק אם הולכה שלא ברגל הוי הולכה או לא. אין הכרח במשנה שהוי הולכה כי אפשר שהכהנים שקבלו את הדם הלכו קצת.

**6.** הטעם שהכהן היה קודם מקבל את הכלי המלא ורק אחר כך מחזיר את  הריקן משום שאין מעבירין על המצוות.

**7.** משנתנו שסבורה שפסח בזריקה ולא בשפיכה היא כרבי יוסי הגלילי שלמד מהפסוק שבכור ומעשר ופסח בזריקה.

**דף סה - זריקת דם הנשפך למזבח, שטיפת העזרה בשבת, איזה עבודות בקרבן פסח דוחים את השבת**

**1.** אף שצריך שלש כיתות בקרבן פסח, כת שלישית נקראת כת עצלנית.

**2.** מבואר במשנה שהיו מדיחים את העזרה שלא ברצון חכמים. **שני ביאורים נאמרו: א.** שלא ברצון רבי אליעזר שסבור שהמכבד בשבת חייב חטאת משום אשוויי גומות. **ב.** הכיבוד היה אף שלא ברצון חכמים שסבורים שכיבוד רצפה הוא שבות, וכשיטת רבי נתן ששבות שאינה צריכה לא התירו במקדש.

**3.** במשנה מבואר שלרבי יהודה היה הכהן ממלא כוס מדם התערובת וזורק על המזבח ולחכמים לא היה עושה כן. טעמו של רבי יהודה שמא לאחר שקיבל הכהן את הדם בכלי נשפך הדם מהכוס של אחד הקרבנות ונמצא זה מכשירו. אין לחשוש שהכהן לא קיבל את הדם בכלי בתחילה משום שהכהנים זריזים. אף שדם התמצית מעורב בדם זה אין דם מבטל דם.

**4.** לרבי יהודה היו פוקקים את אמת העזרה כדי שלא יצא דם הנשפך ויוכלו לזרוק על המזבח, ולחכמים הטעם שהיו פוקקים משום ששבח הוא לבני אהרן שילכו עד ארכובותיהם בדם. אולם לא יכלו ללכת בדם עם הבגדים משום שהבגדים יתלכלכו והעבודה תיפסל. לכן הלכו על אצטבאות מאבן שדינם כרצפת העזרה. הלכו עד ארכובותיהם בדם רק בהולכת עצים למערכה שאינה עבודה ואז הרימו את בגדיהם מעל ארכובותיהם.

**5.** כל אחד היה נותן פסחו בעורו ומפשיל לאחוריו והולך לצלות את פסחו.

**פרק שישי - אלו דברים**

**1.** **משנה:** אלו דברים בפסח דוחין את השבת [ה](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A1%D7%94_%D7%91#fn_%D7%94)שחיטתו וזריקת דמו ומיחוי קרביו והקטרת חלביו אבל צלייתו והדחת קרביו אינן דוחין את השבת הרכבתו והבאתו מחוץ לתחום וחתיכת יבלתו אין דוחין את השבת ר' אליעזר אומר דוחין אמר ר"א והלא דין הוא מה אם שחיטה שהיא משום מלאכה דוחה את השבת אלו שהן משום שבות לא ידחו את השבת א"ל רבי יהושע יום טוב יוכיח שהתירו בו משום מלאכה ואסור בו משום שבות א"ל ר"א מה זה יהושע מה ראיה רשות למצוה השיב רבי עקיבא ואמר הזאה תוכיח שהיא משום מצוה והיא משום שבות [ו](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A1%D7%94_%D7%91#fn_%D7%95)ואינה דוחה את השבת אף אתה אל תתמה על אלו שאף על פי שהן משום מצוה והן משום שבות לא ידחו את השבת אמר לו רבי אליעזר ועליה אני דן ומה אם שחיטה שהיא משום מלאכה דוחה את השבת הזאה שהיא משום שבות אינו דין שדוחה את השבת אמר לו רבי עקיבא או חלוף מה אם הזאה שהיא משום שבות אינה דוחה את השבת שחיטה שהיא משום מלאכה אינו דין שלא תדחה את השבת אמר לו ר' אליעזר עקיבא עקרת מה שכתוב בתורה ([במדבר ט, ב](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%91%D7%9E%D7%93%D7%91%D7%A8_%D7%98_%D7%91)) במועדו בין בחול בין בשבת אמר לו רבי הבא לי מועד לאלו כמועד לשחיטה כלל אמר רבי עקיבא כל מלאכה שאפשר לעשותה מערב שבת אינה דוחה את השבת שחיטה שאי אפשר לעשותה מע"ש דוחה את השבת.

**דף סו - קרבן פסח בשבת**

**1.** בני בתירא שהיו נשיאים הסתפקו אם קרבן פסח דוחה שבת. הלל שעלה מבבל מסר את מה ששמע משמעיה ואבטליון שקרבן פסח דוחה שבת. לומדים זאת בגזירה שווה 'מועדו' 'מועדו' מקרבן התמיד שדוחה שבת.

**2.** אם שכח להביא סכין מערב שבת בשביל לשחוט את קרבן הפסח מביא בשבת את הסכין בצמרו של הטלה או בין קרניו של הגדי. במקרה זה מקדישים את הבהמה רק כאשר מגיעים לעזרה כדי שלא יעברו על איסור של עבודה בקדשים בהנחת הסכין על גבי הבהמה. התירו במקרה זה להקדיש בשבת משום שמדובר בחובה שקבועה לה זמן. והתירו איסור מחמר כלאחר יד (שאן דרך בהמה לסחוב בצמרה או בין אזניה) בשביל לקיים מצווה מהתורה.

**3.** הלכה זו בדין שכח סכין שכח הלל משום שהתנשא בכך שקנטר את בני בתירא וכל המתנשא אם חכם שוכח תלמודו ואם נביא מסתלקת נבואתו, וכן מי שכועס - חכם שוכח חכמתו, ונביא מסתלקת נבואתו.

**4.** למדנו בגזירה שווה קרבן פסח מקרבן תמיד שדוחה שבת. מאותה גזירה שווה לומדים קרבן תמיד מקרבן פסח שדוחה טומאה, (למדו מהפסוקים שפסח דוחה טומאה).

**דף סז - מצורע שנכנס לפנים ממחיצתו האם לוקה?**

**1.** מצורע שנכנס לפנים ממחיצתו (רש"י - היינו לפנים מחומת כל ערי ישראל) לדעת רבי יהודה לוקה משום שעבר על הלאו של 'ולא יטמאו את מחניהם'. לדעת רבי שמעון אינו לוקה משום שהכתוב 'בדד ישב מחוץ למחנה מושבו' נתקו לעשה. רב חסדא נקט כרבי שמעון.

**2.** לרבי יוחנן בעל קרי משתלח חוץ לשני מחנות. יש סיוע לדבריו מברייתא.

**דף סח - קרבן פסח בשבת, יום טוב לה' או לכם**

**1.** למדנו במשנה שמיחוי קרביו של קרבן הפסח מותרת בשבת. **שני פירושים** מה זה מיחוי קרביו: **א.** מנקב בסכין את את הקרביים להוציא את הפרש. **ב.** יש ליחה האדוקה במעיים ודוחקים את הסכין עליהם כדי שתצא הליחה.

**2.** הקטר חלבים ואברים של קרבן הפסח כשרים כל הלילה, ואף על פי כן מותר להקטיר בשבת ערב פסח משום שחביבה מצווה בשעתה.

**3.** במשנה שלנו בפסחים כתוב שאסור לחתוך יבלת בשבת, ובמשנה בעירובין כתוב שמותר לחתוך ביד. **שני יישובים: א.** בפסחים מדובר שחותך יבלת לחה, וזה אסור אף ביד. בעירובין התירו יבלת יבשה ביד. **ב.** בפסחים מדובר ביבלת לחה בכלי ובעירובין התירו בלחה ביד.

4. לגבי יום טוב יש שני פסוקים: בפסוק אחד כתוב 'עצרת לה'', ובפסוק אחר כתוב 'עצרת לכם'. לרבי אליעזר או כולו לה' או כולו לכם. לרבי יהושע יש לחלק את היום חציו לה' וחציו לכם. אמר רבי אלעזר כולם מודים בשבועות שצריך בו גם 'לכם' משום שהוא יום שניתנה בו תורה. אמר רבה כולם מודים שבשבת צריך גם 'לכם' שנאמר בו 'וקראת לשבת עונג'. אמר רב יוסף כולם מודים בפורים שצריך בו לכם משום שנאמר בו 'ימי משתה ושמחה'.

**דף סט - קרבן פסח בשבת, דיני קרבן חגיגה**

**1.** הטעם שלדעת רבי עקיבא התירו שבות לאחר שחיטת הפסח כגון מיחוי קרביו ולא התירו שבות לפני השחיטה כגון הזאה משום שלאחר השחיטה כבר דחתה השחיטה את השבת, והואיל וניתנה לידחות כבר, לא גזרו על שבותים.

**2.**  רבי אליעזר לימד את רבי עקיבא שהזאה אינה דוחה שבת ואחר כך רבי אליעזר שכח. רבי עקיבא ניסה לרמוז לו זאת על ידי שהקשה לו מדין הזאה שאינה דוחה שבת, אבל רבי עקיבא לא רצה לומר לרבי אליעזר בפירוש שרבי אליעזר לימד אותו אחרת משום דרך ארץ.

**3.** הטעם שרבי אליעזר אסר הזאה (לפני ששכח) אף שלרבי אליעזר מכשירי מצוה דוחים את השבת משום ששוחטים וזורקים על טמא שרץ ועל טמא מת בשביעי שלו, והזאה אינה נצרכת אלא לאכילה, ואכילת פסחים לא מעכבא לדעת רבי אליעזר.

**4.** רב יהודה אמר בשם רב שהלכה כרבי עקיבא שמלאכה שניתן לעשות בערב שבת אינה דוחה שבת.

**5. משנה:** אימתי מביא חגיגה עמו בזמן שהוא בא בחול בטהרה ובמועט ובזמן שהוא בא בשבת במרובה ובטומאה אין מביאין עמו חגיגה חגיגה היתה באה מן הצאן מן הבקר מן הכבשים ומן העזים מן הזכרים ומן הנקבות ונאכלת לשני ימים ולילה אחד.

**6.** החגיגה אינה חובה אלא מטרתה כדי שיהא הפסח נאכל על השובע, ולכן החגיגה איננה באה בשבת, במרובה ובטומאה.

**דף ע - חגיגת יד' הבאה עם הפסח**

**1.** דעת בן תימא שחגיגה הבאה עם הפסח דינה כפסח ונאכלת רק ליום ולילה, נאכלת דווקא צלי, באה דווקא מהצאן, מהזכרים ותוך שנתו, ואינה נאכלת אלא למנוייו. אולם לא הוכרע הספק בגמרא אם לדעת בן בתירא אסור לשבור עצם בחגיגה הבאה עם הפסח או שמא מיעטו הפסוק מאיסור זה.

**2.** חגיגת י"ד אינה דוחה את השבת לדעת חכמי ישראל ולמדו כן מהפסוק. יהודה בן דורתאי סבר שהיא כן דוחה שבת ועל מנת שלא להתחייב בחגיגה פירשו הוא ובנו והלכו רחוק מירושלים שלא להתחייב בקרבן פסח ובחגיגה.

**דף עא - שחיטת שלמי שמחה שלא בשעת שמחה, הלכות חגיגת ט"ו, שחיטת פסח פסול בשבת**

**1.** עולא בשם רבי אלעזר אמר ששלמים ששחטן ואכלן ביום טוב אינו יוצא ידי בהן חובת שלמי שמחה משום שהשחיטה של שלמי שמחה צריכה להיות בזמן שמחה. לרבין בשם רבי אלעזר יוצא בהן ידי חובת שמחה שאין צריך שחיטה בשעת שמחה. לשתי השיטות אינו יוצא בהן ידי חובת חגיגה משום שחגיגה היא חובה ואינה באה אלא מן החולין.

**2.** אף על פי שחגיגת ט"ו נאכלת לשני ימים ולילה אחד, האימורים שלו נפסלים בלינה לאחר ליל ט"ו, כפי שנאמר ולא ילין חלב חגי עד בוקר. אין לפרש את כוונת הפסוק שלא ילין את האימורים לבוקר ט"ז, כפי שהוכיחו רב כהנא ורב יוסף בדרכים שונות.

**3.** **משנה:** הפסח ששחטו שלא לשמו בשבת חייב עליו חטאת [א](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A2%D7%90_%D7%91#fn_%D7%90)ושאר כל הזבחים ששחטן לשם פסח אם אינן ראויין חייב ואם ראויין הן רבי אליעזר מחייב חטאת ור' יהושע [ב](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A2%D7%90_%D7%91#fn_%D7%91)פוטר א"ל ר' אליעזר מה אם הפסח שהוא מותר לשמו כששינה את שמו חייב זבחים שהן אסורין לשמן כששינה את שמן אינו דין שיהא חייב א"ל ר' יהושע לא אם אמרת בפסח ששינהו בדבר אסור תאמר בזבחים ששינן בדבר המותר א"ל ר"א [ג](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A2%D7%90_%D7%91#fn_%D7%92)אימורי ציבור יוכיחו שהן מותרין לשמן והשוחט לשמן חייב א"ל ר' יהושע לא אם אמרת באימורי ציבור שיש להן קצבה תאמר בפסח שאין לו קצבה רבי מאיר אומר אף השוחט לשם אימורי ציבור פטור [ד](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A2%D7%90_%D7%91#fn_%D7%93)שחטו שלא לאוכליו ושלא למנויו לערלין ולטמאין חייב לאוכליו ושלא לאוכליו למנויו ושלא למנויו למולין ולערלים לטמאין ולטהורין פטור שחטו ונמצא בעל מום חייב [ה](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A2%D7%90_%D7%91#fn_%D7%94)שחטו ונמצא טריפה בסתר פטור שחטו ונודע שמשכו הבעלים את ידם או שמתו או שנטמאו פטור מפני ששחט ברשות.

**דף עב - טועה בדבר מצווה**

**1.** במשנה מבואר שפסח ששחטו שלא לשמו בשבת חייב חטאת. אין הכרח מכאן שעקירה בטעות שמה עקירה כי ניתן להעמיד שמדובר שעקר בכוונה את הפסח. אולם בסיפא ודאי מדובר בעקירה בטעות, שמדובר על שאר זבחים ששחטן לשם פסח שנחלקו בזה רבי יהושע ורבי אליעזר אם חייב חטאת. אם היה מדובר שעקר בכוונה רבי יהושע לא היה פוטר מחטאת כי זה לא נקרא טועה בדבר מצוה שיודע שאינו פסח.

**2.** במשנה מבואר שרבי יהושע מחייב במי שהקריב לאימורי ציבור משום שאין לו קצבה. הגמרא מבארת שזה דווקא אם כבר שחט את אימורי הציבור אבל אם לא שחט את אימורי הציבור והוא טרוד במצוה לשחוט את אימורי הציבור פטור אפילו שאין קצבה כפי שמוכח משיטתו במל בשבת.

**3.** רבי מאיר פוטר במי ששחט לשם אימורי ציבור אפילו כאשר כבר שחטו את אימורי הציבור. הטעם הוא משום שניתנה שבת לידחות אצל אימורי ציבור, מה שאין כן במילה כאשר מלו את התינוק שהיה צריך למולו בשבת בערב שבת ולא ניתנה שבת לידחות אצל התינוק שזמנו האמיתי הוא ערב שבת רבי מאיר מחייב.

**4.** במשנה למדנו שרבי יהושע מודה ששאר זבחים שאינם ראויים לשם פסח ושחטם לשם פסח חייב, ולא פטר אלא את הראויים. בגמרא מבואר שזה דעת רבי שמעון, ואילו דעת רבי מאיר היא שבכל מקרה פטור אפילו בעגל שניכר שזה לא כשר לפסח כי טרוד בדבר מצווה. רבי מאיר פוטר אף בשחט חולין לשם פסח כי זה מתחלף לו עם פסח. רבי מאיר מחייב רק כאשר שחט בעל מום לשם פסח כי אינו מתחלף בפסח וכן אינו טרוד במצוה.

**5.** מי שאכל שפוד של נותר וחשב שזה קודש ולא נותר (וחשב שהוא מקיים מצווה של אכילת קודש): ריש לקיש מחייב. רבי יוחנן חייב במי שבא על אשתו סמוך לווסתה והיתה נדה. יש אומרים שכל שכן שרבי יוחנן יחייב במקרה של שפוד של נותר שלא קיים שם שום לחלוחית מצוה, ויש אומרים שרבי יוחנן יפטור בשפוד משום שבשפוד אין לו את מי לשאול.

**6.** רבי יוחנן פוטר במי שבא על יבמתו סמוך לווסתה והיתה נדה משום שהוא מתבייש לשאול את יבמתו אם זה סמוך לווסתה. לא מצאנו תנא שבודאי מסייע לרבי יוחנן שפטר במי שבא על יבמתו נדה אפילו שאין זמנו בהול לקיים את המצווה.

**דף עג - האם צריך 'עקירה'**

**1.** משנתנו מחייבת על שחיטת קרבן פסח פסול בשבת. יש מחלוקת במסכת שבת אם מקלקל בחבורה חייב. לשיטה שסבורה שמקלקל בחבורה פטור צריך לומר שיש איזה תיקון בשחיטת קרבן הפסח כגון שמוציאו מידי טומאה או מאיסור אבר מן החי.

**2.** אשם שמתו בעליו או נתכפרו הבעלים באחר ו'ניתק לרעייה' (ניתקו אותו מעליו והשליכו אותו לאפר לרעות שם) ושחטו אותו לעולה רב הונא אמר שהוא כשר לעולה משום שלא צריך 'לעקור' שם אשם ממנו אלא הוא עומד בסתם לעולה. אם לא ניתק האשם לרעות באפר הוא פסול גזירה שמא יבוא להקריבו לעולה לפני שכבר התכפרו הבעלים באשם אחר.

**3.** בברייתא מבואר שאם הבעלים משכו את ידיהם מהפסח או שמתו ושחטו אותו בי"ד ביום חול שורפים אותו מיד בלי עיבור צורה. משמע שצריך 'עקירה' ולכן עדיין שם קרבן פסח עליו ולא שלמים, וכיון שהוא נשחט בלי בעלים הקרבן פסול בגופו ונשרף מיד. אולם אין הכרח שצריך עקירה, וניתן להבין בברייתא שלא צריך עקירה והקרבן פסח שכבר אין לו בעלים הוא קרבן שלמים, והסיבה שהוא נשרף מיד, כי הברייתא כשיטה שקרבן שלמים שהקריבו אותו לשם פסח פסול וזה פסול הגוף.

**כיצד צולין**

**דף עד**

**1. משנה:** כיצד צולין את הפסח מביאין שפוד של רמון ותוחבו לתוך פיו עד בית נקובתו ונותן את כרעיו ואת בני מעיו לתוכו דברי ר' יוסי הגלילי ר"ע אומר כמין בישול הוא זה אלא תולין חוצה לו אין צולין את הפסח לא על השפוד ולא על האסכלא א"ר צדוק מעשה בר"ג שאמר לטבי עבדו צא וצלה לנו את הפסח על האסכלא.

**2.** לדעת התנא של המשנה אין לצלות את הפסח עם שפוד של מתכת כי חם מקצתו חם כולו והפסח נצלה מחמת השפוד ולא מחמת האש. לדעת רבי יהודה בברייתא מותר בשפוד של מתכת שלדעתו אין המתכת מרתיח כולו.

**3.** המשנה התירה דווקא בשפוד של רימון משום שמעצים אחרים עלול לצאת מים וקרבן הפסח יתבשל מהמים. אף עץ רימון מותר רק באופן שלא יצא ממנו מים.

**4.** רבה לימד ש'מולייתא' כלומר טלאים או תרנגולים שממלאים בתוכם בשר וצולים אותם, מותרים אף שלא מלחו את הבשר אלא מעט כמליחת הצלי משום שכבולעו כך פולטו. ואפילו אם פיה כלפי מעלה ואין לדם נקב לצאת ממנו מותר משום שהדם נפלט החוצה מחמת החום. אין הוכחה לדברי רבה ממשנתנו משום שבקרבן הפסח הבשר יכול לצאת דרך בית השחיטה. הגמרא פסקה הלכה כרבה.

**דף עה - דין 'צלי אש' בקרבן פסח**

**1.** מה שמובא במשנה שרבן גמליאל אמר לטבי עבדו לצלות את הפסח על האסכלה, מדובר היה באסכלה מנוקבת (רש"י- ואין הבשר נוגע בברזל) ובאופן זה מותר.

**2.** תנור שגרפו מקליפי ערלה ואפה בו את הפת, הפת מותרת אף לשיטת רבי שאוסר פת שנאפתה עם קליפי ערלה, משום שכאן גרפו את התנור. וכן תנור שהסיקו, ואחר כך גרפו וצלה בו את הפסח אין זה צלי אש. דין זה נלמד ממה שכתוב פעמיים 'צלי אש'.

**3.** חתך את הפסח ונתנו על גבי גחלים רבי אמר שזה נקרא 'צלי אש'. זה דווקא בגחלת של עץ אבל גחלת של מתכת אינה בכלל אש, ולכן במכווה (לפי הבנה אחת בברייתא) ובבת כהן יש לימודים מיוחדים שמתכת בכלל אש.

**4. משנה:** נגע בחרסו של תנור יקלוף את מקומו נטף מרוטבו על החרס וחזר אליו יטול את מקומו נטף מרוטבו על הסולת יקמוץ את מקומו סכו בשמן תרומה אם חבורת כהנים יאכלו אם של ישראל אם חי הוא ידיחנו ואם צלי הוא יקלוף את החיצון סכו בשמן של מעשר שני לא יעשנו דמים על בני חבורה שאין פודין (גירסת רש"י- 'מוכרין') מעשר שני בירושלים.

**דף עו - עילאה גבר או תתאה גבר, האם ריחא מילתא, איזה קורבנות באים בטומאה**

**1.** נפל חם לתוך חם (איסור לתוך היתר או בשר לתוך חלב) אסור הכל. נפל צונן לתוך צונן מספיק הדחה והכל מותר. חם לתוך צונן או להיפך, לדעת רב העליון גובר על התחתון, ולדעת שמואל התחתון גובר על העליון (אולם בכל מקרה צריך קליפה כי בולע קצת עד שמתקרר).

**2.** גוזל צונן שנפל לתוך כותח (שיש בו חלב) צונן מספיק הדחה בתנאי שלא מלחו הרבה את הגוזל כל כך הרבה שאינו נאכל מחמת מלחו. אם מלחו את הגוזל כל כך הרבה עד שאינו נאכל מחמת מלחו אסור, שכלל הוא שמליח כרותח וכבוש כמבושל. אם הגוזל צלי אז הוא בולע יותר וצריך קליפה. אם בגוזל הצלוי יש סדקים כולו אסור. אם הגוזל מתובל בתבלינים אסור כולו אפילו צונן.

**3.** לדעת רב 'ריחא מילתא היא' ואם צלו איסור עם היתר בתנור אחד נאסר ההיתר (ובשני קדרות או הפסק אחר ביניהם מותר). לדעת לוי 'ריחא לאו מילתא היא' ומותר. רבי מאיר ורבי יוסי בברייתא מסייעים לשיטת רב. רבי יהודה לכאורה מסייע ללוי, אולם אין הכרח שמסייע לו.

**4.** **משנה:** חמשה דברים באין בטומאה ואינן נאכלין בטומאה העומר ושתי הלחם ולחם הפנים וזבחי שלמי צבור ושעירי ראשי חדשים הפסח שבא בטומאה נאכל בטומאה שלא בא מתחילתו אלא לאכילה.

**5.** המשנה באה למעט חגיגה שאינה דוחה את הטומאה כשם שחגיגה אינה דוחה את השבת. שעירי הרגלים דוחים טומאה וכלולים במה שאמרה המשנה שזבחי שלמי ציבור דוחים את הטומאה.

**דף עז - פסח הבא בטומאה**

**1.** כל הדברים שבאים בטומאה נלמדו מכך שנאמר בהם  'מועד', ללמד שדוחים שבת וטומאה,

**2.** במשנה מבואר שהדברים שבאים בטומאה אינם נאכלים בטומאה (חוץ מפסח). סברו שהמשנה לא כרבי יהושע, מצירוף שלשה דברים: **א.** מן הסתם רבי יהושע סובר כרוב התנאים שטומאה דחויה בציבור וצריכה ריצוי ציץ לכפר על ההקרבה בטומאה **ב.** רבי יהושע סובר (כרוב התנאים) שהציץ לא מרצה על האכילות. **ג.** דעת רבי יהושע שצריך לכתחילה בכל קרבן גם בשר וגם דם. אם כך משנתנו שסבורה שהקרבנות הבאים בטומאה אינם נאכלים בטומאה אינה כשיטתו שאין בשר ולשיטתו צריך בשר. **למסקנה** המשנה יכולה להיות כרבי יהושע שבקרבנות ציבור רבי יהושע יודה שטומאה הותרה ורק ביחיד טומאה דחויה.

**דף עח - פסח הבא בטומאה**

**1.** במשנה מבואר שהדברים שבאים בטומאה אינם נאכלים בטומאה (חוץ מפסח). המשנה אינה כשיטת רבי יוסי שלשיטתו טומאה לא הותרה בציבור והציץ לא מרצה על האוכלין, אז איך הקרבנות באים בטומאה (אפילו אם רבי יוסי סבור כרבי אליעזר שמספיק דם בלי בשר, בשתי הלחם לא מקטירים כלום).

**2.** רבי יוסי סבור כרבי יהושע לכתחילה שאין זורקים את הדם בלי בשר, ומסכים עם רבי אליעזר שבדיעבד אם זרק את הדם כשר אפילו באבוד ושרוף.

**3. משנה:** נטמא בשר וחלב קיים אינו זורק את הדם נטמא החלב והבשר קיים זורק את הדם ובמוקדשים אינו כן אלא אע"פ שנטמא הבשר והחלב קיים זורק את הדם.

**4.** כאשר הבשר נטמא בקרבן פסח וזרקו את הדם רב אמר שבדיעבד הורצה. הוא סובר כרבי נתן או כרבי יהושע שסוברים כן, והפסוק שמצריך שהפסח יהיה לאוכליו זה רק למצוה ולא לעיכוב. מעכב רק שיהיו מנויים שראויים לאכילה ולא טמאים.

**5.** יש ברייתא שמלמדת שאם שחטו את הפסח, ואז נטמאו הבעלים וזרקו את הדם, הפסח כשר ולא נאכל. שני הסברים: **א.** הברייתא כרבי נתן ולפי הברייתא הזאת לא מעכב אפילו שהמנויים יהיו ראויים לאכילה. **ב.** הברייתא כחכמים וטומאה הותרה בציבור, אלא שגזרו לא לאכול שלא יבואו לאכול אף כאשר הפסח קרב בטהרה ואחר כך נטמאו הבעלים.

**דף עט - נטמא רוב הקהל או מחצה מהקהל**

**1.** במשנה למדנו שבשאר קדשים חוץ מפסח אם נשאר רק חלב זורקים את הדם. המשנה היא כרבי יהושע שסבור כן. לדעתו צריך או כזית בשר או כזית אימורים, ובעולה אפילו חצי זית בשר וחצי זית אימורים, אבל אם יש רק מנחת נסכים אין זורקים את הדם. כל זה למד מהפסוקים.

**2.** **משנה:** נטמא קהל או רובו או שהיו הכהנים טמאים והקהל טהורים יעשו בטומאה נטמא מיעוט הקהל הטהורין עושין את הראשון והטמאין עושין את השני.

**3.**התחדש בברייתא שעושים בטומאה אם כלי השרת טמאים. נחלקו האמוראים לשיטה שטומאה דחויה בציבור (וצריך לחזר מה שאפשר על טהרה או טומאה קלה) באיזה טומאה נטמאו הכלים. לרב חסדא - אם הסכינים נטמאו באב הטומאה עושים בטומאה, אבל אם נטמאו בשרץ שמטמא רק את הבשר, עושים הטהורים פסח ראשון עם בשר טמא והטמאים יידחו לשני כי אין להוסיף טומאת הגוף החמורה שהיא בכרת על טומאת הבשר שהיא בלאו. לרבא יעשו כולם בטומאה כי אם אין איסור לאכול בשר טמא אין גם איסור לאדם הטמא לאכול.

**4.** כאשר יש מחצה טהורים ומחצה טמאים יש שלש שיטות: **א. רב -** מחצה כרוב ויעשו כולם בראשון, הללו לעצמם והללו לעצמם. **ב. רב כהנא לישנא א -** הטהורים יעשו פסח ראשון והטמאים יידחו לפסח שני. **רב כהנא לישנא ב -** הטהורים עושים פסח ראשון והטמאים לא עושים לא ראשון ולא שני. יש ברייתא שמסייעת לרב. יש ברייתות שמסייעות לשתי הלישנות של רב כהנא אלא שניתן להסביר אותם אחרת.

**5.** נחלקו תנאים בדרשה בפסוק אם יחיד מכריע את הציבור לטומאה או לא.

**דף פ - פסח הבא בטומאה**

**1.** לדעת רבי יהודה ורבי שמעון שבט אחד נקרא קהל. לכן לדעת רבי שמעון אם נטמא שבט אחד אותו שבט עושה לעצמו בטומאה, ושאר ישראל עושה לעצמו בטהרה. לדעת רבי יהודה כולם עושים בטומאה שאין קרבן ציבור חלוק.

**2.** רב אמר לעיל שבמחצה על מחצה הללו עושים לעצמם והללו עושים לעצמם. הוסיף רב שאם יש תנא שסבור (כמו רב) שבמחצה על מחצה לא עושים כולם בטומאה אבל גם סבור שאין קרבן ציבור חלוק, אזי מטמאים אחד בשרץ ואז יהיה רוב טמא. לדעת עולא משלחים אחד מהם לדרך רחוקה.

**3.** כאשר רוב הציבור זבים ומיעוטם טמאי מתים לדעת רב אותם טמאי מתים אינם עושים לא בראשון משום שהם המיעוט, ולא בפסח שני משום שלא עשו הציבור פסח ראשון, לכן לא עושים פסח שני. שמואל חולק וסבור שיעשו פסח (בראשון - שפת אמת) שנאמר ויעשו את הפסח במועדו.

**4.** אם רוב הציבור טמאי מתים ומיעוטם זבים נחלקו בגמרא אם הזבים עושים פסח שני. מי שאומר שנדחים סבור שטומאה הותרה בציבור ודין הטמאי מתים כטהורים שדוחים לפסח שני או משום שאף פסח הבא בטומאה דוחה לפסח שני.

**5.** במקרה ששלישית זבים, שלישית טהורים ושלישית טמאי מתים: הטמאים מתים לא עושים בראשון משום שהם מיעוט, והם לא עושים בשני משום שהרוב לא נדחים לפסח שני.

**6. משנה:** הפסח שנזרק דמו ואח"כ נודע שהוא טמא הציץ מרצה נטמא הגוף אין הציץ מרצה מפני שאמרו הנזיר ועושה פסח הציץ מרצה על טומאת הדם ואין הציץ מרצה על טומאת הגוף נטמא טומאת התהום הציץ מרצה.

**7.** לדעת רבינא הציץ מרצה בין אם נטמא בשוגג ובין אם נטמא באונס. אולם רק אם זרקו את הדם בשוגג. לדעת רבי שילא הציץ מרצה בין אם זרק את הדם בשוגג ובין במזיד, אולם רק אם נטמא בשוגג. (כל אחד הבין את המשנה וברייתא לשיטתו).

**8.** רמי בר חמא הסתפק אם הותרה טומאת התהום לכהן המרצה בקרבנותיהם של נזיר ועושה פסח. לא הוכרע הספק.

**דף פא - טומאת התהום, מקום שריפת פסח שנטמא**

**1.** רב יוסף הסתפק אם כהן המרצה בתמיד הותרה לו טומאת התהום או לא. רבא פשט את הספק שכהן המרצה בתמיד הותרה לו טומאת התהום בגזירה שווה 'מועדו' 'מועדו' מפסח שהותרה בו טומאת התהום.

**2.** טומאת התהום שהותרה היא הלכה למשה מסיני ומצאו לו אסמכתות בתורה.

**3.** הציץ מרצה על טומאת התהום אפילו כאשר נודע לו על הטומאה לפני הזריקה.

**4.** טומאת התהום פירושו שנמצא הדבר הטמא במקום שלא שייך שמישהו יכיר בו במצב זה, כגון שנמצא מכוסה בתבן או בעפר. אולם אם נמצא במים או במקום חשוך אין זה טומאת התהום שאפשר שיכיר בו מישהו אם יסתכל טוב.

**5.** אין טומאת התהום אלא למת בלבד.

**6. משנה:** נטמא שלם או רובו שורפין אותו לפני הבירה מעצי המערכה נטמא מיעוטו והנותר שורפין אותו בחצרותיהן או על גגותיהן מעצי עצמן הציקנין שורפין אותו לפני הבירה בשביל ליהנות מעצי המערכה.

**7.** הטעם שחייבו לשרוף  לפני הבירה את הפסח שנטמא הוא לבייש את האדם שלא נזהר מספיק שהפסח שלו לא יטמא.

**8.** במשנה בפרק רביעי למדנו שאפילו על מיעוטו של הפסח שורף מעצי המערכה ואילו אצלנו מבואר שעל מיעוטו שורפים מעצי עצמם. **שני הסברים: א.** לאכסנאי התירו לשרוף בעצי המערכה כמו שהתירו בצייקנים. **ב.** רק אכסנאי שהחזיק בדרך התירו לו לשרוף בעצי המערכה.

**דף פב - שריפת פסח טמא**

**1.** אם הצייקנים רוצים לשרוף את המיעוט הנטמא בחצרותיהם עם עצי המערכה לא התירו להם שמא ישארו מעצי המערכה ויבואו לידי תקלה, אלא אם רוצים להשתמש בעצי המערכה ישרפו דווקא לפני הבירה. וכן לא התירו לאחרים לשרוף מעצי עצמם במקדש. הטעם הוא שלא לבייש את מי שאין לו או משום שאם ישאר מהעצים הם יקחו לביתם ויבואו לחשוד בהם שלקחו מעצי המקדש.

**2. משנה:** הפסח שיצא או שנטמא ישרף מיד נטמאו הבעלים או שמתו תעובר צורתו וישרף בששה עשר ר' יוחנן בן ברוקה אומר אף זה ישרף מיד לפי שאין לו אוכלין.

**3.** הלכה למשה מסיני שקרבנות שנפסלו בקדשי קדשים או קדשים קלים טעונים שריפה. יש פסוק שמלמד שגם בשר שנטמא נשרף שאת זה לא היינו יודעים מהלכה למשה מסיני.

**4.** לדעת ת"ק במשנה אפילו כשנטמאו הבעלים או מתו לפני זריקת הדם הבשר צריך עיבור צורה כי אין פסולו בגופו. בדעת רבי יוחנן בן ברוקה נחלקו אם הוא מודה שאם נטמאו הבעלים או מתו לאחר זריקת הדם צריך עיבור צורה או שאף בזה הוא סבור שישרף מיד.

**דף פג - שריפת נותר הפסח**

**1. משנה:** העצמות והגידין והנותר ישרפו בששה עשר חל ט"ז להיות בשבת ישרפו בי"ז לפי שאינן דוחין לא את השבת ולא את י"ט.

**2.** רבי יצחק סבור שעצמות קדשים ששימשו נותר מטמאים את הידים כי הם נעשו בסיס לדבר האסור ושימוש נותר מילתא היא. אין הכרח לדבריו מהמשנה משום שאפשר שהסיבה ששורפים את העצמות בקרבן פסח היא משום שהמשנה היא כדעת רבי יעקב שסבור שאסור לשבור עצמות אפילו של פסח טמא אם נזרק הדם בכשרות (ולא כשיטת רבי שמעון שבפסח טמא אין איסור שבירת עצם).

**3.** במשנה מבואר שגידים ישרפו בששה עשר (משום שהם נותר). לדעת רב כל הגידים הם בשר ויוצאים בהם ידי חובת אכילת קרבן הפסח חוץ מגידי צוואר שלא יוצאים בהם באכילת קרבן הפסח, ואין בהם נותר. לדעתו מה שנאמר במשנה שצריך לשרוף את הגידים מדובר בגיד הנשה. אף שגיד הנשה אסור באכילה ואין בו נותר, יש כמה אפשרויות למה המשנה אומרת לשורפו: **א.** רבי יהודה מסתפק אם הגיד הימני או השמאלי נאסרו. **ב.** פשוט לרבי יהודה שהימני הוא האסור אלא שמדובר שהתערבו הגידים. **ג.** מדובר בשמנו של גיד הנשה שמותר מעיקר הדין אלא שנהגו ישראל לא לאוכלו. **ד.** מדובר בגיד החיצון שאינו אסור מהתורה.

**4.** במשנה מבואר שלא שורפים את הנותר ביום טוב אלא למחרתו. לא אומרים שידחה עשה של שריפת הנותר את הלאו של יום טוב, משום שהפסוק בפירוש מיעט שלא ישרפו (שלש לימודים שונים הובאו בגמרא) או משום שביום טוב יש גם עשה.

**דף פד - איסור שבירת עצם בקרבן פסח**

**1. משנה:** כל הנאכל בשור הגדול יאכל בגדי הרך וראשי כנפים והסחוסים.

**2.** לדעת רבא (ובברייתא מוכח כמותו) פירוש המשנה הוא כך: ראשי הכנפיים והסחוסים גם נמנים עליו בפסח משום שהם נאכלים בשור הגדול על ידי שליקה.

**3.** גידים שסופן להקשות: לרבי יוחנן נמנים עליהם בפסח והם מקבלים טומאת אוכלים משום שעכשיו הם רכים, ולדעת ריש לקיש לא נמנים עליהם בפסח ואינם מיטמאים טומאת אוכלים, משום שהם עתידים להיות קשים. למסקנה חזר רבי יוחנן והודה לריש לקיש משום שהדעה בתנאים שהולכים אחרי 'עכשיו' היא דעת יחיד.

**4. משנה:** השובר את העצם בפסח הטהור הרי זה לוקה ארבעים אבל המותיר בטהור והשובר בטמא אינו לוקה את הארבעים**.**

**5.** מותיר בטהור אינו לוקה משום שזה לאו הניתק לעשה של שריפת הנותר, או משום שזה לאו שאין בו מעשה.

**6.** המקור שמי ששובר בטמא אינו לוקה: **לדעת חכמים** משום שכתוב "ועצם לא תשברו בו", 'בו' - ולא בטמא. **לדעת רבי** המקור הוא מכך שנאמר "בבית אחד יאכל ועצם לא תשברו בו", מהסמיכות בפסוק נלמד שרק הראוי לאכילה יש בו משום שבירת עצם.

**7.** הרבה דעות נאמרו מה הנפקא מינה בין הלימודים של רבי וחכמים. אחד מהם למשל זה דעת אביי שלשיטת רבי אין איסור שבירת עצם מבעוד יום משום שאינו ראוי לאכילה ולדעת חכמים יש איסור שבירת עצם מבעוד יום משום שהפסח כשר.

**8.** אבר שאין עליו כזית בשר במקום זה שרוצה לשבור, ויש עליו כזית בשר במקום אחר בעצם, לרבי יוחנן יש בו איסור שבירת עצם ולריש לקיש אין איסור שבירת עצם.

**דף פה - טומאה ב'יוצא', אבר שיצא מקצתו**

**1.** גזרו טומאה על פיגול משום החשד שכהנים יפגלו את הקרבן בכוונה משום שנאה, וגזרו טומאה על נותר משום החשד שכהנים יתעצלו לאכול את הקדשים. נחלקו בגמרא אם גזרו טומאה על שיעור כזית כשיעור איסורו, או רק על שיעור כביצה כשיעור טומאת אוכלים מהתורה שהוא בכביצה.

**2.** הסתפקו בגמרא אם גזרו טומאה על בשר קדשים שיצא חוץ למחיצתו, או שרק על נותר גזרו, ולא גזרו ביוצא שלא חששו שיבואו לעשות מעשה בידיים להוציא את הקדשים. בקרבן פסח לא גזרו על יוצא משום שרבים הם ומתוך כך זריזים הם ומזהירים אחד את השני.

**3.** למדו מהפסוק שהמוציא בשר פסח מחבורה לחבורה עובר בלאו. אולם אינו חייב עד שיהיה עקירה והנחה כמו במלאכת הוצאה בשבת.

**4.** **משנה:** אבר שיצא מקצתו חותך עד שמגיע לעצם וקולף עד שמגיע לפרק וחותך ובמוקדשין קוצץ בקופיץ שאין בו משום שבירת העצם מן האגף ולפנים כלפנים מן האגף ולחוץ כלחוץ החלונות ועובי החומה כלפנים.

**5.** לדעת רב גם לעניין תפילה העומד מחוץ לפתח אינו מצטרף למניין. לדעת רבי יהושע בן לוי לתפילה מצטרף שאפילו מחיצה של ברזל אינה מפסקת בין ישראל לאביהם שבשמיים.

**6.** המשנה לכאורה סותרת את עצמה לעניין האגף עצמו אם הוא כלפנים או כלחוץ. ההסבר הוא שלעניין שערי העזרה האגף כלפנים, ולעניין שערי ירושלים האגף כלחוץ, שבכוונה לא קידשום על מנת שיוכלו המצורעים לשבת שם ולהתגונן מהשמש ומהגשם.

**דף פו - האם גגים נתקדשו, פסח בשני מקומות ושתי חבורות**

**1.** גגים ועליות של העזרה ושל ירושלים לא נתקדשו. **שלשה יוצאים מן הכלל שנתקדשו:** **א.** עליות ההיכל, **ב.** גג ששווה לקרקע העזרה, **ג.** הגגות נתקדשו להניח את כלי הקודש הנצרכים לבניין.

**2.** **משנה:** שתי חבורות שהיו אוכלין בבית אחד אלו הופכין את פניהם הילך ואוכלין ואלו הופכין את פניהם הילך ואוכלין והמיחם באמצע כשהשמש עומד למזוג קופץ את פיו ומחזיר את פניו עד שמגיע אצל חבורתו ואוכל והכלה הופכת את פניה ואוכלת.

**3.** המשנה שלנו היא דעת רבי יהודה שסבור שיש אם למסורת ולמד בפסוקים שהפסח עצמו נאכל בשתי חבורות או שני מקומות, ואילו האדם אסור לו לאכול בשתי חבורות או שני מקומות. לעומתו רבי שמעון סבור שיש אם למסורת ולמד בפסוקים ההיפך, שהפסח נאכל רק בחבורה אחת, ואילו האדם יכול לאכול בשני מקומות.

**4.** יש להסתפק אם עשיית מחיצה נחשבת כשתי חבורות ואם סילוק מחיצה נחשב כשני מקומות. ספק זה נשאר בתיקו.

הדרן עלך כיצד צולין

**פרק האשה**

**דף פז - מינוי בחבורת קרבן הפסח**

**1.** [**משנה:**](https://he.wikisource.org/wiki/%D7%9E%D7%A9%D7%A0%D7%94_%D7%A4%D7%A1%D7%97%D7%99%D7%9D_%D7%97_%D7%90) האשה בזמן שהיא בבית בעלה שחט עליה בעלה ושחט עליה אביה תאכל משל בעלה הלכה רגל ראשון לעשות בבית אביה שחט עליה אביה ושחט עליה בעלה תאכל במקום שהיא רוצה יתום ששחטו עליו אפוטרופסין יאכל במקום שהוא רוצה עבד של שני שותפין לא יאכל משל שניהן מי שחציו עבד וחציו בן חורין לא יאכל משל רבו.

**2.** אין הוכחה שיש ברירה מהמבואר במשנה שאשה אוכלת במקום שהיא רוצה, כי יש לפרש את המשנה שהאשה צריכה להחליט בשעת שחיטה באיזה חבורה היא אוכלת.

**3.** המשנה מדברת על אשה שאינה רדופה ללכת לבית אביה. באשה רדופה לילך לבית אביה הדין הוא שרגל ראשון אוכלת אצל אביה ומכאן ואילך איפה שהיא רוצה.

**4.** מכיון שהושע חשב שנכון להחליף את ישראל באומה אחרת ה' אמר לו לשאת זונה ולהוליד ילדים ולגרש את האשה, ועל ידי שהיה לו קשה לגרשה הבין בקל וחומר שאין להחליף את עם ישראל.

**5.** ה' הגלה את ישראל לבין האומות כדי שיתווספו עליהם גרים ושלא יוכלו לכלותם.

**6.** נאמרו כמה טעמים שה' הגלה את ישראל לבבל: **א.** גזרותיהם קלות משל הרומיים. **ב.** בבל עמוקה כשאול וה' יפדם משם במהרה. **ג.** קרוב לשונם ללשון תורה. **ד.** אברהם יצא מאור כשדים וכך ישראל חזרו לבית אמן. **ה.** שיאכלו תמרים שמצויים בבל ויעסקו בתורה.

**דף פח - מינוי בחבורת קרבן הפסח**

**1.** אין הוכחה שיש ברירה מהמבואר במשנה שיתום אוכל במקום שהוא רוצה, משום שמהתורה אין האדם צריך את דעתם של בניו הקטנים, וכן אפוטרופוס לא צריך את דעתו של היתום.

**2.** אין אדם צריך לשחיטת הפסח את דעתם של בניו ובנותיו הקטנים ועבדו ושפחתו הכנענים אלא לוקחם בעל כרחם. אולם צריך את דעתו של אשתו, בניו ובנותיו הגדולים ושל עבדו ושפחתו העברים.אולם מסתמא כל עוד שלא מיחו דעתם לאכול אם בעל הבית.

**3.** למדנו במשנה שעבד של שני שותפין לא יאכל משל שניהם. הגמרא הוסיפה על פי הברייתא שאם האדונים לא מקפידים, העבד יכול לאכול מאיזה שירצה.

**4.** במשנה למדנו שחציו עבד וחציו בן חורין אינו אוכל משל רבו, ומדויק מכך שאוכל משל עצמו. הטעם הוא כי בית הלל הודו לבית שמאי שכופין את האדון לשחררו, ולכן הוא כבן חורין.

**5. משנה:** האומר לעבדו צא ושחוט עלי את הפסח שחט גדי יאכל שחט טלה יאכל שחט גדי וטלה יאכל מן הראשון שכח מה אמר לו רבו כיצד יעשה ישחט טלה וגדי ויאמר אם גדי אמר לי רבי גדי שלו וטלה שלי ואם טלה אמר לי רבי הטלה שלו וגדי שלי שכח רבו מה אמר לו שניהן יצאו לבית השריפה ופטורין מלעשות פסח שני.

**6.** מבואר במשנה שאם העבד שחט גדי וטלה יאכל האדון מן הראשון. מדובר במלך ומלכה שתלויים בעבדיהם ואינם מקפידים מה יאכלו. באדם אחר שמקפיד אינו יכול לאכול מאף קרבן כי 'אין ברירה'.

**7.** למדנו במשנה שאם שכח רבו מה שאמר לו, שניהם יצאו לבית השריפה ופטור מפסח שני. נחלקו בגמרא אם פטור מפסח שני דווקא כאשר שכח לאחר זריקה אבל אם שכח לפני זריקה חייב בפסח שני, או שאפילו אם שכח לפני זריקה פטור מפסח שני משום שקמי שמיא גליא איזה אחד הוא הפסח הכשר.

**דף פט - עד מתי נמנין ומושכין ידיהם מהפסח, מתי מותר לומר לאדם ליטול חלקו ולצאת מהחבורה**

**1.** **משנה:** האומר לבניו: "הריני שוחט את הפסח על מי שיעלה מכם ראשון לירושלים", כיון שהכניס הראשון ראשו ורובו - זכה בחלקו, ומזכה את אחיו עמו.

**2.** לא מוכח מהמשנה שיש ברירה, אלא כוונת המשנה שבאמת האבא מינה את כל ילדיו על הפסח בכל מקרה. ורק לזרזם במצוות אמר להם שמי שיעלה ראשון לירושלים הוא יזכה ויזכה את אחיו עמו.

**3. משנה:** לעולם נמנין עליו עד שיהיה בו כזית לכל אחד ואחד. נמנין ומושכין את ידיהן ממנו עד שישחט. רבי שמעון אומר: עד שיזרק את הדם.

**4.** רבי שמעון מסכים שלא ניתן להימנות על הפסח אחרי השחיטה. הוא חולק במשיכה מהפסח שלדעתו מושכין את ידיהם מהפסח עד הזריקה. המחלוקת היא בדרשות הפסוקים.

**5. משנה:** הממנה עמו אחר בחלקו - רשאין בני חבורה ליתן לו את שלו, והוא אוכל משלו והן אוכלין משלהן.

**6.** בני חבורה שאחד מהם ממהר לאכול הרבה בקרבן הפסח מותר להם לומר לו טול חלקך וצא. אם אדם לא אוכל ממהר לאכול הרבה אין רשאים ליחלק (פסקי הרי"ד- כלומר אם צד אחד לא רוצה להיחלק).

**דף צ - פסח ממון בעלים או ממון גבוה, על איזה טמאים שוחטים את הפסח**

**1. לדעת רבי אושעיא:** לדעת רבי למדנו מהפסוק שקרבן פסח הוא ממון בעלים, וכאשר ישראל מקדישים את קרבן הפסח הם משיירים חלק מהקדושה. לכן לאחר שאדם הקדיש שה לפסחו הוא יכול להמנות אחרים על פסחו, והמעות שהוא מקבל שהוקדשו לקרבן פסח יהיו חולין ויכול להשתמש במעות לצרכו (ואולי רק לצורך מצה ומרור). **לדעת אביי** רבי לא סבור שפסח ממון בעלים, ואין שיור בהקדשה. לדעתו רבי סבור שיש שיור רק במעות שאדם מקדיש לקרבן פסח שיוכל לתת אותם במתנה ואחר כך להימנות על הקרבן פסח בחינם.

**2.** המוכר עולתו ושלמיו לא עשה כלום משום שהקרבן אינו של המוכר, וקנסו את הקונה שכל המעות יפלו לנדבה. לדעת רבי יוסי הגלילי המכירה כן נתפסת בשלמים, שלדעתו קדשים קלים ממון בעלים הם.

**3. משנה:** זב שראה שתי ראיות - שוחטין עליו בשביעי. ראה שלש - שוחטין עליו בשמיני שלו. שומרת יום כנגד יום - שוחטין עליה בשני שלה. ראתה שני ימים - שוחטין עליה בשלישי. והזבה שוחטין עליה בשמיני.

**4.** לדעת רב מדאורייתא אין שוחטין וזורקין על טמא שרץ אף שיכול לטבול ולהיטהר. לדעת עולא שוחטין וזורקין עליו.

**5.** הטעם ששוחטים וזורקים על מחוסר כפרה ולא חוששים שלא יוקרב הקרבן, משום שמדובר שנתן לכהנים כבר את דמי הקרבנות, וחזקה על הכהנים שיקריבו את כל הקרבנות.

**דף צא - שחיטה עבור מי שספק אם יאכל, שחיטה על יחיד, חיוב נשים בפסח**

**1. משנה:** האונן והמפקח את הגל וכן [ב](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A6%D7%90_%D7%90#fn_%D7%91)מי שהבטיחוהו להוציאו מבית האסורים והחולה והזקן שהן יכולין לאכול כזית שוחטין עליהן על כולם אין שוחטין עליהן בפני עצמן שמא יביאו את הפסח לידי פסול לפיכך אם אירע בהן פסול פטורין מלעשות פסח שני חוץ מן המפקח בגל שהוא טמא מתחלתו.

**2.** המשנה מדברת על מי שנמצא בבית אסורים של גויים אבל בבית אסורים של ישראל אם הבטיחו לאסיר שישחררוהו שוחטים עליו בפני עצמו.

**3.** אם בית האסורים של הגויים נמצא בתוך ירושלים שוחטים עליו בפני עצמו משום שיכולים להביא לו לתוך בית האסורים לאכול.

**4.** המשנה מדברת על גל עגול אבל גל ארוך פטור מפסח שני משום שאולי היה טהור בשעת שחיטה.

**5. משנה:** אין שוחטין את הפסח על היחיד דברי רבי יהודה ורבי יוסי [ה](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A6%D7%90_%D7%90#fn_%D7%94)מתיר ואפילו חבורה של מאה שאינן יכולין לאכול כזית אין שוחטין עליהן [ו](https://he.wikisource.org/wiki/%D7%A4%D7%A1%D7%97%D7%99%D7%9D_%D7%A6%D7%90_%D7%90#fn_%D7%95)ואין עושין חבורת נשים ועבדים וקטנים.

**6.** הפירוש לסוף המשנה הוא שאין עושין חבורות של נשים יחד עם עבדים או עבדים יחד עם קטנים אבל כל קבוצה בנפרד מותר.

**7. שלש דעות לגבי חובת נשים בפסח:** **א. רבי יהודה:** בראשון חובה ובשני רשות (ומצטרפות לקרבן של גברים). **ב. רבי יוסי:** בשניהם חובה. **רבי שמעון:** בראשון רשות, ובשני לא עושה כלל. התנאים נחלקו בדרשות הפסוקים.

**8.** אין עושין חבורה שכולה גרים משום שידקדקו בו ויביאוהו לידי פסול.

**9.** **משנה:** אונן טובל ואוכל את פסחו לערב אבל לא בקדשים. השומע על מתו, והמלקט לו עצמות, טובל ואוכל בקדשים. גר שנתגייר בערב פסח, בית שמאי אומרים, טובל ואוכל את פסחו לערב. ובית הלל אומרים, הפורש מן הערלה כפורש מן הקבר.

**דף צב - לפעמים חכמים העמידו דבריהם במקום כרת**

1. הקילו באונן שיאכל את פסחו לערב משום שאנינות לילה דרבנן ולא העמידו דבריהם במקום כרת. בקדשים העמידו דבריהם.
2. מי שליקט עצמות טמא ולא יכול לאכול את הפסח, אמנם במשנה מדובר על מי שליקטו לו אחרים עצמות אביו ואמו.
3. הטעם שגר לא אוכל את הפסח לדעת בית הלל משום שחוששים שלשנה הבאה הוא יהיה טמא ויאכל מהפסח. בערל ישראל אין חשש זה ומותר לאכול מהפסח.
4. לפעמים חכמים העמידו דבריהם במקום כרת ולפעמים לא. (ראה במפרשים שהסבירו מתי כן ומתי לא)

**פרק מי שהיה**

**דף צב - פסח שני**

1. **משנה:** מי שהיה טמא או בדרך רחוקה ולא עשה את הראשון - יעשה את השני. שגג או נאנס ולא עשה את הראשון - יעשה את השני. אם כן למה נאמר טמא או שהיה בדרך רחוקה - שאלו פטורין מהכרת, ואלו חייבין בהכרת.
2. לדעת רב נחמן מי שהיה בדרך רחוקה יכול לעשות פסחו על ידי שליח. התורה חסה עליו ופטרה אותו מפסח ואם עשה תבוא עליו ברכה. לדעת רב ששת התורה דחתה אותו כטמא. (רבי עקיבא כרב ששת).

**דף צג - מתי יש חיוב כרת בפסח, מרחק של 'דרך רחוקה'**

1. **שלש דעות** בתנאים מתי יש חיוב כרת למבטל פסח במזיד: **א. רבי** **-** חייב כרת על פסח ראשון וכן על פסח שני. **ב. רבי נתן -** חייב על הראשון ולא על השני. **רבי חנניא בן עקביא -** חייב על הראשון רק אם מבטל גם את השני. הם נחלקו בדרשות הפסוקים.
2. **משנה:** איזו היא דרך רחוקה מן המודיעים ולחוץ וכמדתה לכל רוח דברי רבי עקיבא ר"א אומר מאיסקופת העזרה ולחוץ אמר ליה רבי יוסי לפיכך נקוד על ([במדבר ט, י](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%91%D7%9E%D7%93%D7%91%D7%A8_%D7%98_%D7%99)) ה' לומר לא מפני שרחוק ודאי אלא מאיסקופת העזרה ולחוץ.
3. לדעת עולא הנמצא ב'דרך רחוקה' שפטור מהפסח זה מי שאינו יכול להכנס לעזרה בשעת שחיטת הפסח. לדעת רב יהודה זה מי שאינו יכול להכנס לעזרה בשעת אכילת הפסח.

**דף צד - דרך רחוקה**

1. מי שהיה בדרך רחוקה ויכל להגיע בסוסים ופרדים אינו חייב כרת. לעומת זאת מי שהיה קרוב לירושלים והתעכב בגלל שהיה עם משפחתו על הגמלים והקרונות, ויכול היה להכנס לבדו בזמן, חייב כרת. הלכות אלו נלמדו מהפסוק 'ובדרך לא היה' .
2. רבא קיבל מרבותיו שהעולם הוא ששת אלפים פרסאות. למסקנת הגמרא העולם גדול בהרבה מששת אלפים פרסאות.
3. עוד אמר רבא שהזמן מעלות השחר עד הנץ החמה ומהשקיעה עד צאת הכוכבים כל אחד הוא שמינית מהיום מעלות השחר עד צאת הכוכבים (כדי הילוך 5 מתוך 40 מילין). אולם מוכח מרבי יהודה שהם עשירית מהיום כל אחד (כדי הילוך 4 מתוך 40 מילין).
4. במשנה רבי אליעזר אמר שמאיסקופת העזרה ולחוץ זה דרך רחוקה ופטור מכרת אף שיכול היה להכנס. אולם רבי אליעזר בברייתא אמר שערל שלא מל חייב כרת. לאביי רבי אליעזר מחלק בין ערל לדרך רחוקה. לרבא יש מחלוקת בדעת רבי אליעזר. ולדעת הברייתא רבי אליעזר סבור שרק הנמצא ממודיעים ולחוץ שלא יכול להגיע פטור.

**דף צה - הבדלים בין פסח ראשון לשני, דיני פסח הבא בטומאה**

1. **משנה:** מה בין פסח ראשון לשני? הראשון אסור בבל יראה ובל ימצא, והשני, מצה וחמץ עמו בבית. הראשון טעון הלל באכילתו, והשני אינו טעון הלל באכילתו. זה וזה טעון הלל בעשייתן, ונאכלין צלי על מצות ומרורים, ודוחין את השבת.
2. למדו מהפסוקים שיש בפסח שני כל דבר שבגופו של פסח, כגון צלי, ואפילו מה ש'על גופו' כלומר שבא עם הקרבן, כגון מצה ומרור. אולם אין  בפסח שני מצוות שלא על גופו כגון איסור חמץ.
3. לדעת המשנה פסח שני דוחה את השבת אבל אינה דוחה את הטומאה שהרי הוא נדחה לשני בגלל שהיה טמא. לדעת רבי יהודה פסח שני אף דוחה את הטומאה שאם לא זכה לעשותו בטהרה יעשה בטומאה. נחלקו בדעת רבי יהודה אם פסח שני טעון לינה.
4. **משנה:** הפסח שבא בטומאה לא יאכלו ממנו זבין וזבות נדות ויולדות ואם אכלו פטורין מכרת ור' אליעזר פוטר אף על ביאת מקדש.
5. רב יוסף הסתפק אם דחקו טמאי מתים ונכנסו להיכל בפסח הבא בטומאה אם חייבים כרת שהרי הותרה טומאת עזרה. יש שתי לישנות בדעת רבא אם חייב או לא.
6. עוד הסתפק רב יוסף אם דחקו טמאי מתים ואכלו אימורי פסח  הבא בטומאה. רבא הכריע שלא חייבים.

**דף צו - פסח מצרים ופסח דורות, תמורת פסח**

1.           **משנה:** מה בין פסח מצרים לפסח דורות? פסח מצרים מקחו מבעשור, וטעון הזאה באגודת אזוב, ועל המשקוף ועל שתי המזוזות, ונאכל בחפזון בלילה אחד. ופסח דורות נוהג כל שבעה.

2.           כל דין שאין בו לימוד מיוחד מהפסוק לחלק בין פסח מצרים לפסח דורות הדינים שווים כפי שנלמד מהפסוק: "ועבדת את העבדה הזאת בחדש הזה" - שיהו כל עבודות חדש זה כזה.

3.    ביאור הסיפא של המשנה הוא כך: פסח מצרים נאכל בחיפזון לילה אחד וכן פסח דורות נאכל לילה אחד. פסח מצרים אסור בחמץ כל היום ופסח דורות אסור בחמץ שבעה ימים.

4.     **משנה:** אמר רבי יהושע: שמעתי שתמורת פסח קריבה, ותמורת פסח אינה קריבה, ואין לי לפרש. אמר רבי עקיבא: אני אפרש. הפסח שנמצא קודם שחיטת הפסח - ירעה עד שיסתאב, וימכר ויביא בדמיו שלמים, וכן תמורתו. אחר שחיטת הפסח - קרב שלמים, וכן תמורתו.

5.    במשנה מבואר שאם נמצא לפני שחיטת הפסח, הפסח נדחה ואינו קרב שלמים. נחלקו אם הכוונה לפני שחיטת הפסח כפשוטו או לפני זמן שחיטת הפסח שזה חצות. (במחלוקת זאת נחלקו תנאים).

6.    למסקנת הסוגיא פסח שנמצא לפני שחיטה ונדחה, ועשה בו תמורה לאחר שחיטה התמורה אינה קריבה שלמים שמכח קרבן דחוי הוא בא.

**דף צז - כל שבחטאת מתה - בפסח קרב שלמים**

1. שמואל אמר כלל: כל קרבן שבחטאת מתה - בפסח קרב שלמים. כוונת שמואל היא כך: שמואל פוסק כרבי שמעון שחמש החטאות (ולד חטאת, תמורת חטאת, חטאת שמתו בעליה, התכפרו בעליה באחרת כגון שנאבדה הראשונה ונמצאה, ושעברה את שנתה) דינם למיתה בכל המקרים, אפילו אם נמצאה האבודה לפני כפרה, ואפילו כשהפריש אחת לאחריות. ובכל מקרים אלו בפסח קרב שלמים. אפילו אם הפסח נמצאה לפני שחיטה, היא קריבה שלמים ולא צריכה רעייה. לא כשיטה שסבורה שאם נמצא הפסח לפני שחיטה היא צריכה רעייה. (שמואל סבור שחצות קובעת את הדיחוי ולא השחיטה).

**דף צח - דיחוי בקרבן פסח, חבורה שאבד פסחה**

1. **משנה:** המפריש נקבה לפסחו או זכר בן שתי שנים ירעה עד שיסתאב וימכר ויפלו דמיו לנדבה לשלמים המפריש פסחו ומת לא יביאנו בנו אחריו לשם פסח אלא לשם שלמים.
2. המשנה סבורה שיש דיחוי בבעלי חיים אפילו שזה דחוי מתחילתו ורק דיחוי דמים.
3. במשנה מבואר שכשמת האב, הבן מביא את הקרבן לשם שלמים. לכאורה הפסח צריכה רעייה משום שהפסח היה ראוי ונדחה. **נאמרו ארבע אפשרויות להסביר: א.** האב מת לפני חצות. **ב.** האב מת אחרי חצות אבל היה גוסס. **ג.** האב מת אחרי חצות והמשנה כרבי שמעון שבעלי חיים אינם נדחים. **ד.** האב מת אחרי חצות אבל הפרישו את הקרבן אחרי חצות ורק שעת חצות ממש קובעת לדיחוי.
4. **משנה:** חבורה שאבד פסחה, ואמרה לאחד: צא ובקש ושחוט עלינו, והלך ומצא ושחט, והם לקחו ושחטו, אם שלו נשחט ראשון, הוא אוכל משלו, והם אוכלים עמו משלו.

ואם שלהן נשחט ראשון, הם אוכלין משלהן, והוא אוכל משלו.

ואם אינו ידוע איזה מהן נשחט ראשון, או ששחטו שניהן כאחד, הוא אוכל משלו, והם אינם אוכלים עמו, ושלהן יצא לבית השרפה, ופטורין מלעשות פסח שני.

אמר להן: אם אחרתי, צאו ושחטו עלי.

הלך ומצא ושחט, והן לקחו ושחטו.

אם שלהן נשחט ראשון, הן אוכלין משלהן, והוא אוכל עמהן.

ואם שלו נשחט ראשון, הוא אוכל משלו, והן אוכלין משלהן.

ואם אינו ידוע איזה מהם נשחט ראשון, או ששחטו שניהם כאחד, הן אוכלין משלהן, והוא אינו אוכל עמהן, ושלו יצא לבית השריפה, ופטור מלעשות פסח שני.

אמר להן ואמרו לו, אוכלין כולם מן הראשון.

ואם אין ידוע איזה מהן נשחט ראשון, שניהן יוצאין לבית השריפה.

לא אמר להן ולא אמרו לו, אינן אחראין זה לזה.

**דף צט - גדר השארת פסח בלי בעלים**

1. למדנו במשנה שאם שתקו בני החבורה והאחד שחיפש, הרוויחו בכך שאינם צריכים לשרוף במקרה שלא ידוע איזה קרב ראשון. מכאן למדו שיפה שתיקה לחכמים קל וחומר לטפשים.
2. לדעת רבי יוסי אין להשאיר פסח בלי בעלים. לדעת רבי יהודה אין להשאיר פסח בלי הבעלים הראשונים שהיו בשעת לקיחה. אולם גם לרבי יהודה במקרה של המשנה שנמנו על הפסח רק אחד בכל קרבן זה היה על דעת להוסיף עוד אחד משום שאין עושין פסח ביחיד, ולכן גם לרבי יהודה ניתן להשאיר פסח עם האחד שהצטרף.

**ערבי פסחים (ע"פ פירוש הרשב"ם)**

**דף צט - איסור אכילה בערב פסח וערבי שבתות**

**1. משנה:** ערב פסחים סמוך למנחה לא יאכל אדם עד שתחשך אפילו עני שבישראל לא יאכל עד שיסב ולא יפחתו לו מארבע כוסות של יין ואפילו מן התמחוי.

**2.** לדעת רבי יהודה בערבי שבתות וימים טובים אסור לאכול סמוך למנחה. לדעת רבי יוסי מותר. משנתנו באה לחדש שאפילו לרבי יוסי שמתיר בערבי שבתות, בערב פסח הוא מודה שאסור משום החיוב של מצה.

**דף ק -** **איסור אכילה בערב פסח וערבי שבתות**

**1.** לדעת רבי יוסי מי שהתחיל בערב שבת או בערב פסח לאכול בהיתר, מותר לו להמשיך לאכול גם בלילה. לדעת רבי יהודה עליו להפסיק. בברייתא מבואר שפסקו כרבי יוסי. שמואל פסק כרבי יוסי שלא צריך להפסיק ולעקור שולחן, אולם החמיר לפרוס מפה ולקדש. רבי יוסי בר חנינא פסק כרבי יוסי שאין צריך להפסיק בערב שבת ופסק כרבי יהודה בערב פסח.

**2.** לכתחילה יש להביא את השולחן לפני קידוש בשביל שיבוא הסעודה לכבוד שבת. אם כבר הביאו את השולחן יש לפרוס מפה על הלחם ולקדש.

**דף קא - היסח הדעת בברכות, קידוש במקום סעודה**

**1.** בני אדם שקידשו בבית הכנסת לדעת רב ושמואל הברכה שבירכו על היין לא פוטרת את היין שישתו בביתם, משום שעקרו ממקומם ויש היסח הדעת. לדעת רבי יוחנן הברכה שבירכו בבית הכנסת פוטרת את שתייתם בבית, משום שלא הסיחו דעתם, שדעתם להמשיך לאכול ולשתות בביתם.

**2.** לדעת רב ורבי יוחנן מי שקידש בבית הכנסת יצא ידי חובת קידוש כי לא צריך קידוש במקום סעודה, ולדעת שמואל לא יצא ידי חובת קידוש כי צריך קידוש במקום סעודה, (וצריך לסעוד דווקא באותו חדר שמקדש בו).

**3.** מבואר בברייתא כשיטת רב ושמואל שבשינוי מקום צריך לחזור ולברך. ובברייתא אחרת מבואר שמחדר לחדר באותו בית לא צריך לחזור ולברך.

**4.** בדברים הטעונים ברכה לאחריהם במקומם (רשב"ם - כגון שבעת המינים) לדעת רב חסדא אין צריך לחזור ולברך אף אם שינה מקומו. לדעת רב ששת צריך לברך. בברייתא מוכח כרב חסדא שאינו צריך לחזור ולברך בדברים שטעונים ברכה במקומם. אולם דעת רבי יהודה בברייתא שאפילו בדברים שטעונים ברכה במקומם חוזר ומברך אלא אם הניחו בשולחן מישהו שממשיך את הרצף של הסעודה.

**דף קב - סיום סוגיית שינוי מקום, אין עושין מצוות חבילות חבילות**

**1.** מי שהתחיל לאכול בערב שבת בהיתר לדעת רבי יהודה יפסיק ויקדש ויברך על כוס אחר ברכת המזון. לדעת רבי יוסי אינו חייב להפסיק אלא יכול לסיים את סעודתו, ואז יקח שני כוסות ויברך ברכת המזון על אחד וקדושת היום על השני. אין לו לברך ברכת המזון וקידוש על כוס אחד שאין עושים מצות חבילות חבילות, אלא בשעת הדחק כשאין לו אלא כוס אחד.

**2.** הבדלה של מוצאי שבת וקידוש של יום טוב אינם נחשבים שני ענינים שונים ומסדרם על כוס אחד.

**דף קג - סדר ברכות בהבדלה וקידוש, היסח הדעת בברכה על יין**

**1.** נחלקו מה הסדר של קידוש והבדלה ביום טוב שחל לאחר השבת של יין, קידוש, נר, הבדלה. שבע דעות יש: יקנ"ה, ינה"ק, יהנ"ק, קני"ה, קינ"ה, נקי"ה, נהי"ק. לחלק מהדעות הבדלה היא לפני קידוש משום שקודם מלווים את המלך ואחר כך יוצאים לקראת אפרכוס. (רשב"ם - הסברא של השיטה השנייה שסבורה שקידוש קודם משום שקדושת היום עדיפה מהבדלה, או שאם מבדיל קודם נראה שקדושת היום כמשוי).

**2.** ביום טוב שחל במוצאי שבת ויש ברכת המזון לדעת אביי הסדר הוא יקזנ"ה, ולדעת רבא שהלכה כמותו יקנה"ז. (רשב"ם - סברת רבא היא שתמיד יש לומר 'זמן' בסוף, שעיקרו אינו על הכוס אלא אומרו אפילו בשוק).

**3.** לגבי סדר הבדלה לאחר סעודה פסקו רבי יוחנן ורבא שהלכה כבית הלל לפי רבי יהודה שהסדר הוא מזון בשמים, נר, הבדלה.

**4.** לגבי ברכות על כוסות יין בסעודה: **אמימר** בירך על כל כוס משום שהיה נמלך. **מר זוטרא** בירך על הכוס הראשון ופטר את הכוסות בסעודה ובירך שוב על כוס ברכת המזון כי סבור כתלמידי רב שאם אמר 'הב לן ונבריך' או שבירך ברכת המזון הוא היסח הדעת. **רב אשי** בירך רק על כוס הראשון וסבר שהיא פוטרת אף את כוס ברכת המזון (שלא כתלמידי רב).

**5.** אבוקה להבדלה מצוה מן המובחר (ולא נר).

**דף קד - נוסח ההבדלה**

**1.** בנוסח ההבדלה נחלקו אם די לומר לשון אחת של הבדלה או שצריך לומר לפחות שלש. וכן במקסימום נחלקו אם אין להוסיף על שבע הבדלות המוזכרות בתורה או שהבקי יכול לומר הרבה. פסקו שלא יפחות משלוש. אין להחשיב במניין את 'בין יום השביעי לששת ימי המעשה' משום שמזכירים מילים אלו רק להיות מעין פתיחה סמוך לחתימה או מעין חתימה סמוך לחתימה.

**2.**  נחלקו בנוסח חתימת הברכה: **א.** סודר בראשית, **ב.** יוצר בראשית, **ג.** מקדש ישראל, **ד.** המבדיל בין קודש לחול. (רשב"ם- פסקו לומר 'המבדיל בין קודש לחול').

**3.** כל הברכות כולן פותח בברוך וחותם בברוך חוץ מברכת המצוות וברכות הפירות שבהם רק פותח בברוך, וחוץ מברכה הסמוכה לחברתה וברכה אחרונה שבקריאת שמע שבהם רק חותם בברוך. עולא לא חתם בברוך בהבדלה כי לדעתו זה דומה לברכת המצוות כי אין בה אלא הודאה אחת בלי הפסק לדבר אחר.

**דף קה - אכילה לפני קידוש ולפני הבדלה**

**1.** מי שהתחיל לאכול ונכנסה שבת אין צורך לעקור את השולחן על מנת להבדיל בין סעודת חול לסעודת שבת, אלא די לפרוס מפה ולקדש, משום ששבת קובעת לעצמה חשיבות ואסור לאכול בשבת ללא קידוש אף אכילת ארעי, ולכן על ידי פריסת מפה וקידוש אין לך הפסק גדול מזה. אולם בסוף שבת אין צורך להפסיק את הסעודה להבדלה, שכבוד השבת הוא שיהא גומר סעודתו אף אחר שהחשיך. אם אדם אינו אוכל בסוף שבת אלא שותה, הוא חייב להפסיק כשמחשיך. נחלקו אם מותר לשתות מים לפני הבדלה.

**2.** מי שלא קידש בערב שבת יכול לקדש כל היום כולו.

**3.** מי שאין לו אלא כוס אחד של יין בשבת, ויכול לחכות ולקדש עליו ביום השבת ויקיים בכך קידוש בשבת וגם כבוד שבת של יום שחשובה יותר מכבוד הלילה, בכל זאת עדיף שיקדש עליו בליל שבת שחביבה מצוה בשעתה. לעומת זאת במוצאי שבת כשאין לו אלא כוס אחד, דוחה את ההבדלה עד אחרי ברכת המזון שעדיף לאחר את הוצאת השבת שלא יראה עליו כטורח.

**דף קו - טעימה פוגמת, מצוות קידוש ותשלומים לקידוש והבדלה, טעימה לפני קידוש והבדלה**

**1.** מי שטעם מהכוס של ברכה פגמו. היו שהקפידו על פגימה בכוס, היו שהקפידו על כד פגומה, והיו שהקפידו אפילו על חבית פגומה.

**2.** מהפסוק 'זכור את יום השבת לקדשו' למדו שיש להבדיל על היין בלילה וביום. בלילה אומרים את כל נוסח הקידוש, וביום רק את ברכת הגפן (קידוש ביום נקרא 'קידושא רבה' משום שאומרים ברכת הגפן על כל הקידושים - רשב"ם).

**3.** מי שלא הבדיל במוצאי שבת יכול להשלים עד סוף יום שלישי, ויש אומרים (בתחילת דף קז) שניתן להבדיל רק עד יום ראשון. ברכת 'בורא מאורי האש' אין לומר אלא במוצאי שבת שאז נבראה האש.

**4.** מסקנת הסוגיא היא שמי שנטל ידיו יכול לקדש ואין אמירת הקידוש נחשבת היסח הדעת בין הנטילה לאכילה. הראיה שהקידוש לא נחשב היסח הדעת היא מכך שרב לפעמים קידש על הפת. מכאן שמותר ליטול ואז לקדש.

**5.** נחלקו אם מי שטעם לפני קידוש יכול לקדש ואם מי שטעם לפני הבדלה יכול להבדיל. רבא פסק שמי שטעם מקדש ומי שטעם מבדיל.

**דף קז - קידוש והבדלה על שכר, אכילה בערב פסח**

**1.** אמימר חידש שאם אין יין בעיר ויש שכר, השכר נחשב 'חמר מדינה' ומבדילין עליו.

**2.** נחלקו התנאים אם מותר לקדש על שכר. היו שהתירו רק אם היה משובח או חביב. (מהרש"א בדעת רשב"ם- מדובר באינו חמר מדינה שאם זה חמר מדינה לכולי עלמא מותר).

**3.** נחלקו התנאים אם צריך המקדש לטעום מהכוס כל שהוא או כמלא לוגמיו.

**4.** במשנה למדנו שאסור לאכול בערב פסח סמוך למנחה. למסקנת הגמרא הכוונה סמוך למנחה קטנה כלומר מסוף שעה תשיעית. הטעם שאסור הוא משום שאם יאכל אחרי שעה זאת הוא עלול לאכול את הפסח אכילה גסה.

**5.** מותר לאכול מיני תרגימא (רשב"ם - פירות ובשר). היו אמוראים שאכלו בערב פסח בשר או ירקות או שתו יין. (רשב"ם - ועשו כן דווקא בערב פסח על מנת לעורר את התיאבון).

**דף קח - דין הסיבה וארבע כוסות של יין**

1. רב ששת ישב בתענית כל ערב פסח משום שהיה איסטניס וידע בעצמו שאפילו בבוקר אם הוא יטעם דבר, הוא לא יוכל לאכול מצה לתיאבון.
2. מצה צריכה הסיבה משום שהוא זכר לגאולה ואנו מתנהגים כבני חורין. מרור אינו צריך הסיבה שהוא זכר לעבדות. תיקנו על שתיים מארבע הכוסות שצריכות הסיבה, ולא ידוע על איזה ומספק צריך הסיבה בכל הכוסות.
3. פרקדן לא נקרא הסיבה. הסיבה צריכה להיות לשמאל משום שאוכלים בימין ומשום שיש חשש שיחנק אם מסב לצד ימין.
4. אשה אינה צריכה הסיבה אלא אם כן היא חשובה. בן צריך להסב. נחלקו אם תלמיד מסב. אם מדובר בתלמיד של אומנות ולא לתורה לכל הדעות צריך להסב.
5. נשים חייבות בארבע כוסות שאף הן היו באותו הנס.
6. מי ששתה את הכוסות חי קיים את מצוות ארבע כוסות אלא שאין זה מצוה שלימה.
7. מי ששתה ארבע כוסות רצופים שלא על הסדר יצא ידי מצות שמחת יום טוב אלא שלא יצא ידי חובת ארבע כוסות ונחשב לו ששתה רק כוס אחת.
8. השקה לבניו ולבני ביתו יצא, והוא ששתה את רוב הכוס.
9. צריך בכל כוס שיעור רביעית. לדעת ת"ק ניתן לקדש על כל סוג של יין. לדעת רבי יהודה צריך שיהא ביין טעם חזק ודווקא יין אדום.
10. לדעת ת"ק קטנים חייבים במצוות ארבע כוסות. לדעת רבי יהודה פטורים אלא מחלקים להם קליות ואגוזים כדי שלא יישנו וישאלו.

**דף קט - דאגים שלא יישנו הילדים, מצוות שמחה בחג**

1. חוטפים את המצות מהתינוקות כדי שלא יאכלו הרבה ויירדמו מתוך אכילה מרובה, וכך גם ישאלו כשרואים את השינויים. וכן יש למהר להתחיל את הסדר על מנת שהתינוקות לא יישנו.
2. בזמן המקדש אין שמחה אלא בבשר הקרבנות שנאמר "וזבחת שלמים ואכלת שם ושמחת…".
3. בזמן שאין המקדש קיים לדעת ת"ק השמחה ביין לכולם, כולל נשים וילדים. לדעת רבי יהודה גברים ביין ונשים בבגדים יפים.
4. רב חסדא הסביר מהו שיעור רביעית של תורה: 2 אצבעות אורך על 2 אצבעות רוחב בגובה 2.7 אצבעות.
5. יש חשש סכנה בשתיית מספר זוגי של כוסות. במצוות ארבע כוסות לא חששו משום שכוס של ברכה מצטרף רק לטובה או משום שכל כוס היא מצוה בפני עצמה ואינם מצטרפים זה לזה.

**דף קי - 'זוגות'**

1. נזכיר כמה מהדברים הכלליים שנאמרו לגבי 'זוגות':

**א.** יש סוברים שאין שלא חוששים לזוגות, משום שאשמדאי מלך השדים ממונה על הזוגות, ואין זה מכבודו של מלך להזיק, ויש סוברים שאדרבא, ממלך יש לחשוש יותר.  **ב.** רשב"ם בביאור הגמרא -ככל שהדורות עברו כך יותר הקילו בזוגות. **ג.** כלל הדבר שמי שמקפיד מקפידים איתו ומי שלא מקפיד לא מקפידים איתו, ומיהו לחשוש להם צריך.

**דף קיא - זהירות משדים ורוחות**

*בן יהוידע: "דע דכל דברים אלו לא נאמרו אלא בזמן קדמון שהיו השדים והמזיקין מצויים הרבה והיו מינים ממינים שונים, ועתה שנחלשה הסטרא אחרא נתמעטו אלו גם כן, ורק לכתחילה טוב לחוש ליזהר בזה".*

*נזכיר כמה מהדברים שהוזכרו:*

1. כמה דברים אין ממצעין ואין מתמצעין: אשה, כלב, דקל, אשה. יש אומרים חזיר, ויש אומרים נחש.
2. אביי העמיד את תלמידו רב פפא מול השד 'קטב מרירי' משום שהיה עשיר ויש לו מזל טוב ולא יינזק.
3. התולה לחם באוויר בתוך סל קשה לעניות, וכן פירורי לחם בבית קשים לעניות משום שמלאך העושר שמו 'נקיד (מלשון נקיות), ואינו רוצה שיהיו פירורים נשלכים לידרס ברגל. ומלאך הממונה על העוני 'נבל' שמו.

**דף קיב - זהירות מרוח רעה, הדרכות בחיים**

*יש בדף זה הרבה הזהרות והדרכות. נזכיר את חלקם:*

1. מי שמקיז דם או נוטל שערותיו או צפורניו ולא נטל ידיו יפחד.
2. אוכלים ומשקים שתחת המטה אפילו מחופים בכלי ברזל רוח רעה שורה עליהם.
3. אף לדעת רבי עקיבא שיש לאדם לעשות שבתו חול ולא להצטרך לבריות, מכל מקום לארבע כוסות יטול מהצדקה משום פרסומי ניסא.
4. כמה מההדרכות של רבי עקיבא (חלקם לבנו רבי יהושע וחלקם לרבי שמעון בר יוחאי): אל תכנס לביתך פתאום כל שכן לבית חברך (שמא עושים דברים שבצנעה). הוי משתדל עם אדם שהשעה משחקת לו. ללמד את הילד מספר מוגה כי שיבוש כיון שהוא נכנס הוא לא יוצא בקלות. לא לשאת גרושה בחיי בעלה, שארבע דעות במטה ויש אומרים אפילו אלמנה משום שאין כל האצבעות שוות. מצוה וגוף טהור - נושא אשה ולו בנים.

**דף קיג - הדרכות רבותינו**

1. הפוך נבילה בשוק ואל תאמר כהן אני או אדם חשוב ואינו מתאים לי מלאכה לא מכובדת.
2. הקב"ה שונא מי שרואה דבר ערוה בחברו ומעיד בו יחידי, ורב פפא הלקה אחד שעשה זה.
3. מי ששונא אדם מישראל עובר ב-'לא תשנא'. אולם אם ראהו שעובר עבירה מותר או מצווה לשנאותו.
4. מי שאינו מיסב בחבורה של מצוה הוא כמנודה לשמיים.
5. אין שואלים בכלדיים שנאמר "תמים תהיה עם ה' אלקיך".

**דף קיד - סדר הקידוש, אכילת מרור בטיבול ראשון כשאין לו ירק אחר**

1. **משנה:** מזגו לו כוס ראשון, בית שמאי אומרים: מברך על היום, ואחר כך מברך על היין, ובית הלל אומרים: מברך על היין, ואחר כך מברך על היום.
2. יש לבית שמאי שני טעמים: **א.** היום גורם ליין שיבא. **ב.** כבר קידש היום ועדיין יין לא בא.
3. יש לבית הלל שני טעמים: **א.** היין גורם לקידוש שתיאמר. **ב.** היין תדיר יותר מהיום.
4. **משנה:** הביאו לפניו מטבל בחזרת עד שמגיע לפרפרת הפת. הביאו לפניו מצה וחזרת וחרוסת ושני תבשילין, אף על פי שאין חרוסת מצוה. רבי אליעזר ברבי צדוק אומר: מצוה. ובמקדש היו מביאין לפניו גופו של פסח.
5. נחלקו בטעם שצריך להביא חסה פעם נוספת כשאכל חסה בטיבול ראשון: או משום שמצוות צריכות כוונה ובפעם הראשונה הוא לא התכוון למצווה. או בשביל לעשות היכר לילדים.
6. כמה דעות נאמרו מהם שני התבשילים: **א.** אפילו סלק ואורז . **ב.** דג וביצה שעליו (רשב"ם - ולא נחשבים כתבשיל אחד). **ג.** דווקא שני מיני בשר אחד זכר לפסח ואחד זכר לחגיגה. **ד.** בשר והמרק שבו הוא התבשל.

**דף קטו - דיני ליל הסדר**

1. נחלקו באופן שאוכל חסה בטיבול ראשון (כרפס) מתי יברך ברכת על אכילת מרור: לדעת רב הונא יברך בטיבול השני כשאוכל מרור לאחר המצה. לדעת רב חסדא מברך על אכילת מרור בהתחלה בטיבול ראשון שאין לאכול מרור בלי לברך עליו. יש שפסקו כרב חסדא ויש כרב הונא, ויש מי שהקפיד לאכול שאר ירקות בטיבול ראשון כדי לצאת מהספק.
2. לדעת הלל מצוות אכילת מצה ומרור מתקיימת בכך שכורך את שניהם יחד ואוכלם. ויש מי שסבור שאפשר לאוכלם או בכריכה או כל אחד בנפרד. ויש מי שסבור שיש לאוכלם דווקא בנפרד שמצוות מבטלות זו את זו. הלל (האמורא) אמר שבזמן הזה שמצוות מרור היא מדרבנן לכל הדעות אין לכורכם משום שהמרור דרבנן מבטל את המצה דאורייתא. כיון שלא הוכרעה ההלכה, למעשה מברך על מצה ואוכל, מברך על מרור ואוכל, ואחר כך אוכל מצה ומרור יחד זכר למקדש כהלל.
3. צריך נטילה בטיבול ראשון משום דבר שטיבולו במשקה. יש שם משקה כי צריך לשקע את החזרת בחרוסת לבטל את הארס שלו. גם אם לא צריך לשקע אותו בחרוסת אלא להטביל אותו בחרוסת צריך נטילת ידיים כי יש חשש שישקע.
4. אין לשהות את המרור בחרוסת שמא משום מתיקות התבלין טעם המרור יתבטל.
5. אף שנטל ידיו לטיבול ראשון צריך ליטול ידיו לטיבול שני שמא הסיח דעתו בהלל והגדה.
6. בלע מצה יצא, בלע מרור לא יצא (רשב"ם - שהפסוק הקפיד על טעם המרור), בלע מצה ומרור יחד, ידי מצה יצא ידי מרור לא יצא. כרך את המצה ומרור יחד אף ידי מצה לא יצא.
7. נחלקו אם שמים מצה ומרור בפני כל אחד או רק לפני מי שאומר את ההגדה. נפסק ששמים רק בפני מי שאומר את ההגדה. לכל הדעות עוקרים את השולחן רק מלפני מי שאומר את ההגדה.
8. הטעם שעוקרים את השולחן הוא בשביל שיהיה היכר לתינוקות. אם אכן שואלים למה עקרו אז פטורים מלומר מה נשתנה.
9. שלש משמעויות לנאמר בפסוק 'לחם עני': **א.** לחם שעונים עליו דברים הרבה. **ב.** פרוסה כדרכו של עני. **ג.** כמו עני שהוא מסיק ואשתו אופה כך במצה עושים כך שלא יחמיץ.

**דף קטז - המשך דיני ליל הסדר**

1. לדעת ת"ק חרוסת אינו מצוה אלא מביאים אותה בשביל לבטל את הרעל שיש בחזרת. לדעת רבי אלעזר ברבי צדוק החרוסת היא מצווה זכר לתפוח (שילדו במצרים תחת התפוח) או זכר לטיט.
2. **משנה:** מזגו לו כוס שני וכאן הבן שואל אביו ואם אין דעת בבן אביו מלמדו מה נשתנה הלילה הזה מכל הלילות שבכל הלילות אנו אוכלין חמץ ומצה הלילה הזה כולו מצה שבכל הלילות אנו אוכלין שאר ירקות הלילה הזה מרור שבכל הלילות אנו אוכלין בשר צלי שלוק ומבושל הלילה הזה כולו צלי שבכל הלילות (אין) אנו (חייבים לטבל אפילו) פעם אחת הלילה הזה שתי פעמים ולפי דעתו של בן אביו מלמדו מתחיל בגנות ומסיים בשבח ודורש ([דברים כו, ה](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%93%D7%91%D7%A8%D7%99%D7%9D_%D7%9B%D7%95_%D7%94)) מארמי אובד אבי עד שיגמור כל הפרשה כולה.
3. בברייתא מבואר שאם בנו אינו חכם אשתו שואלתו, ואם לאו הוא שואל לעצמו ואפילו שני תלמידי חכמים שיודעים בהלכות פסח שואלים זה לזה.
4. הגרסא הנכונה של השאלה האחרונה במשנה היא: "בכל הלילות אין אנו מטבילים אפילו פעם אחת, הלילה הזה שתי פעמים".
5. באיזה דברי גנות מתחיל? לדעת רב: 'מתחילה עובדי עובדי עבודת גלולים היו אבותינו'. לדעת שמואל: 'עבדים היינו'.
6. **משנה:** רבן גמליאל היה אומר כל שלא אמר שלשה דברים אלו בפסח לא יצא ידי חובתו ואלו הן פסח מצה ומרור פסח על שום שפסח המקום על בתי אבותינו במצרים [שנאמר ([שמות יב, כז](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%91_%D7%9B%D7%96)) ואמרתם זבח פסח הוא לה' אשר פסח וגו'] מצה על שום שנגאלו אבותינו ממצרים [שנאמר ([שמות יב, לט](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%91_%D7%9C%D7%98)) ויאפו את הבצק אשר הוציאו ממצרים וגו'] מרור על שום שמררו המצריים את חיי אבותינו במצרים שנאמר [([שמות א, יד](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%90_%D7%99%D7%93)) וימררו את חייהם וגו'] בכל דור ודור חייב אדם לראות את עצמו כאילו הוא יצא ממצרים שנאמר ([שמות יג, ח](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%99%D7%92_%D7%97)) והגדת לבנך ביום ההוא לאמר בעבור זה עשה ה' לי בצאתי ממצרים לפיכך אנחנו חייבים להודות להלל לשבח לפאר לרומם להדר לברך לעלה ולקלס למי שעשה לאבותינו ולנו את כל הנסים האלו הוציאנו מעבדות לחרות מיגון לשמחה ומאבל ליום טוב ומאפלה לאור גדול ומשעבוד לגאולה ונאמר לפניו הללויה עד היכן הוא אומר בש"א עד אם הבנים שמחה ובה"א עד חלמיש למעינו מים וחותם בגאולה ר"ט אומר אשר גאלנו וגאל את אבותינו ממצרים ולא היה חותם רבי עקיבא אומר כן ה' אלהינו ואלהי אבותינו יגיענו למועדים ולרגלים אחרים הבאים לקראתנו לשלום שמחים בבנין עירך וששים בעבודתך ונאכל שם (מן הפסחים ומן הזבחים) כו' עד בא"י גאל ישראל.
7. צריך לומר את הפסוק "ואותנו הוציא משם" להראות שאף אנו כאילו יצאנו ממצרים.
8. כשאומרים 'מצה זו' צריך להגביה את המצות וכשאומרים 'מרור זה' צריך להגביה את המרור, להראות למסובים ולחבב בעיניהם את המצווה. לא מגביהים את הבשר כי אין לנו קרבן פסח וזה נראה כאוכל קדשים בחוץ.
9. נחלקו אם סומא חייב לומר הגדה מהתורה.

**דף קיז - נוסח הקידוש ותפילה בשבת וימים טובים, אגדתות על תהלים ועוד**

1. בתפילה מבקשים רחמים ולכן אומרים 'גואל ישראל' ולא 'גאל ישראל', וכן אומרים 'קדשנו במצוותיך' ולא 'וקדשנו במצוותיו'. בברכות קריאת שמע והלל אומרים 'גאל ישראל', ובקידוש אומרים 'אשר קדשנו מצוותיו' שבאלו משבחים את ה' ואין מבקשים רחמים.
2. צריך להזכיר יציאת מצרים בקידוש היום.
3. הנוסח בחתימה של קידוש ותפילה בשבת היא 'מקדש השבת', וביום טוב 'מקדש ישראל והזמנים'. הטעם הוא שישראל מקדשים את הזמנים ואילו שבת היא קביעא וקיימא.
4. **משנה:** מזגו לו כוס שלישי מברך על מזונו רביעי גומר עליו את הלל ואומר עליו ברכת השיר בין הכוסות הללו אם רוצה לשתות ישתה בין שלישי לרביעי לא ישתה.

**דף קיח - ברכת השיר והלל הגדול, אגדתות על מזונות האדם ועוד**

1. מהי ברכת השיר? לרב יהודה: 'יהללוך ה' אלקינו'. לרבי יוחנן אף 'נשמת'.
2. בברייתא מבואר שלדעת רבי טרפון אומר הלל הגדול. יש אומרים שאומר את הפרק 'ה' רועי לא אחסר'.
3. נחלקו איפה מתחיל הלל הגדול: א. משיר המעלות (קלד, א) ב. מ'כי יעקב' (קלה, ד) פסוק ד. ג. מ'הודו' (קלו, א). לכל הדעות הלל הגדול מסתיים ב'על נהרות בבל' (קלז,א).

**דף קיט - דיני הלל, אכילה אחרי קרבן הפסח ואחרי מצה**

1. יש לברך לפני אמירת הלל שכל המצוות מברכים עליהם עובר לעשייתן. לאחר ההלל - תלוי במנהג המקומות. וכן תלוי במנהג המקומות אם לכפול פסוקים בהלל. רבי היה כופל מ'ברוך הבא', ורבי אלעזר בר פרטא היה כופל מ'אודך'.
2. **משנה:** אין מפטירין אחר הפסח אפיקומן.
3. לדעת רב פירוש המשנה הוא שאין לעקור לאחר אכילת קרבן הפסח לחבורה אחרת שמא יבואו לאכול את הפסח בשני מקומות. לדעת שמואל רב חנינא בר שילא ורבי יוחנן אפילו בחבורה שלו אסור לאכול שלא יאבד ממנו טעם הפסח. יש ברייתא שמסייעת להם.
4. נחלקו בדעת שמואל אם מותר בזמן הזה שאין קרבן פסח לאכול אחרי המצה שאוכלים בסוף זכר למצה הנאכלת עם קרבן פסח.

**דף קכ - חיוב מצה ומרור בזמן הזה, שינה ונמנום בזמן קרבן פסח**

1.  לדעת רבא בזמן הזה שאין קרבן פסח חיוב מצה היא דאורייתא, ומרור דרבנן. לדעת רב אחא בר יעקב אף מצה חיובה רק מדרבנן בזמן הזה. נחלקו בדרשת הפסוקים. בברייתא מוכח כשיטת רבא.

2.  **משנה:** ישנו מקצתן - יאכלו, כולן - לא יאכלו. רבי יוסי אומר: נתנמנמו - יאכלו, נרדמו - לא יאכלו. הפסח אחר חצות מטמא את הידים. הפגול והנותר מטמאין את הידים.

3.  גדר 'נמנום' זה מי שקורים לו ועונה, ולא ידע להשיב על שאלה, למשל שואלים אותו איפה הנחת כלי זה והוא לא יודע. אולם כשאומרים לו מקום מסוים הוא נזכר ואומר כן או לא.

4.  שיטת רבי אלעזר בן עזריה שזמן אכילת פסח היא עד חצות. לדעת רבי עקיבא זמנה כל הלילה. נחלקו בדרשת הפסוקים. המשנה שפוסקת שפסח אחר חצות מטמא את הידיים היא כשיטת רבי אלעזר בן עזריה.

**דף קכא - מחלוקת אם ברכת פסח פוטרת את של זבח, ברכות פדון הבן**

1.      **משנה:** בירך ברכת הפסח - פטר את של זבח, בירך את של זבח - לא פטר את של פסח, דברי רבי ישמעאל. רבי עקיבא אומר: לא זו פוטרת זו, ולא זו פוטרת זו.

2.      פסח טעון שפיכה על המזבח וזבח טעון זריקה. לדעת רבי ישמעאל ברכת הפסח פוטרת את של זבח משום שלדעתו השופך דם של זבח יוצא. לרבי עקיבא ברכת הפסח אינה פוטרת את של זבח משום שלדעתו השופך דם של זבח אינו יוצא. לכל הדעות מי שזורק דם של פסח אינו יוצא ולכן ברכת הזבח אינה פוטרת את של פסח.

3.      בפדיון הבן אבי הבן מברך שתיים: ברכת פדיון הבן ושהחיינו, (רש"ש - וכשמברך ברכת שהחיינו הוא מוציא את הכהן ידי חובה, שהכהן צריך לברך שהחיינו על ההנאה שקיבל מתנה).

**הדרן עלך ערבי פסחים וסליקא לך מסכת פסחים**